galehiri: އަލްޙާފިޡު އާދަމް ސަޢީދު\nއަލްޙާފިޡު އާދަމް ސަޢީދު\nކީރިތިޤުރުއާން ހިތްޕުޅުން ދަސްކުރެއްވުމާއި ގުޅިގެން ސަރުކާރުން އިމްތިޙާނުކުރެއްވުމަށް ފަހު ރާއްޖެއިން ދެވަނައަށް ޙާފިޡުކަމުގެ ސަނަދު ލިބިވަޑައިގަތީ ހުވަދުއަތޮޅު އުތުރުބުރީ ދެއްވަދޫ ކަނީރުމާގެ، އާދަމް ސައީދަށެވެ. އެއީ މީލާދީ ސަނަތުން 13 ޖޫން 1955 ވީ އަންގާރަ ދުވަހުގައެވެ. ސަރުކާރުން އިމްތިޙާނުކުރެއްވުމަށްފަހު ރާއްޖެއިން ފުރަތަމައަށް ޙާފިޡުކަމުގެ ސަނަދު ލިބިވަޑައިގަތީ ތިމަރަފުށީ ކޮއްކޮބޭގެ މުޙައްމަދުފުޅަށެވެ. އެއީ މީލާދީ ސަނަތުން6ފެބުރުއަރީ 1954 ވީ ހޮނިހިރު ދުވަހުއެވެ. އާދަމް ސައީދުގެ ބައްޕައަކީ ކުދިންނަށް ގުރުއާން ކިޔަވާދޭ އެދުރުބެއެކެވެ. އާދަމް ސަޢީދުގެ އެއްބަޑު އެއްބަފާ ދައްތަ ދެއްވަދޫ ކަނީރުމާގެ، ޙައްވަ މަޢުލޫމާތުދެއްވާ ގޮތުގައި އާދަމް ސައީދަކީ ކުޑައިރު އެއްވެސް ގޮތަކަށް ކިޔެވުމާއި އެހާ ގަޔާވެގެން އުޅުނު ކުއްޖެއްނޫނެވެ. ނަމަވެސް އެހެންހުއްޓާ އޭނާއަށް ޤުރުއާން އެއްކޮށް ދަސްވެއްޖެކަމަށް ރަށުތެރޭގައި ވާހަކަދެކެވެން ފެށުނެވެ. ބެލެވޭ ގޮތުގައި އާދަމް ސައީދުއަށް ހިތްޕުޅުން ޤުރުއާން ދަސްކުރެއްވުނީ އޭނާގެ ބައްޕަ ކައިރިއަށް ޤުރުއާން ކިޔަވަންދާ ކުދިންނަށް ކިޔަވައިދޭ އަޑު އައްސަވައިގެންނެވެ.\nމި ޚަބަރު ގދ.ތިނަދޫ މީހަކަށް އެނގިގެން އޭނާ އާދަމް ސައީދު ތިނަދޫއަށް ގެންގޮސް ވާރުގޭ ބެއްލެވުމުގެދަށުން އެރަށުގެ ކުދިންނަށް ޤުރުއާނު އުނގަންނައިދީ އިމްތިހާނުކުރާ ގެއަށް ގެންގޮސް އިމްތިޙާނު ކުރުމަށްފަހު މާލެއަށް ފޮނުވީއެވެ. މި އިމްތިޙާނު ކުރިއިރު އާދަމް ސައީދަށް އެއްކޮށް ޤުރުއާނު ހިތުދަސްކުރެއްވުނު ނަމަވެސް މަޚުރަޖަށް ކިޔެވުމުގެ ކަންތައް އިތުރަށް ރަނގަޅުކުރުމަށް މާލެ ފޮނުވުނެވެ. މާލޭގައި އާދަމް ސަޢީދު ހުންނެވީ އާދަމް ނަޞީރުގެ ބެއްލެވުމުގެ ދަށުގައި ފެންފިޔާޒުގޭގަ އެވެ. ފެންފިޔާޒުގެއިން ޤުރުއާން މަޚުރަޖަށް ކިޔަވަން ދަސްވުމުން އިމްތިޙާނު ކުރުމަށްފަހު ދިވެހި ސަރުކާރުން ދިވެހިރާއްޖޭގެ ދެވަނަ ޙާފިޡު ކަމުގެ ސަނަދު އާދަމް ސައީދަށް ދެއްވިއެވެ. އެއިރު އޭނާގެ ޢުމުރަކީ 14 އަހަރެވެ.\nއާދަމް ސަޢީދު ދެ ކައިވެނި ކުރެއްވިއެވެ. އެއީ ދެއްވަދޫ ހިތިވިލާގެ، އައިމިނަތު ރަޝީދާ އާއި، ތ.ގުރައިދޫ ބެރުގެ، އައިމިނަތު ޔޫސުފު( އާއްމުކޮށް ކިޔާއުޅޭ ނަމުންނަމަ ދޮންކަނބުލޮ) އާއެވެ. އައިމިނަތު ރަޝީދާއާއި ކައިވެނި ބައްލަވައިގެން ބޭފުޅަކު ލިބިވަޑައިގަތެވެ. ނަމަވެސް އެ ކުއްޖާވަނީ އުމުރުން2އަހަރުގައި ނިޔާވެފައެވެ. ނަމަކީ މުޙައްމަދު ސަޢީދެވެ. އާދަމް ސަޢީދު ދެވަނަ ކައިވެންޏަކީ ފެންފިޔާޒުގޭގައި ކިޔަވަން އުޅުއްވި ދުވަސްވަރު އައިމިނަތު ޔޫސުފު އާއި ކުރެއްވި ކައިވެންޏެވެ. މި ކައިވެންޏަށް ބޭފުޅަކު ލިބިވަޑައިނުގަނެއެވެ. އެއަށްފަހު ދެއްވަދޫ މަކުތަބުގައި ކިޔަވައިދޭ މުދައްރިސެއްގެ މަޤާމުގައި ދުވަސްކޮޅެއްވަންދެން އުޅުއްވުމަށްފަހު ދެން ދިރިއުޅުން ބަދަލުކުރެއްވީ ތ.ގުރައިދޫއަށެވެ. އެރަށުގައި ދުވަސްކޮޅެއް ވަންދެން އުޅުއްވުމަށްފަހު އަނެއްކާވެސް ދެއްވަދޫ އަށް ވަޑައިގަތީއެވެ. އާދަމް ސައީދު އަވަހާރަވީ ވަރަށްބޮޑަށް އާލާސްކަންފުޅާ އުޅުއްވުމަށްފަހު މީލާދީން 1961 ވަނަ އަހަރުގައެވެ. އުމުރުފުޅުން 20 އަހަރުގައެވެ.\nދާދި ފަހަކާއި ޖެހެންދެންވެސް ދެއްވަދޫގެ ބައެއްމީހުން އެކި ކަންކަމުގައ ނަދުރުބުނެ އާދަމް ސަޢީދުގެ މަހާނަދޮށަށް ޒިޔާރަތްކޮށް ފާތިޙާ ކިޔަވައިއުޅުނެވެ. މިގޮތުން ބައެއް މީހުން އެމީހުންގެ ދޯނިފަހަރު މަސްނުބޭނި ގިނަދުވެސް ވެއްޖެނަމަ ނަދުރުބުނެ، އާދަމް ސަޢީދުގެ މަހާނާމަތީ ހުދުދިދަ ޖަހައި އުޅުނެވެ. ޒަމާން ބަދަލުވެ އިންޖީނުއެޅި އުޅަނދުފަހަރުގައި ދަތުރުކުރިއަސް އޭގެކުރިން ކާބަފައިން ދަތުރުކުރީ ކަތިރިޔާނެގި ދޯނި ފަހަރުގައެވެ. ގިނަފަހަރަށް މާލެދަތުރެއް ނިންމާލެވެނީ މަސްދުވަހުންކަމަށް ވެއެވެ. މާލެގޮސް ވައިނުބައިވެ ރަށަށް ނާދެވިގެން އުޅޭއިރު ރަށުގައިތިބޭ މީހުން މާލެދިޔަ ދޯންޏަށް ރަނގަޅު ވައިލިބޭތޯ ނަދުރު ބުނެއެވެ. މިގޮތުން ބުނާ ނަޛުރުތަކުގެތެރޭގައި ހިމެނެނީ ވައި ރަނގަޅުވެއްޖެނަމަ އާދަމް ސައީދުގެ މަހާނަދޮށް ކުނިކަހައި، ދޮންވެލިލައި، ހުދު ދިދަޖަހައި އަދި މަހާނަ ވަށައިގެން މީރުވަސްދުވާ އެއްޗަކުން ދުންބުރުވުން، ފާތިހާ ކިޔެވުން، މަހާނައަށް ކާއްޓެއްލުން، މިކަހަލަ ކަމެކެވެ. މީގެ އިތުރުންވެސް ހިތާވެ އިންނަންއުޅޭ އުޅޭ ކުއްޖާއާއި ކައިވެނިކުރެވުން ފަދަ ނޫނީ ރަށަށް ބޮޑު ތިޔާގި ކަމެއް ލިބުން ފަދަ ކަންތައްތައް ވުމުންވެސް ބައެއްމީހުން އާދަމް ސަޢީދުގެ މަހާނަމައްޗަށް ހުދުވެލިލައި ޒީނަތްތެރިކޮށް ހަދައެވެ. އަޅުގަނޑު ހަދާން ހުންނަގޮތުގައި 1996 ވަނަ އަހާރާއި ޖެހެންދެންވެސް ބައެއްމީހުން މިގޮތަށް ކަންތައްކޮށް އުޅުނެވެ. އަލްޙާފިޡު އާދަމް ސަޢީދުގެ މަހާނާ ހުންނަނީ ދެއްވަދޫ ރަސްގެފާނު ބިނާކުރެއްވި މިސްކިތާއި އިންވެގެން ހުންނަ ޤަބުރުސްތާނުގައެވެ.\nމަތިވެރި ﷲ އަލްޙާފިޡު އަލްމަރުހޫމު އާދަމް ސަޢީދުގެ ފުރާނައަށް ހެޔޮ ރަޙުމަތް ލައްވަވައި ސުވަރުގޭގެ ދާއިމީ ނިއުމަތް މިންވަރު ކޮށްދެއްވާނދޭވެ، އާމީން!\nއާދަމް ސައީދުގެ ފުރަތަމަ އަނބިކަބަލުން ގއ.ދެއްވަދޫ ހިތިވިލާގެ، އަލްފާޟިލާ އައިމިނަތު ރަޝީދާއަކީ ދެއްވަދޫގެ ވަރަށް ގިން ކުދިންނަށް ޤުރުއާން އުގަންނައި ދެއްވި ބޭކަނބަލެވެ. އެއީ އަޅުގަނޑު ވަރަށް އިޙުތިރާމް ކުރާ އަޅުގަނޑުގެވެސް އެދުރު ދައިތައެވެ. އާދަމް ސައީދުގެ ދެވަނަ އަނބިކަބަލުން ތ.ގުރައިދޫ، ބެރުގެ އަލްމަރުޙޫމާ އައިމިނަތު ޔޫސުފަކީ އާދަމް ސަޢީދުއާއި އެކީ ފެންފިޔާޒުގޭގައި ކިޔަވަންއުޅުއްވި އުޅުއްވި ބޭކަނބެލެކެވެ. ފެންފިޔާޒުގެއިން ތަޢުލީމު ޙާޞިލް ކުރެއްވުމަށްފަހު އައިމިނަތު ޔޫސުފު އަދާކުރެއްވި ވަޒީފާތަކަކީ ތ.ގުރއިދޫ އުތުރު އަވަށުގެ އަންހެނުންގެ ކޮމެޓީގެ ރައީސާ ކަމުގެ މަގާމާއި، ފޫޅުމައި ކަމުގެ މަގާމެވެ. އައިމިނަތު ޔޫސުފަކީ ތ.ގުރައިދޫ މީހުން ގަދަރާއި އިޙުތިރާމު ކުރައްވާ ބޭކަނބަލެކެވެ. އައިމިނަތު ޔޫސުފު ދެމިއޮތުމުގެ ޢާލަމަށް ދަތުރުކުރެއްވީ މައްކާގެބިމުގައި ޙައްޖުގެ މަތިވެރިއަޅުކަން އަދާކުރެއްވުމުގެ ދަތުރެއްގައެވެ. އޭނާ ވަޅުލެވިފައިވަނީ މައްކާގެ މާތް ބިމުގައެވެ.\nމަތިވެރިﷲ އައިމިނަތު ޔޫސުފުގެ ފުރާނައަށް ހެޔޮ ރަޙުމަތް ލައްވަވައި ސުވަރުގޭގެ ދާއިމީ ނިޢުމަތް މިންވަރު ކޮށްދެއްވާށިއެވެ. އާމީން.\nމިލިޔުމުގައިވާ މަޢުލޫމާތު ދެއްވާފައިވަނީ ގއ.ދެއްވަދޫ ކަނީރުމާގެ، އަލްފާޟިލާ ޙައްވައާއި ތ.ގުރައިދޫ ބޮޑު ކަތީބު އަލްފާޟިލް އިލްޔާސު އެވެ.\nލިޔުއްވީ: މައުމޫން އިބްރާހީމް ދޭލިޔާގެ/ދެއްވަދޫ


Shahid ah nishaan ihzuhdheenge izzai aruvaifi\nޝާހިދަށް ނިޝާން އިއްޒުއްދީންގެ އިއްޒަތް އަރުވައިފި\nއދ. ގެ އާންމު މަޖިލީހުގެ މި ދައުރުގެ ރައީސް އަދި ފޮރިން މިނިސްޓަރު އަބްދުﷲ ޝާހިދު އަށް ނިޝާން އިއްޒުއްދީނުގެ އިއްޒަތުގެ ވެރިޔާ (ނ.ޢ.ޢ.ވ.) ލަގަބު ރައީސް އިބްރާހިމް މުހައްމަދު ސޯލިހު މިރޭ އަރުވައިފި އެވެ.\nއެމަނިކުފާނަށް މި ޝަރަފު އަރުވާފައިވަނީ ގައުމީ ދުވަހުގެ ރަސްމީ ޖަލްސާގައެވެ. މިނިސްޓަރު ޝާހިދަށް މިރޭ އެރުވި ލަގަބު ނިސްބަތް ވަނީ އެމަނިކުފާނުގެ ހަވަނަ ކާފާފުޅަށެވެ. ނިޝާނުގެ އިއްޒަތަކީ އެމީހެއްގެ ގައުމީ ހިދުމަތް ފާހަގަކުރުމުގެ ގޮތުން ނުވަތަ ބައިނަލްއަގްވާމީ ހިދުމަތް ވަޒަން ކުރުމުގެ ގޮތުން ދައުލަތުގެ ފަރާތުން އަރުވާ އިއްޒަތެކެވެ. ނިޝާން އިއްޒުއްދީނުގެ އިއްޒަތުގެ ވެރިކަން (ނ.ޢ.ޢ.ވ) ނިސްބަތް ކުރެވެނީ، އައްސުލްތާނުލްޣާޒީ ހަސަން އިއްޒުއްދީން، ސިރީ ކުލަރަންމީބަ ކައްތިރިބަވަނަ މަހާރަދުންނަށެވެ.\nޝާހިދަށް ނިޝާން އިއްޒުއްދީނުގެ އިއްޒަތުގެ ވެރިޔާ (ނ.ޢ.ޢ.ވ.) ލަގަބު އެރުވުމުގެ ކުރީން އެމަނިކުފާނުގެ ގައުމީ ހިދުމަތާއި ގުޅޭގޮތުން ތައްޔާރުކޮށްފައިވާ ހާއްސަ ރިޕޯޓެއް ވަނީ ގެނެސްދީފައެވެ. އެ ރިޕޯޓްގައި ޝާހިދުގެ ގައުމީ ހިދުމަތާއި އެމަނިކުފާނު އަދާކުރެއްވި އެކި މަގާމުތަކާއި ގުޅޭ މައުލޫމާތު ގެނެސްދީފައިވެއެވެ. އަދި އދ. ގެ އާންމު މަޖިލީހުގެ މި ދައުރުގެ ރައީސް ކަމަށް ހޮވިވަޑައިގަތުމާއި ކޮވިޑްގެ ބަލިމަޑުކަމާއި ގުޅިގެން ވެކްސިން ހޯދުމާއި ބޭރުގެ އެހީތެރިކަން ހޯއްދެވުމަށް ޝާހިދު ކުރެއްވި މަސައްކަތްޕުޅު ވަނީ ފާހަގަ ކޮށްފައެވެ.\nއަބްދުﷲ ޝާހިދުގެ ކުރު ތައާރަފެއް\nދަރަވަންދޫގޭ މޫސާ ޖަމީލްގެ އަބްދުﷲ ޝާހިދު ނިސްބަތްވެ ވަޑައިގަންނަވަނީ ދިވެހި އަދަބާއި ސިޔާސަތުގެ އާއިލާއަކަށެވެ. ޖީލުލް އުސްތާޒު މުހައްމަދު ޖަމީލު ދީދީއަކީ މިނިސްޓަރުގެ ބޮޑުބޭބެ އެވެ. ރިހި ދުލުގެ ވެރިޔާ އިބްރާހިމް ޝިހާބަކީ ޝާހިދުގެ ބައްޕައާ ދެބެންގެ ދެދަރި ބޭފުޅެކެވެ. އޭގެ ފަހަށް ޝާހިދު ވަނީ މޮޅަށް ކިޔަވާ ވިދާޅުވެ އަދި މަތީ ތައުލީމް ހާސިލް ކުރައްވާ ރާއްޖޭގައި ވާހަކަ ދެއްކުމުގެ ގައުމީ ފުރަތަމަ އަދި ތާރީހީ މުބާރާތުން އެއްވަނަ ހޯއްދަވާފަ އެވެ.\nސްކޫލް ނިންމެވި ގޮތަށް އަބްދުﷲ ޝާހިދު ފުރަތަމަ ވަދެވަޑައިގެންނެވީ ވެސް ފޮރިން މިނިސްޓްރީއަށެވެ. އޮފީހުގެ "ޕިއޯނު" ކަމާއި ސިޓީ ޗާޕް ކުރުމާއި ފޮށިތަންމަތި ބެލެހެއްޓުމުގެ މަސައްކަތް ވެސް ކުރެއްވި އެވެ. ރާއްޖޭގެ ހާރިޖީ ހަރުގަނޑުގެ އެންމެ ތިރިން މައްޗަށް ވަޑައިގެންނެވިއިރު މިހާރު އެއީ ރާއްޖޭގައި ހުންނެވި އެންމެ ވަރުގަދަ އަދި ތަޖުރިބާކާރު ޑިޕްލޮމޭޓެވެ. ފޮރިން މިނިސްޓްރީ އަތުރާލާފައިވާ ގޮތާއި މެނޭޖްކުރާ ގޮތް ޝާހިދު ހިތުދަހެވެ. ފޮރިން މިނިސްޓްރީގެ އިންސްޓިޓިއުޝަނަލް މެމޮރީއަކީ ނޫނީ މުޅި މިނިސްޓްރީގެ ވަތުއޮޑިއަކީ ވެސް ޝާހިދެވެ. ހުުރިހާ ޒަމާނެއްގައި އުޅުއްވި ބޭފުޅުންނާއި މިހާރުގެ މުވައްޒަފުންގެ ޝުއޫރުތަކާއި އިހުސާސާއި ގޮތް ފޮތް ޝާހިދަށް ރީއްޗަށް ރަނގަޅަށް އެނގިވަޑައިގަންނަވައެވެ.\nރާއްޖޭގެ ފޮރިން މިނިސްޓަރު ކަން ދެ ފަހަރަށް ކުރައްވާފައިވާ ހަމައެކަަނި ބޭފުޅަކީ ޝާހިދެވެ. އޭނާ ވަނީ ރައްޔިތުންގެ މަޖިލީހުގެ މެންބަރު ކަމާއި އެ މަޖިލީހުގެ ރައީސްކަން ވެސް ކުރައްވާފަ އެވެ.\nއަބްދުﷲ ޝާހިދަށް ނިޝާން އިއްޒުއްދީނުގެ އިއްޒަތުގެ ވެރިކަމުގެ ލަގަބު އެރުވުމަށް، ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ކަނޑައެޅުއްވީ، އެކުވެރި ދައުލަތްތަކުގެ އާންމު މަޖިލީހުގެ 76 ވަނަ ސެޝަންގެ ރައީސްގެ ހައިސިއްޔަތުން އެމަނިކުފާނު ދިވެހިރާއްޖެއަށް ކުރައްވާ ރަސްމީ ދަތުރުފުޅާ ގުޅިގެންނެވެ. އަދި އެ މަގާމަށް އެމަނިކުފާނު ވަރަށް ފުރިހަމަ އަޣްލަބިއްޔަތަކުން އިންތިހާބުވެވަޑައިގަތުމަކީ، ދިވެހިރާއްޖެއަށް އެ މަނިކުފާނު ހޯއްދަވައިދެއްވި ފަހުރަކާއި ޝަރަފުވެރިކަމެއް ކަމަށް ރައީސުލްޖުމްހޫރިއްޔާ ދެކެވަޑައިގަންނަވާތީ ކަމަށް ރައީސުލްޖުމްހޫރިއްޔާގެ އޮފީހުން ބުންޏެވެ.\nހަމައެއާއެކު، ރާއްޖޭގެ ހާރިޖީ ދާއިރާއަށް އެ މަނިކުފާނު ކުރެއްވި އަދި ކުރައްވަމުން ގެންދަވާ މަސައްކަތްޕުޅުތައް، ބައިނަލްއަގްވާމީ މުޖުތަމައުން ނުހަނު އިތުބާރާއެކީ ބަލައިގަނެފައިވާ ކަމުގެ އަލިގަދަ ހެތްކެއް ކަމަށް ރައީސުލްޖުމްހޫރިއްޔާ ދެކެވަޑައިގަންނަވާތީއެވެ. އަދި ރާއްޖޭގެ ހާރިޖީ ދާއިރާގެ ކުރިއެރުމަށާއި ރާއްޖޭގެ ރީތި ނަން ބައިނަލްއަގްވާމީ މައިދާނުގައި ދެމެހެއްޓެވުމަށް އެ މަނިކުފާނު ކުރައްވައިފައިވާ އަދި މިހާރުވެސް ކުރައްވަމުން ގެންދަވާ މަސައްކަތްޕުޅުތަކުގެ އަގު، ދިވެހި ދައުލަތުން ވަޒަންކުރެއްވުމުގެ ގޮތުންވެސް މެއެވެ.\nޝާހިދު ރާއްޖޭގެ ހާރިޖީ ދާއިރާގައި ހިދުމަތް ކުރައްވަން ފެށްޓެވީ، 1983 ވަނަ އަހަރުގެ ޖުލައިމަހުގައެވެ. އެ ހިދުމަތް އެމަނިކުފާނު ފެށްޓެވީ އެންމެ އާދައިގެ މުވައްޒަފެއްގެ ގޮތުގައެވެ. 2005 ވަނަ އަހަރުގެ ޖުލައި މަހުގެ 14 ވަނަ ދުވަހު އަބްދުﷲ ޝާހިދު، މިނިސްޓަރު އޮފް ސްޓޭޓް ފޯ ފޮރިން އެފެއާޒް ކަމުގެ މަގާމަށް އައްޔަން ކުރެއްވިއެވެ. މިނިސްޓަރ އޮފް ފޮރިން އެފެއާޒްގެ މަގާމަށް އެމަނިކުފާނު އައްޔަން ކުރެއްވީ 2007 ވަނަ އަހަރުގެ އޮގަސްޓު މަހުގެ 23 ވަނަ ދުވަހުގައެވެ. އޭގެފަހުން، ރައީސް އަލްއުސްތާޛު މައުމޫން އަބްދުލްގައްޔޫމްގެ ރިޔާސީ ދައުރު ނިމެންދެން، އެ މަގާމުގައި ދެމިހުންނެވިއެވެ.\nއަބްދުﷲ ޝާހިދުގެ ހާރިޖީ ވަޒީރު ކަމުގައި ފާހަގަކުރެވުނު އެންމެ މުހިންމު އެއްކަމަކީ، ދުނިޔޭގެ ގައުމުތަކުގައި ރާއްޖޭގެ ޑިޕްލޮމެޓިކް ފުޓްޕްރިންޓް އިތުރަށް ފުޅާކުރެއްވުމުގެ މަސައްކަތްޕުޅެވެ. މިގޮތުން، އެމެރިކާ އާއި ޗައިނާ އާއި ޖަޕާން އާއި ސައުދީއަރަބިޔާ އާއި ޔޫއޭއީ އާއި ބަންގްލަދޭޝް އާއި ޕާކިސްތާނު އަދި ސިންގަޕޫރުގައި ދިވެހި އެމްބަސީ ހުޅުވުން ހިމެނެއެވެ.\nއަބްދުﷲ ޝާހިދު ޔޫއެން ރައީސް އިބްރާހިމް މުހައްމަދު ސޯލިހު + ފޮރިން މިނިސްޓްރީ ގައުމީ ދުވަސް\nޝާހިދު ވަކިކުރަން ޖެހޭ، ގާނޫނު އަރާ ހަމަކުރާނެ\nޝާހިދަށް ދައުލަތުގެ ޝަރަފު ހައްގު: ނަޝީދު\nޝާހިދުގެ ޝަރަފުގައި ރައީސް ޖާފަތެއް ދެއްވައިފި


ރީތި މޫނެއް ބޭނުން ނަމަ އުނގުޅަންވީ އެއްޗަކީ މިއީ – Dhen.mv\nރީތި މޫނެއް ބޭނުން ނަމަ އުނގުޅަންވީ އެއްޗަކީ މިއީ\nJune 21, 2020 - 8:23 pm\nބޭސަން ނުވަތަ ގްރާމް ފުލާ އޭ ބުނީމަ ބައެއް މީހުންނަށް ނޭނގިދާނެ އެވެ. އެހެން ގޮތަށް ބުނާނަމަ މިއީ ހިމުން ކޮށްފައި ހުންނަ މުގު ފުށުވެ. މިއީ މާލޭގެ ބައެއް ދިވެހި ބޭސް ފިހާރަތަކުން ވެސް ފަސޭހައިން ލިބެން ހުރި އެއްޗެކެވެ. އަދި މޫނުގެ ހަންގަނޑު އުޖާލާކޮށް ރީތި ކުރުމަށް އަވަތިނެތި މަސައްކަތް ކުރާ ފަރާތްތަކަށް ވަރަށް ރަނގަޅު އެއްޗެކެވެ.\nއަވިން ހަންގަނޑު އެދުމުން:\nލޮކްޑައުން އަށް ލުއި ތައް ލިބުމާއެކު މިހާރު އެންމެންގެ ވެސް ކަމަކީ މޫދަށް ދިއުމެވެ. މިއީ މޫދަށް ގޮސް އުޅުމުން ހަންގަޑު އެނދުމުން ގޭގައި ތައްޔާރުކޮށްލެވޭނެ މާސްކެކެވެ. ދެ ސަމްސާ ބޭސަން އަށް ކުޑަ ރީނދޫ ކޮޅަކާއި ލުނބޯ ހުތް ކޮޅަކާއި ކާޑް އަޅާލުމަށްފަހު ޕޭސްޓެއް ތައްޔާރު ކޮށްލާށެވެ. އަދި ތައްޔާރު ކުރި ޕޭސްޓު މޫނުގައި އުނގުޅުމަށްފަހު ހިކެންދެން މަޑުކޮށްލާށެވެ. ހިކުމުން ރީިތިފެންފޮދަކުން މޫނު ދޮވެލާށެވެ.\nމީ ގިނަ މީހުންގެ މޫނަށް އެންމެ އާންމުކޮށް ދިމާވާ އެއް މައްސަލަ އެވެ. ހާސްވާނެ ކަމެއް ނެތެވެ. ބޭސަން އަކީ ތެޔޮ ހަންގަނޑަށް އެންމެ މޮޅު އެކައްޗެވެ. އެގޮތުން މޫނު ތެޔޮވާނަމަ މި މާސްކް ތައްޔާރުކޮށްލައްވާށެވެ. މޫނުގައި ޕޭސްޓެއް ހެދުމަށްފަހު އުނގުޅޭ ވަރުގެ ބޭސަން ތެރެއަށް ފިނިފެން (ރޯސްވޯޓާ) ކޮޅެއް އަޅާށެވެ. އަދި ޕޭސްޓެއް ގޮތަށް ތައްޔާރު ކޮށްލުމަށްހު މޫނުގައި އުނގުޅާލާށެވެ. ހަފްތާކު ދެ ފަހަރު ނުވަތަ ތިން ފަހަރު މި މާސްކު ބޭނުން ކުރާނަމަ މޫނުގައި ހުންނަ ތެޔޮކަން ފިލުވާލަދީ މޫނު އުޖާލާކޮށްދޭނެވެ.\nބިހިނަގާ މޫނަކަށް ނަމަ މި މާސްކް ޓެސްޓުކޮށްލައްވާށެވެ. އެއް ސަމުސާ ބޭސަންގެ ތެރެއަށް ކުޑަ ކެލާ ޕައުޑަރ ކޮޅަކާއި ކިރުކޮޅެއް އެޅުމަށްފަހު ޕޭސްޓެއް ގޮތައް ތައްޔާރު ކޮށްލައްވާށެވެ. ބޭނުންނަމަ ކުޑަ ރީނދޫކޮޅެއް ވެސް އެއްކޮށްލެވިދާނެ އެވެ. ނަތީޖާ ފެންނަން ދެން ކޮންމެ ދުވަހަކު ވެސް މި މާސްކު ބޭނުން ކުރަން ވާނެ އެވެ.\nމޫނުގައި ހުންނަ ވަޅުގަނޑުތަކަށް:\nބިހިނެގުމުގެ ސަބަބުން މޫނު ހަޑިވެ މޫނުގައި ވަޅުގަނޑު ގޮތަށް ބޮޑެތި ޕޯސްތައް ހެދިފައި ހުރެ އެވެ. އެފަދަ ފަރާތްތަކުން މި މާސްކު ބޭނުން ކުރެވިދާނެ އެވެ. ދެ ސަމްސާ ބޭސަންގެ ތެރެއަށް ދެ ސަމްސާ ކިއުކަމްބާ ޖޫސް (ކިއުކަމްބާ ދިޔަ) އަޅާލުމަށްފަހު ކުޑަ ލުނބޯ ހުތް ކޮޅެއް އަޅާލުމަށްފަހު ޕޭސްޓެއް ތައްޔާރުކޮށްލައްވާށެވެ. އަދި ތިރީސް މިނެޓް ވަންދެން މި މާސްކް އަޅައިގެން ހުރުމަށްފަހު މޫނު ދޮވެލާށެވެ.\nހަންގަނޑު އުޖާލާކޮށް ބެހެއްޓުމަށް މި މާސްކު ބޭނުން ކުރެވިދާނެ އެވެ. ހަތަރު ސަބްސާ ބޭސަންގެ ތެރަށް އެއް ސަމުސާ ކިރާއި ލުނބޯ ހުތް ކޮޅެއް އަޅާލުމަށްފަހު ޕޭސްޓެއް ހަދާލާށެވެ. އަދި ޕޭސްޓު މޫނުމަތީގައި އުނގުޅުމަށްފަހު ހިކެންދެން މަޑުކޮށްލާށެވެ. މި މާސްކު ހަފްތާ އަކު ދެ ފަހަރު ވެސް ބޭނުން ކުރެވިދާނެ އެވެ.\nކޮންމެ މާސްކެއް ބޭނުން ކުރި ނަމަވެސް މޫނު ރަނގަޅަށް ދޮވެ މޮއިސްޗަރައިޒް ކުރަން ހަދާން ކުރަން ވާނެ އެވެ. އަދި ބައެއް އެއްޗިއްސަކީ ހުރިހާ މީހުންގެ މޫނާ ގުޅޭ އެއްޗެއްސަށް ނުވާނެތީ އެއްވެސް އެއްޗަކަށް ހަންގަނޑު އެލާޖިކް ވޭތޯ ކޮންމެ މާސްކެއް ބޭނުން ކުރުމުގެ ކުރިން ވެސް ބަލަން ވާނެ އެވެ.\nކޮވިޑް-19: ފައްސިވީ އަދަދު އަނެއްކާ ވެސް 100އިން މައްޗަށް


ޓީޓީ އަންހެން ޑަބަލްސްއިން ރަން މެޑަލް އަދި ރިހި މެޑަލްވެސް ރާއްޖެއިން ކަށަވަރުކޮށްފި ޓީޓީ އަންހެން ޑަބަލްސްއިން ރަން މެޑަލް އަދި ރިހި މެޑަލްވެސް ރާއްޖެއިން ކަށަވަރުކޮށްފި\nޓީޓީ އަންހެން ޑަބަލްސްއިން ރަން މެޑަލް އަދި ރިހި މެޑަލްވެސް ރާއްޖެއިން ކަށަވަރުކޮށްފި\nއިންޑިއަން އޯޝަން އައިލެންޑް ގޭމްސްގައި ޓޭބަލް ޓެނިސް އަންހެން ޑަބަލްސް ފައިނަލްގައި ވާދަކުރާ ރާއްޖޭގެ ކުޅުންތެރިން\nއިންޑިއަން އޯޝަން އައިލެންޑް ގޭމްސްގައި ޓޭބަލް ޓެނިސް އަންހެން ޑަބަލްސް އިވެންޓުން ރަން މެޑަލް އަދި ރިހި މެޑަލް ރާއްޖެއަށް ލިބޭނެކަން ޔަޤީންވެއްޖެއެވެ.\nއިންޑިއަން އޯޝަން އައިލެންޑް ގޭމްސްގެ ޓޭބަލް ޓެނިސް އަންހެން ޑަބަލްސްގެ ރަން މެޑަލްއާއި ރިހި މެޑަލް ރާއްޖެއަށް ލިބޭނެކަން ޔަޤީންވީ، އަންހެން ޑަބަލްސް ފައިނަލްގައި ރާއްޖޭގެ ދެ ޓީމް ވާދަކުރަން ޖެހުމުންނެވެ. މިބައިގެ ފައިނަލްގައި ވާދަކުރާނީ އައިޝަތު ރަފާ ނާޒިމާއި ފާތިމަތު ދީމާ އަލީގެ ޕެއާ އަދި މުއީނާ މުހައްމަދާއި ފާތިމަތު ޖުމާނާ ނިމާލްގެ ޕެއާރއެވެ.\nސެމީފައިނަލް މެޗްގައި ދިމާ އާއި ރަފާ ވާދަކޮށްފައިވަނީ މޮރިޝަސްގެ ޑަބަލްސް ޕެއާރއާއިއެވެ. ރަފާ އާއި ދިމާ މޮރިޝަންގެ އެއް ނަންބަރު ޕެއަރއާއި ވާދަކުރި ސެމީ ފައިނަލް މެޗްގެ ފުރަތަމަ ދެ ސެޓް ގެންދިޔައީ މޮރިޝަސްއިންނެވެ. އެއީ 11-2 އަދި 11-9 އިންނެވެ. ނަމަވެސް ރާއްޖޭގެ ދިމާއާއި ރަފާވަނީ ކުޅުން ރަގަނޅުކޮށް ޖެހިގެންއައި ދެ ސެޓް ކާމިޔާބުކޮށްފައެވެ.\n11-7 އަދި 16-14 އިން ތިންވަނަ ސެޓްއާއި ހަތަރު ސެޓް ރަފާ އާއި ދިމާގެ ޕެއަރ ކާމިޔާބުކޮށް ފައިނަލްއަށް ދިއުމުގެ އުއްމީދު ވަރަށް ބޮޑަށް އާކުރިއެވެ. އަދި މެޗްގެ ފަސްވަނަ ސެޓް 12-10އިން ކާމިޔާބުކުރިއެވެ. މޮރިޝަސްގެ ޕެއަރއިން މެޗްގެ 6ވަނަ ސެޓް 11-7ކުން ކާމިޔާބުކޮށް ނަތީޖާ ނެރުމަށް އެންމެ ފަހު ސެޓްއަށް ގެންދިޔައެވެ. މެޗްގެ 7ވަނަ ސެޓް ރާއްޖޭގެ ޕެއަރ ރަފާއާއި ދިމާ ކާމިޔާބުކޮށް ފައިނަލްއިން ޖާގަހޯދީ 11-6ކުން މޮރިޝަސްގެ ޕެއަރ ބަލިކޮށްގެންނެވެ.\nސެމީ ފައިނަލްގެ ދެވަނަ މެޗްގައި މުއީނާ މުހައްމަދު އާއި ޖުމާނާ ނިމާލް ކާމިޔާބުކޮށްފައިވަނީ ސީދާ ހަތަރު ސެޓުންނެވެ. ބެސްޓް އޮފް7އަށް ކުޅޭ ޑަބަލްސްބައިގެ މުއިނާ އާއި ޖުމާނާ މެޗް ކާމިޔާބުކޮށްފައިވަނީ މަޑަގަސްކަރާގެ ޕެއަރއާއި ވާދަކޮށްގެނެވެ. މިމެޗްގެ ސެޓްތައް މުއިނާ އާއި ޖުމާނާ ގެންދިޔައީ 11-5، 11-8، 11-7 އަދި 12-10 އިންނެވެ.


Mohamed Shafiu: ނަޖިހާ އެކުވެފައިވާ ފެން\nފެން ނަޖިހާ އެކުވެ ކުރިން ދެންނެވި ތިން ސިފައިގެ ތެރެއިން ސިފައެއް ބަދަލުނުވިނަމަ އެއީ ގިނަ ފެން ކަމުގައިވަންޏާ އެ ފެން ނަޖިހެއް ނުވާނެއެވެ. އަދި އެފެނުން ޠަހާރަތު ޙާޞިލުކުރެވޭނެއެވެ. އެކަމަކު އެއީ މަދުފެން ކަމުގައިވާނަމަ އެފެން ނަޖިސްވާނެއެވެ. އަދި އެފެނުން ޠަހާރަތު ޙާޞިލެއްނުކުރެވޭނެއެވެ. ފެނުގެ މަދުމިނާއި ގިނަ މިން ކަނޑައަޅާނީ ދެ ޤުއްލަ ހަމަވާ ފެނަކީ އެއީ ގިނަފެން ކަމުގައެވެ. އަދި މަދުފެނަކީ ދެޤުއްލަ ހަމަ ނުވާ ފެނެވެ. ޤުއްލަ އަކީ ލީޓަރުން ބަލާނަމަ ގާތް ގަނޑަކަށް 160.5 ލީޓަރެވެ. އެހެންވީމާ ދެޤުއްލައަކީ ގާތްގަނޑަކަށް 321 ލީޓަރެވެ.\nމީގެދަލީލަކީ މަދީނާގައި ހުރި ކޮންމެވެސް ވަރަކަށް ނަޖިސް އެޅޭ ވަޅަކާ ބެހޭގޮތުން އެވަޅުން ވުޟޫކުރެވިދާނެތޯ ރަސޫލުﷲ ޞައްލަﷲ ޢަލައިހި ވަސައްލަމައާ ސުވާލުކުރެއްވުމުން އެކަލޭގެފާނު ޙަދީޘްކުރެއްވި، އަބޫ ސަޢީދުލް އަލްޚުދްރީ ރަޟިޔަﷲ ޢަންހުގެ ކިބައިން ރިވާ ވެގެންވާ މި ޙަދީޘްއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. الْمَاءُ طَهُوْرٌ لاَيُنَجِّسُهُ شَيْئٌ ” (رواه أحمد وصححه الألباني في الإرواء) މާނައީ:” އެފެން ޠާހިރުވެގެންވެއެވެ. އެއްވެސް އެއްޗެއް އެފެން ނަޖިހެއް ނުކުރާނެއެވެ.\nއަދި އިބްނު ޢުމަރު ރަޟިޔަﷲ ޢަންހުމާގެ ކިބައިން ރިވާވެގެންވާ ޙަދީޘް، ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. إِذَا بَلَغَ الماَءُ قُلَّتَيْنِ لَمْ يَحْمِلْ الْخَبَثَ (متفق عليه) “ފެނުގެ ދެޤުއްލަ ހަމަވެއްޖެނަމަ އެފެން ނަޖިހެއް ނުވާނެއެވެ.”


Furathama dhuvahu South Korea gai 130,000 iPhone 11 vikunu | Mihaaru\nއައިފޯން 11ގެ މޮޑެލްތައް ވިއްކަން ފެށި ދުވަހު ސައުތު ކޮރެއާގައި 130،000 އައިފޯން ވިކުނު ކަމަށް ރެކޯޑްތަކުން ދައްކާ\nސައުތު ކޮރެއާގައި ފުރަތަމަ ދުވަހު 130،000 އައިފޯނު 11 ވިކުނު\n29 އޮކްޓޯބަރ 2019 - 07:32\nމިއީ އަދި ލަފާކުރުމެއް ކަމަށް ބެލެވިފައި ވީ ނަމަވެސް، ފާއިތުވި އަހަރަށް ވުރެ 30 ޕަސެންޓް އިތުރުވުމެއް ކަމަށް ބުނެވެ އެވެ. އައިފޯން އެކްސްއެސް، އެކްސްއެސް މެކްސް، އަދި އެކްސްއާރު ވިއްކަންފެށި ފުރަތަމަ ދުވަހު، ވިކުނު ޖުމުލަ އަދަދު ކަމަށް ބެލެވިފައި ވަނީ 100،000 އެވެ.\nއައިފޯން ވިއްކުމުގައި އެޕަލް އަށް ކުރިމަތިވެފައި އޮތް އެންމެ ބިރުވެރިކަމަކީ ވާދަވެރިންނެވެ. އެ މީހުންގެ ފޯނުތައް ނުބައްދަލު ހެޔޮ އަގުގައި ވިއްކުން ވެފައި ވަނީ އައިފޯނުގެ ވިޔަފާރި ވަރަށް ބޮޑަށް އަޑިއަޅާލައިގެން ދިޔަ ސަބަބަކަށެވެ.\nއެޕަލް އަކީ އަމިއްލަ އަށް ހާޑްވެއާ އުފައްދާ ކުންފުންޏަކަށް ނުވުމަކީ ވެސް، ވާދަވެރި މާކެޓްގައި ހިފަހައްޓާލަން އުނދަގޫ ކަމަކަށް ވަނީ ވެފަ އެވެ. އެޕަލް އިން އައިފޯނުގައި ޖައްސާފައިި ހުންނަ ސިފަ އަދި އޮޕަރޭޓިން ސިސްޓަމްގެ އޮމާންކަން ނެތް ނަމަ، އައިފޯނު މިހާރު ވަޅުލެވިގެން ހިނގައްޖައީހެވެ.\nސައުތު ކޮރެއާ އަކީ ސެމްސަންގެ އަމިއްލަ ގައުމެވެ. އެ ގައުމުގައި ފުރަތަމަ ދުވަހު އައިފޯނު ވިކުނި އަދަދު، ތާރީޚަށް އެރި ނަމަވެސް، ސެމްސަންގް ފޯނުތަކާ ބެހޭ ގޮތުން ވެސް ފާހަގަކޮށްލަން ރަނގަޅު އަދަދެއް އެބަ އޮތެވެ. ސެމްސަންގް ގެލަކްސީ ނޯޓް 10ގެ މޮޑެލްތައް ވިއްކަން ފެށި ދުވަހު، 220،000 ފޯނު ވިކިފައިވާ ކަމަށް ރެކޯޑްތަކުން ދައްކަ އެވެ.\nއިތުރު ލިޔުންތައް އައިފޯން ސެމްސަންގް އެޕަލް ސައުތު ކޮރެއާ


Agu boduvumun Dybala hoadhumah united in kuri masakkaiy huttalaifi - vNews.mv\nޑިބާލާ ހޯދުމަށް ޔުނައިޓެޑުން ކުރި މަސައްކަތް ހުއްޓާލައިފި\nއިސްމާޢީލް ޝާހު 06 August 2019, 12:17\nޔުވެންޓަސްއިން ކިޔާ އަގު ބޮޑުވުމާއި ގުޅިގެން އެ ކުލަބަށް ކުޅެމުން އަންނަ އާޖެންޓީނާގެ ފޯވާޑް ޕައުލޯ ޑިބާލާ ގެނައުމުގެ މަސައްކަތް މެންޗެސްޓަރ ޔުނައިޓެޑުން ހުއްޓާލައިފިއެވެ.\nމީޑިއާ ރިޕޯޓުތައް ބުނާގޮތުން ޔުވެންޓަސްއިން ވަނީ ޑިބާލާ ހޯދުމަށް ބޮޑު އަގެއް ކިޔާފައެވެ. އަދި މި އަގު ކުޑަކުރުމަށް ޔުނައިޓެޑުގެ އިސްވެރިން ވަނީ ވަރަށް މަސައްކަތްކޮށްފައެވެ. ނަމަވެސް ދެ ފަރާތަށް އެއްބަސްވެވޭނެ އަގަކަށް އެއްބަހެއް ނުވެވުނެވެ. އަދި ޑިބާލާ ވެސް ވަނީ ޔުނައިޓެޑަށް ބަދަލުވުމާއި ދެކޮޅުހަދާފައެވެ.\nޔުނައިޓެޑުން އުމުރުން 25 އަހަރުގެ ޑިބާލާ ގެންނަން މަސައްކަތް ކުރީ އެ ކްލަބަށް ކުޅެމުން އަންނަ ބެލްޖިއަމްގެ ފޯވާޑް ރޮމެލޫ ލުކާކޫ ޔުވެންޓަސް އަށް ދިނުމަށްފަހު ކަމަށް މީޑިއާ ރިޕޯޓުތައް ބުނެއެވެ. ނަމަވެސް މިކަމަށް ޔުވެންޓަސްއިން އެއްބަހެއް ނުވެއެވެ.\nޔުނައިޓެޑުން ލުކާކޫ ވިއްކާލަން ބޭނުންވަނީ ގާތްގަނޑަކަށް 75 މިލިއަން ޕައުންޑަށެވެ. މިހާތަނަށް ގިނަ ކުލަބުތަކަކުން ވަނީ ބެލްޖިއަމްގެ ފޯވާޑް ހޯދުމަށް ގިނަ މަސައްކަތްތަކެއް ކޮށްފައެވެ. އޭނާ ގެންނަން މިދިޔަ މަހުގެ ތެރޭގައި އިޓަލީގެ އިންޓަރމިލާނުން 60 މިލިއަން ޕައުންޑުގެ ބިޑެއް ހުށަހެޅިއެވެ. ނަމަވެސް ޔުނައިޓެޑުން ވަނީ އެ އަގަށް ނުވިއްކާނެ ކަމަށް ބުނެފައެވެ.\nޑިބާލާ ގެނައުމުގެ މަސައްކަތް ހުއްޓާލުމަށްފަހު ޔުނައިޓެޑުން މިހާރު ވަނީ އެ ކުލަބަށް ކުޅެމުން އަންނަ ކްރޮއޭޝިއާގެ ތަޖުރިބާކާރު ފޯވާޑް މާރިއޯ މަންޒުކިޗް ގެންނަން ޔުނައިޓެޑުން ޝަައުގުވެރިވާ ކަމަށް ރިޕޯޓުތައް ބުނެއެވެ. އެގޮތުން އެކަމާ ގުޅޭ މަޝްވާރަތައް ދެ ކްލަބުގެ ދެމެދުގައި ކުރަމުންދާ ކަމަށްވެސް ރިޕޯޓުތައް ބުނެއެވެ.\nއާ ސީޒަނަށް ޔުނައިޓެޑުން މިހާތަނަށް ވަނީ ތިން ކުޅުންތެރިޔަކު ގެނެސްފައެވެ. އެއީ ކްރިސްޓަލް ޕެލެސް އަށް ކުޅެމުން އައި ޒުވާން ފުލްބެކް އާރޮން ވެން ބިސާކާ އާއި ސްވެންސީ ސިޓީ އަށް ކުޅެމުން އައި ޒުވާން މިޑްފީލްޑަރު ޑެނިއަލް ޖޭމްސްގެ އިތުރުން ލެސްޓަ ސިޓީ އަށް ކުޅެމުން އައި ހެރީ މެގުއާ އެވެ.


Cochin Ferry ge hidhumaiy nuhuttey, kuriah dhey: Athif | Jazeera\tކޮޗިން ފެރީގެ ހިދުމަތެއް ނުހުއްޓޭ، ކުރިއަށް އެބަދޭ: އާތިފް - Jazeera\nކޮޗިން ފެރީގެ ހިދުމަތެއް ނުހުއްޓޭ، ކުރިއަށް އެބަދޭ: އާތިފް\nފެރީގެ ފައިދާ ރައްޔިތުންނަށް އެންމެ ރަނގަޅު ގޮތުގައި އަދި ލިބިފައި ނެތް\nކޮޗިން ފެރީއާއެކު ތަކެތީގެ އަގަށް ވެސް ހެޔޮ ބަދަލުތަކެއް އައި\nއެންމެ ގިނަ އަދަދެއްގެ މުދާ ކޮޗިން ފެރީއިން ގެންނަނީ އެސްޓީއޯއިން\nމަރިޔަމް ނިމާ ހަސަން June 12, 2021 634 views0\nކޮޗިން ފެރީ ކުޅުދުއްފުށި ބަނދަރުގައި --ފޮޓޯ: ކުޅުދުއްފުށި އޮންލައިން\nހދ. ކުޅުދުއްފުއްޓާއި އިންޑިއާގެ ކޮޗިންއާ ދެމެދު ފަށާފައިވާ ކޮޗިން ފެރީގެ ހިދުމަތް ނުހުއްޓޭ ކަމަށާއި، މިހާރުވެސް އެ ހިދުމަތް ކުރިއަށް އެބަ ދާ ކަމަށް ކުޅުދުއްފުށީ ސިޓީގެ މޭޔަރ މުހައްމަދު އާތިފް ވިދާޅުވެއްޖެއެވެ.\nއާތިފް މިހެން ވިދާޅުވީ "ޖަޒީރާ" އަށް ދެއްވި ހާއްސަ އިންޓަވިއުއެއްގައެވެ. އާތިފް ވިދާޅުވީ ކޮޗިން ފެރީ ހުއްޓިފައިވާ ކަމަށް ބުނެ ބައެއް ފަރާތްތަކުން ވަހަކަ ދެއްކި ނަމަވެސް ފެރީގެ ހިދުމަތް ނުހުއްޓޭ ކަމަށެވެ. އަދި މިހާރުވެސް ފެރީގެ ހިދުމަތް ކުރިއަށް ދާކަން އޭނާ ފާހަގަ ކުރެއްވިއެވެ.\nކޮޗިން ފެރީއަކީ ކުޅުދުއްފުއްޓާއި އުތުރުގެ ރައްޔިތުންނަށް ހުޅުވިގެން ދިޔަ ވަރަށް ފަހި ދޮރެއް.\nއާތިފް ވިދާޅުވީ ކޮޗިން ފެރީއަކީ ކުޅުދުއްފުށި ހިމެނޭހެން އެ ސަރަހައްދުގެ ރަށްތަކަށް ވެސް ހުޅުވިގެން ދިޔަ ފަހި ދޮރެއް ކަމަށެވެ. އަދި މި ފެރީގެ ފައިދާ ރައްޔިތުންނަށް އެންމެ ރަނގަޅު ގޮތުގައި އަދި ލިބިފައި ނެތް ނަމަވެސް މިކަމަށް ރައްޔިތުން ހޭލުންތެރި ކުރުވުމަކީ މިވަގުތު ކައުންސިލުން ކުރަން ޖެހިފައި އޮތް މަސައްކަތެއް ކަމަށް އޭނާ ވިދާޅުވިއެވެ.\nއޭނާ އިތުރަށް ވިދާޅުވީ ކޮޗިން ފެރީގެ ހިދުމަތް އެންމެ ރަނގަޅަށް ބޭނުން ހިފޭނެ ގޮތްތަކެއް އޮޅުންފިލުވައި ދިނުމަށް ބިޒްނަސް ސެންޓަރާއެކު މަޝްވަރާ ކުރަމުންދާ ކަމަށެވެ. އަދި އާންމު ރައްޔިތުންނަށާއި ކުދި އަދި މެދުފަންތީގެ ވިޔަފާރިވެރިންނަށް އެ ފުރުސަތުތައް ހޯދައި ދިނުމަށް ވެސް މަޝްވަރާ ކުރަމުންދާ ކަމަށް އާތިފް ވިދާޅުވިއެވެ.\nއާތިފް އިތުރަށް ވިދާޅުވީ ކޮޗިން ފެރީއާއެކު ތަކެތީގެ އަގަށް ވެސް ހެޔޮ ބަދަލުތަކެއް އައި ކަމަށް ގަބޫލު ކުރެވޭ ކަމަށެވެ. މިހާތަނަށް އެންމެ ގިނަ އަދަދެއްގެ މުދާ ކޮޗިން ފެރީއިން ގެންނަނީ އެސްޓީއޯއިން ކަން ފާހަގަ ކުރައްވާ އާތިފް ވިދާޅުވީ ސިމެންތި އަދި ޕެރިޝަބަލް މުދާ ވެސް އަގު ހެޔޮކަން ފާހަގަ ކުރެވިފައިވާ ކަމަށެވެ.\nމޭޔަރ މުހައްމަދު އާތިފް


Resort gai bavvan nimmi PG Group ge badhaluvun Male' ah badhal koffi | Mihaaru\nޕީޕީއެމް/އެމްޑީއޭ ޕާލަމެންޓްރީ ގްރޫޕުން އިއްޔެ ބޭއްވި ޕްރެސް ކޮންފަރެންސްގައި މެމްބަރުން ނޫސްވެރިންނާ ވާހަކަ ދައްކަވަނީ. --ފޮޓޯ: ނިޝާން އަލީ/ މިހާރު\nރިސޯޓުގައި ބާއްވަން ނިންމި ޕީޖީ ގްރޫޕްގެ ބައްދަލުވުން މާލެ އަށް ބަދަލުކޮށްފި!\n26 މާޗް 2017 - 14:12 68 comments\nރައްޔިތުންގެ މަޖިލީހުގެ މާދަމާގެ ޖަލްސާ އަށް އެޖެންޑާކޮށްފައިވާ މަޖިލީހުގެ ރައީސް އަބްދުﷲ މަސީހްގެ އިތުބާރު ނެތް ކަމުގެ ވޯޓާ ގުޅިގެން އޮޅުވެލި ރިސޯޓުގައި މިރޭ ބާއްވަން ނިންމި ޕީޕީއެމް/ އެމްޑީއޭގެ ޕާލަމެންޓްރީ ގްރޫޕްގެ ބައްދަލުވުން މާލެ އަށް ބަދަލުކޮށްފި އެވެ.\nކުރިން ހަމަޖައްސާފައި އޮތީ، މެންދުރު ފަހު މެމްބަރުން ރިސޯޓަށް ވަޑައިގެން މިރޭ އެތަނުގައި ބައްދަލުވުން ބާއްވާށެވެ. އެކަމަކު އެ ނިންމުން ބަދަލުކުރި ކަން މީގެ ގަޑިއެއްހާއިރު ކުރިން މެމްބަރުންނަށް ވަނީ އަންގައިފަ އެވެ.\nޕީޕީއެމްގެ މެމްބަރަކު ވިދާޅުވީ ރިސޯޓުގެ ބަދަލުގައި ބައްދަލުވުން މާލޭގައި ބާއްވަން ނިންމައި، މީގެ ގަޑިއެއްހާއިރު ކުރިން މެސެޖް ލިބިފައިވާ ކަމަށެވެ. ޕީޕީއެމްގެ އާ އޮފީސް ހުޅުވި ފަހުން، ޕީޖީ ގްރޫޕްގެ ބައްދަލުވުން އާއްމުކޮށް ބާއްވަނީ އެ އޮފީހުގަ އެވެ.\nރިސޯޓުގެ ބަދަލުގައި މާލޭގައި ބައްދަލުވުން ބާއްވަން ނިންމިއިރު، އެނގިފައިވާ ގޮތުގައި އެކި ސަބަބުތައް ދެއްކެވުމަށް ފަހު، ރިސޯޓަށް ނުދެވޭނެ ކަން ބައެއް މެމްބަރުން ވަނީ އަންގައިފަ އެވެ.\nއެމްޑީއޭގެ ލީޑަރު އަހުމަދު ޝިޔާމް މުހަައްމަދުގެ ރިސޯޓަށް މެމްބަރުން ފުރަން ކުރިން ކަނޑައަޅާފައި ވަނީ މިއަދު މެންދުރުފަހުގެ ވަގުތެއްގަ އެވެ. މާދަމާގެ ޖަލްސާއަށް އެ މެމްބަރުން މާލެ ވަޑައިގަންނަވަން ރިސޯޓުން ފުރާވަޑައިގަންނަވާނީ މާދަމާ ހެނދުނު 7:45 ގަ އެވެ.\nސަރުކާރު ކޯލިޝަންގައި ހިމެނޭ ޕީޕީއެމާއި އެމްޑީއޭގައި ޖުމްލަ 51 މެމްބަރުން ތިއްބަވަ އެވެ.\nއިތުރު ލިޔުންތައް ޕީޕީއެމް އެމްޑީއޭ ޕީޕީއެމް ޕާލަމެންޓްރީ ގުރޫޕް ރައްޔިތުންގެ މަޖިލިސް


ވޯޓުލުމުގެ ހައްގު ލިބިގެންވަނީ 273،128 މީހުންނަށް\nމެންދުރާ ހަމަޔަށް ވޯޓު ދީފައިވަނީ ގާތްގަނޑަކަށް 44،026 މީހުން\nލަފާކުރެވެނީ ވޯޓުލާނީ ހައްގު ލިބިފައިވާ މީހުންގެ ތެރެއިން 38 އިންސައްތައާއި 40 އިންސައްތަ އާއި ދެމެދުގެ އަދަދެއް ކަމަށް\n10 އޭޕްރިލް 2021 | ހޮނިހިރު 13:35\nކޮލޮމްބޯގައި ވޯޓުލުން ކުރިއަށްދަނީ\nހޮނިހިރު ދުވަހުގެ ހެނދުނު 10:45އާ ހަމައަށް ނަގާފައިވާ ތަފާސްހިސާބުތަކުން ދައްކާގޮތުގައި ލޯކަލް ކައުންސިލް އިންތިޚާބުގައި ވޯޓުލީ ހައްގު ލިބިފައިވާ މީހުންގެ ތެރެއިން 17 އިންސައްތަ މީހުން ކަމަށް އިލެކްޝަންސް ކޮމިޝަނުން ބުނެފިއެވެ.\nތަފާސްހިސާބުތައް އާއްމު ކުރައްވަމުން ކޮމިޝަނުގެ ރައީސް އަހުމަދު ޝަރީފު ވިދާޅުވީ، ވޯޓު ދީފައިވަނީ ގާތްގަޑަކަށް 44،026 މީހުން ކަމަށެވެ. އޭގެ ތެރެއިން 26،000 އަށް ވުރެ ގިނަ މީހުންނަކީ ފިރިހެނުން ކަމަށާއި، 17،000 އަށް ވުރެ ގިނަ އަންހެނުން ވެސް ވޯޓުލާފައިވާ ކަމަށް ވިދާޅުވިއެވެ.\nޝަރީފު އިތުރަށް ވިދާޅުވީ މިހާރު ލަފާކުރެވެނީ މި އިންތިހާބުގައި ވޯޓާރޒް ޓަރންއައުޓް އުޅޭނީ 38 އިންސައްތައާއި 40 އިންސައްތަ އާއި ދެމެދުގައި ކަމަށެވެ. އެހެންނަމަވެސް މެންދުރު ފަހާއި ހަވީރު ވަގުތު، ވޯޓުލާ މީހުންގެ އަދަދު އިތުރުވުމަކީ އެކަށީގެންވާ ކަމެއް ކަމަށް ވިދާޅުވިއެވެ. މިކަން ކެންޑިޑޭޓުންނާއި ކެންޑިޑޭޓުންގެ މަންދޫބުންގެ ސަމާލުކަމަށް ގެންނަވާފައިވާކަން ފާހަގަކުރައްވަމުން ޝަރީފް ވަނީ ވީހާވެސް ގިނަ ބަޔަކު ވޯޓު ލާން ނުކުތުމަށް އިލްތިމާސް ކުރައްވާފައެވެ. ކޮވިޑާއި ގުޅިގެން އަޅަން ޖެހޭ ރައްކާތެރިކަމުގެ ފިޔަވަޅުތައް އަޅާފައިވާކަންވެސް ޝަރީފު ފާހަގަ ކުރެއްވިއެވެ.\nލޯކަލް ކައުންސިލް އިންތިޚާބާއި އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ އިންތިޚާބުގައި ވޯޓުލުމުގެ ހައްގު ލިބިގެންވަނީ 273،128 މީހުންނަށެވެ. އެއީ މާލެއިން 51،702 މީހުން، އައްޑޫން 25،234 މީހުން، ފުވައްމުލަކުން 9،212 މީހުން، ކުޅުދުއްފުށިން 6،833 މީހުން އަދި އެހެނިހެން އަތޮޅުތަކުން 180،147 މީހުންނެވެ.\nރަށު ކައުންސިލްތަކާއި އަތޮޅު ކައުންސިލްތަކާއި ސިޓީ ކައުންސިލްތަކަށް ޖުމްލަ 982 މެމްބަރުން އިންތިހާބު ކުރަންޖެހެއެވެ. އަންހެނުންގެ ތަރައްގީއަށް މަސައްކަތްކުރާ ކޮމިޓީތަކަށް ޖުމްލަ 930 މެމްބަރުން އިންތިޚާބު ކުރަންޖެހެއެވެ. އެހެންކަމުން މި އިންތިޚާބުގައި ޖުމްލަ 1،912 މެމްބަރުން އިންތިޚާބުވެގެންދާނެއެވެ.


Jeddah in Male ah: Islamic University ge thassavuru!\nޖިއްދާއިން މާލެއަށް: އިސްލާމީ ޔުނިވާސިޓީގެ ތަޞައްވަރު!\nއިސްލާމިކް ޔުނިވާސިޓީގެ ދަސްވެނިވުމެއް: ޔުނިވާސިޓީއާ މެދު ބައެއް ފަރާތްތަކުން ދެކޭ ގޮތް ބަދަލުވާންޖެހޭ\nއިސްލާމީ ތަޢުލީމުގެ ފަލްސަފާއަކީ ތަރުބަވީ ހަމަތަކާއި އުޞޫލުތަކުގެ މައްޗަށް ބިނާވެގެންވާ ފަލްސަފާއެކެވެ. އެއީ ހަމަ އެކަނި މަޢުލޫމާތު ފޯރުކޮށްދިނުމުގެ ފަލްސަފާއެއް ނޫނެވެ. އަދި އިސްލާމީ ރިސާލަތުން އެންމެ ފުރަތަމަ ބާވާލެއްވުނު ވަޙީގެ ބަސްފުޅަކީ ވެސް ޢިލްމާއި މަޢުރިފާ އާއި ތަރުބަވީ ހަމަތަކަށް ގޮވާލާފައިވާ ބަސްފުޅެކެވެ. އިސްލާމީ ޙަޟާރަތްތަކުގެ އެންމެ މަތިވެރި އެއް އަސާސަކީ ވެސް ޢިލްމާއި ފިކުރެވެ. އިސްލާމީ އުންމަތުންވަނީ އެހެން އެއްވެސް ޙަޟާރަތެއްގައި ނުއުފެދޭވަރުގެ ޢިލްމުވެރިންނާއި މުފައްކިރުންނާއި އަދީބުންނުން ނެރެފަ އެވެ. ހުޅަނގުގެ ޢިލްމީ ޙަޟާރަތުގެ އެންމެ މުހިންމު އެއް ރައުސްމާލަކީ ވެސް މުސްލިމު ޢިލްމުވެރިންގެ މަސައްކަތްތައްކަން ކަށަވެރެވެ.\nދުނިޔޭގައި އުފެދުނު އެންމެ ގިނަ ދުވަސްވީ އެއް ޔުނިވާސިޓީއަކީ އަލްއަޒްހަރު ޔުނިވާސިޓީއެވެ. އެއީ އިސްލާމީ ޖާމިޢާއެކެވެ. އެއް ހާސް އަހަރަށް ވުރެ ގިނަ ދުވަސްވީ އަލްއަޒުހަރު ޔުނިވާސިޓީއަކީ މިޒަމާނުގައި ފެންނަން މިހުރިހައި އިސްލާމީ ޔުނިވާސިޓީތަކުގެ މަންމަ ޔުނިވާސިޓީއެވެ. މިހާރު ފެންނަން މިހުރި މަޝްހޫރު އެންމެހައި އިސްލާމީ ޔުނިވާސިޓީތަކާއި ގިނަ ޖާމިޢާތަކަކީ އަލްއަޒްހަރު ޔުނިވާސިޓީގެ ވަރަށް ބޮޑު ޙިއްސާއެއް އޮތް ތަންތަނެވެ. އިސްލާމީ އުންމަތުގެ ތަޢުލީމާ ތަރުބިޔަތުގެ ކަންކަމަށް ހުރި ގޮންޖެހުންތައް ދިރާސާކޮށް 1977 ވަނަ އަހަރު މައްކާގައި ބޭއްވި އިސްލާމީ ސަމިޓްގައި ތަރުބަވީ ކަންކަމާ ގުޅޭ ގޮތުން ނިންމި ނިންމުންތަކުގެ ނަތީޖާއެއްގެ ގޮތުން ދުނިޔޭގެ އެކި ކަންކޮޅުތަކުގައި އިސްލާމީ ޖާމިޢާތައް ހަދަން ނިންމި އެވެ. އިސްލާމީ ޖާމިޢާތަކުގެ ފަލްސަފާއަކީ ތަޢުލީމާއި އެކު ތަރުބިޔަތު ދިނުމާއި ދިރާސާ ކުރުމާއި މުޖުތަމަޢު ކުރިއެރުވުމުގައި ބައިވެރިވުމާއި ދީނާއި އުންމަތުގެ މަޞްލަޙަތުތައް ދިފާޢު ކުރުމުގެ މައްޗަށް ބިނާވެގެންވާ ފަލްސަފާއެކެވެ.\nމި ދެންނެވި އިސްލާމީ ސަމިޓްގެ ޤަރާރުގެ ދަށުން އޮގަނައިޒޭޝަން އޮފް އިސްލާމިކް ކޯޕަރޭޝަން ( އޯއައިސީ) ދަށުން ގިނަ އިސްލާމީ ޔުނިވަރސިޓީތަކެއް އުފެދިގެން ދިޔައެވެ. އޭގެ ތެރޭގައި މި ތަންތަން ހިމެނެއެވެ.\n1 - އިސްލާމިކް ޔުނިވާސިޓީ އޮފް ޔޫގެންޑާ\n2 - އިސްލާމިކް ޔުނިވާސީޓީ އޮފް ނައިޖެރް\n3 -\tއިސްލާމީ ޔުނިވާސީޓީ އޮފް ޓެކްނޮލަޖީ\n4 - އިންޓަނޭޝަނަލް އިސްލާމިކް ޔުނިވާސިޓީ މެލޭސިޔާ (އައިއައިޔޫއެމް)\n5 -\tއިންޓަނޭޝަނަލް އިސްލާމިކް ޔުނިސިޓީ އިސްލާމްއާބާދު\nމިތަންތަނަކީ އޯއައިސީގެ ދަށުން އުފެދިގެން ދިޔަ ތަންތަނެވެ. އަދި ޚާއްޞަކޮށް މެލޭޝިޔާގެ އިންޓަނޭޝަނަލް އިސްލާމިކް ޔުނިވާސިޓީ އުފެއްފުމުގައި އޯއައިސީގެ މެންބަރު ޤައުމުތަކުގެތެރެއިން ދިވެހިރާއްޖެ ޢަމަލީ ގޮތުން ބައިވެރިވެފައިވެއެވެ. މިއަދާ ހަމައަށް ވެސް އައިއައިޔޫއެމްގެ ބޯޑު މެމްބަރަކަށް ދިވެހިރާއްޖެ އިނދެ އެވެ. ތަމްސީލު ކުރައްވަނީ މެލޭޝިޔާގައި ހުންނަވާ ދިވެހި ސަފީރެވެ.\nއައިއައިޔޫއެމްގެ ބޭރުގައި ދިވެހި ދިދަ ވެސް ހުންނާނެ އެވެ. އަދި ޕާކިސްތާނުގެ އިންޓަނޭޝަނަލް އިސްލާމީ ޔުނިވަރސިޓީ އުފެއްދުމުގައި ވެސް ރާއްޖެއިން ފުރިހަމަ ދައުރެއް އަދާކޮށްފައިވެއެވެ. މި ޔުނިވަރސިޓީތަކުން ތަފާތު ދާއިރާތަކުން ތަޢުލީމު ޙާޞިލްކުރި ދަރިވަރުން ވަނީ ރާއްޖޭގެ ލީޑަރޝިޕްގައި ވެސް މުހިންމު ދައުރެއް އަދާކޮށްފައެވެ.\nއޯއައިސީ 1977 އަހަރުގެ ތަޢުލީމީ ޤަރާރުގެ ދަށުން ދިވެހިރާއްޖޭގައި ވެސް ޔުނިވަރސިޓީ އެއް އުފައްދަން ރައީސް މައުމޫންގެ ވެރިކަމުގެ ކުރީކޮޅުގައި މަޝްވަރާކުރެއްވިއެވެ. ނަމަވެސް އެއިރު ރާއްޖޭގައި އެވަރުގެ ޤާބިލްކަމެއް ނެތުމުން9ނޮވެމްބަރ 1980 ގައި ރާއްޖޭގައި މަޢުހަދުއްދިރާސާތިލްއިސްލާމިއްޔާ (އިނިސްޓިޓިއުޓް އޮފް އިސްލާމިކް ސްޓަޑީޒް) އުފެއްދެވިއެވެ. އެއިރު ރާއްޖޭގެ އެޑިއުކޭޝަން މިނިސްޓަރަކަށް ހުންނެވީ ޑރ. މުޙައްމަދު ޒާހިރު ޙުސައިންނެވެ. ފަހުން އެމަނިކުފާނަކީ ދިވެހިރާއްޖޭގެ އިސްލާމީ ޔުނިވަރސިޓީގެ ފުރަތަމަ ޗާންސެލަރެވެ. މަޢުހަދުގެ ބިންގާއަޅުއްވައި ރައީސް މައުމޫން ޢަބްދުލްޤައްޔޫމް ދެއްކެވި ވާހަކަފުޅުގައި ބިންގާ އެޅިގެން މިދަނީ މުސްތަޤުބަލުގައި ރާއްޖޭގެ އިސްލާމީ ޔުނިވަރސިޓީކަމުގައި ވިދާޅުވެފައި އޮވެއެވެ.\nސަރުކާރުގެ ވިޝަންނާ އެއްގޮތައް 2004 މަޢުހަދު ކުއްލިއްޔަތުއްދިރާސާތިލްއިސްލާމިއްޔާ (ކޮލެޖްއޮފް އިސްލާމިކް ސްޓަރޑީޒް) އަށް ބަދަލު ކުރެއްވިއެވެ. އަދި 2015 އަހަރު ޤާނޫނެއްގެ ދަށުން ރައީސް ޢަބްދުﷲ ޔާމީން ޢަބްދުލްޤައްޔޫމްގެ ވެރިކަމުގައި ކުއްލިއްޔާ ޔުނިވަރސިޓީ އަކަށް ބަދަލުކުރެއްވިއެވެ.\nދިވެހިރާއްޖޭގައި އިސްލާމީ ޔުނިވަރސިޓީ އެއްގެ ތަރައްޤީކުރުމަކީ ރައީސް ޢަބްދުލްﷲ ޔާމީން ޢަބްދުލްޤައްޔޫމް ދެކެވަޑައިގެންނެވި ގޮތުގައި ނުހަނު މުހިންމު ކަމެކެވެ. އަދި ސަރައްދުގައި ފާހަގަކޮށްލެވޭ ތަނަކަށް އިސްލާމީ ޔުނިވަރސިޓީ ހެދުމަކީ އެމަނިކުފާނުގެ އަމާޒެއްކަމުގައި އައިޔޫމްގެ ފުރަތަމަ ދަސްވެނިވުމުގެ ޙަފްލާ ޝަރަފްވެރިކޮށްދެއްވުމަށް ރައީސް ޔާމީން ވިދާޅުވެފައިވާނެއެވެ.\nދިވެހިރާއްޖޭގެ އިސްލާމީ ޔުނިވަރސިޓީ އުފެއްދުމުގެ މަސައްކަތް ކުރިއަށްގެންދިޔަ ރިޔާސީ ކޮމިޓީގެ ޗެއަރ އަކަށް އިނީ އަޅުގަނޑެވެ. އެވަގުތު އަޅުގަނޑު ހުރީ ރާއްޖޭގެ އިސްލާމިކް މިނިސްޓަރކަމުގަ އެވެ. ޔުނިވަރސިޓީ އުފެއްދުމުގެ މަސައްކަތް ބާރު މިނުގައި ކުރިއަށް ގެންދިޔައީ ރައީސް ޔާމީންގެ ވެރިކަމުގެ ކުރީކޮޅުގަ އެވެ.\nޔުނިވަރސިޓީ އުފެއްދުމުގެ ކަންކަން ފުރިހަމަ ކުރުމަށްޓަކައި މިނިސްޓްރީ އޮފް އިސްލާމިކް އެފެއާޒުގެ އިސްލާމީ ފަންޑުން ހަތަރު މިލިއަނަށް ރުފިޔާ ކުއްލިއްޔާއަށް ދިނީމެވެ. ދިވެހި ދައުލަތުގެ ޒަމާންވީ އެ މަތިވެރި ޝަރަފްވެރި އުންމީދު ޙާޞިލްކުރުމަށްޓަކައްޔާއި ދިވެހިރާއްޖޭގައި އިސްލާމީ ޢިލްމުގެ ޖާމިޢާއެއް އުފެއްދުމުގައި މިނިސްޓްރީ އޮފް އިސްލާމިކް އެފެއާޒުގެ ހިއްސާއޮތުމަކީ މުހިންމު ކަމެއް ކަމުގައި ދެކޭތީވެއެވެ.\nއިސްލާމިކް ޔުނިވާސިޓީގެ ދަސްވެނިވުމެއް: އިސްލާމިކް ޔުނިވާސިޓީ އުވާލުމުގެ ފިކުރު ބައެއް ސިޔާސީ ފަރާތްތަކުން ގެންގުޅޭ\nޔުނިވަރސިޓީގެ އިސްތިރާތީޖީ ފުރިހަމަ ޕްލޭން އެކުލަވާލުމަށްޓަކައި އިންޓަރނޭޝަނަލް އިސްލާމިކް ޔުނިވަރސިޓީގެ ސަޕޯޓް ހޯދުނެވެ. އެ ޔުނިވަރސިޓީގެ މާހިރުންނާއެކު އެތަނުގެ ވައިސް ރެކްޓަރ އިންޓަރނޭޝަނަލްއެފެއާޒް ޕްރޮފެސަރ ޢަބްދުލްޢަޒީޒު ބަރުޣޫޘީ ދެ ފަހަރެއްގެ މަތިން ރާއްޖެ ވަޑައިގެންނެވިއެވެ. ސަރުކާރުގެ އަމާޒަކަށް އޮތީ ޒަމާނީ އިސްލާމީ ޔުނިވަރސިޓީ އެއް ރާއްޖޭގައި ޤާއިމު ކުރުމުގެ ތަޞައްވަރެއް އެކުލަވާލުމެވެ. މި ގޮތުން 2014 ގައި އެކުލަވާލި ފުރަތަމަ ޕްލޭންގެ މައްޗަށް ޔުނިވަރސިޓީ އުފެދުމަށް ފަހު ރާއްޖޭގެ މަތީ ތަޢުލީމުގެ މާހިރުންގެ އެހީގައި ވިޝަން 2020 އަދި އެހެން އުސޫލު ތައް އެކުލަވާލެވުނެވެ. އެއީ ދިވެހިރާއްޖޭގެ އިސްލާމީ ޔުނިވަރސިޓީގެ އިސްތިރާތީޖީ ޕްލޭނެވެ.\nމި މަސައްކަތްތައް މި ހިސާބަށް ގެނެވުނީ ކުއްލިއްޔާއާއި މިނިސްޓްރީ އޮފް އެޑިއުކޭޝަންއާއި މިނިސްޓްރީ އޮފް އިސްލާމިކް އެފްއާޒާއި އެނޫންވެސް މުއައްސަސާތަކުގައި ތިއްބެވި ތަޖުރިބާކާރުންނާއި ކުރީގެ ރައީސުންނާއި ރާއްޖޭގެ ޖުޑިޝަރީއާއި ބޭރުގެ މާހިރުންގެ ފުރިހަމަ އެހީތެރިކަމާއެކުގައެވެ. އަދި އިސްލާމީ ޔުނިވަރސިޓީގެ ޤާނޫނު ފުރަތަމަ ޑްރާފްޓް ކުރެއްވުމުގެ މަރުޙަލާގައި ޝަހީދު ޑރ. އަފްރާޝީމް ޢަލީ އަވަހާރަވުމުގެ ކުރިން މުހިންމު ދައުރެއް އަދާކުރައްވާފައިވެއެވެ.\nޔުނިވަރސިޓީ އުފެދުމަށް ފަހު މީހުން ބިނާކުރުމުގައްޔާއި ފަންނީ ކަންކަމުގައްޔާއި މުޤައްރަރުތައް އެކުލަވާލުމުގައި ގިނަ ފަރާތްތަކެއްގެ އެހީތެރިކަން ލިބިފައިވެއެވެ. އޭގެ ތެރޭގައި މެލޭޝިޔާއާއި ބްރޫނާއި ދާރުއްސަލާމާއި ސަޢޫދީ ޢަރަބިއްޔާއާއި މިޞްރުގެ އެހީތެރިކަން ފާހަގަކުރަމެވެ. މަތީ ތަޢުލީމުގެ ގިނަ ޢަދަދެއްގެ ސްކޮލަރޝިޕް ލިބިފައިވެއެވެ. އަދި ރާއްޖޭގައި ހުންނަ މޯލްޑިވްސް އިސްލާމިކް ބޭންކު (އެމްއައިބީ) އިން އައީޔޫއެމްއަށް ނުހަނު ދީލަތި އެހީތެރިކަންދީފައިވެއެވެ.\nއަދި ޖިއްދާގައި ހުންނަ އިސްލާމިކް ޑިވެލޮޕްމަންޓް ބޭންކާއި މެލޭޝިޔާގައި ހުންނަ އިންސެފްއާއި އިސްރާއާއި، ވޮޝިންޓަންގެ އިންޓަރނޭޝަނަލް އިސްލާމިކް ތޯޓްސް (އައިއައިއައިޓީ) އިން އެކި އެކި ކަންކަމުގައި ދެއްވާފައިވާ އެހީތެރިކަން ފާހަގަ ކުރަމެވެ.\nދަންނަވާލަން ބޭނުންވަނީ އައިޔޫއެމްގެ އެންމެހާ ކޯސްތަކަކީ ވެސް މިހާރު ރާއްޖޭގެ އެއްވެސް ތަނެއްފައި ނެތް ފަދަ ފެންވަރު ރަނގަޅު އަދި ބައިނަލްއަޤުވާނީ މިންގަނޑަށް ފެތޭ އިސްލާމީ ތަފާތު ތަޚައްޞުޞްތަކުގެ ފުރިހަމަ ކޯސްތަކެއް ކަމެވެ. އަދި އައިޔޫއެމަށް ފުރަތަމަ މަރުޙަލާގައި ބޭނުންވާ އެންމެހާ އުޞޫލުތަކާއި ޤަވާޢިދުތައް ވެސް ހުންނާނީ ޒަމާނަށް ފެތޭގޮތައް ބައިނަލްއަޤުވާމީ މިންގަނޑުތަކުގައެވެ.\nއައިޔޫއެމް ކުރިއެރުވުމަށްޓަކައި ފަންނީ އެހީތެރިކަމާއި އެނޫންވެސް ދާއިރާތަކުން އެހީތެރިކަން ހޯދުމުގެ އެއްބަސްވުންތައް ގިނަފަރާތްތަކަކާއެކު ޤާއިމުކުރެވިފައި ހުންނާނެއެވެ. އޭގެ ތެރޭގައި އަޒްހަރު ޔުނިވަރސިޓީއާއި ގުޅުން ބަދަހިކުރުމުގެ އިތުރުން މަދީނާގެ އިސްލާމީ ޔުނިވަރސިޓީއާއި ޕާކިސްތާނުގެ އިންޓަރނޭޝަނަލްއިސްލާމިކް ޔުނިވަރސިޓީއާއި މެލޭޝިޔާގެ އިންޓަރނޭޝަނަލް އިސްލާމީ ޔުނިވަރސިޓީއާއި މެލޭޝިޔާގެ ޤައުމީ ޔުނިވަރސިޓީ ( ޔޫކޭއެމް) އާއި ޔުނިވަރސިޓީ މަލާޔާ ހިމެނެއެވެ. މި އެންމެހައި ތަންތަނުން ވެސް އެކި ވަރުގެ އެހީތެރިކަން އައިޔޫއެމްއަށް ލިބިފައިވާނެއެވެ. އައިޔޫއެމްގެ ފުރަތަމަ ސްޓޭޖްގައި ހޯދާފައިވާ ކާމިޔާބު ތަކަކީ ނިސްބަތުން ބޮޑު ކާމިޔާބީތަކެއްކަމުގައި ވެސް ދަންނަވަމެވެ.\nދެން ހަދަންވީ ކިހިނެއް ހެއްޔެވެ؟\nމިއަދު ވެސް މިއަޑު އިވެމުންދަނީ އައިޔޫއެމް ޤައުމީ ޔުނިވަރސިޓީގެ ފެކަލްޓީއަކަށް ހަދާވާހަކައެވެ. މަޢުހަދުގެ ދުވަސްވަރުން ފެށިގެންވެސް މި އަދާ ހަމައަށް ވެސް މި މުއައްސަސާ ނައްތާލަން އަބަދުވެސް ކޮންމެވެސް ބަޔަކު މަސައްކަތް ކުރެއެވެ. އެކި މަރުޙަލާގައި އެކި ވަރަށެވެ. 2010 ގައިވެސް ކުއްލިއްޔާ ނައްތާލުމަށްޓަކައި އެއިރުގެ ރައީސުލްޖުމުހޫރިއްޔާގެ އޮފީހުން ޤަރާރެއް ނެރުއްވި އެވެ. އަދި އެގޮތުން ޤައުމީ ޔުނިވަރސިޓީގައި ފެކަލްޓީ އޮފް އިސްލާމިކް ސްޓަޑީޒް އެ ޤަރާރާ ގުޅިގެން އުފައްދައި ކުއްލިއްޔާގައި ތިބި ކުދިން އެތަން ނަޤުލުކުރަން ފެށިއެވެ. ބައެއް ދަރިވަރުން ދިޔައެވެ. އަނެއްބަޔަކު ކުއްލިއްޔާގައި މަޑު ކުރީ އެއިރުގެ ކުއްލިއްޔާގެ ލީޑަރޝިޕްގައި ތިއްބެވި ޢިއްޒަތްތެރި ބޭފުޅުންގެ މަތިވެރި މަސައްކަތުން ކުއްލިޔާ މިނިވަންކަމާއެކު ދެމެހެއްޓުމަށް އެޅުއްވި ހަރުދަނާ ފިޔަވަޅުތަކުގެ ސަބަބުންނެވެ.\nދިވެހިރާއްޖޭގެ އިސްލާމީ ޔުނިވަރސިޓީއަކީ ދައުލަތުގެ މަތިވެރި އުންމީދެކެވެ. އެއީ އިސްލާމީ އުންމަތުގެ ވެސް އުންމީދެކެވެ. ޢަރަބި އިސްލާމީ ދުނިޔެއާއި ރާއްޖެއާ ގުޅުވާދޭ ފާލަމެވެ. އިސްލާމީ އުންމަތުގެ ކަންކޮޅުތަކުގައި އިސްލާމީ ޔުނިވަސިޓީތައް ހުރުމަކީ އޯއައިސީގެ ރިކޮމެންޑޭޝަނެއް ވެސް މެއެވެ. މި ފަދަ މުއައްސަސާއެއް ވުޖޫދައި ހުންނަންޖެހޭނެ އެވެ. އޭގެ މުސްތަޤިއްލުކަމާއި އަމިއްލަ ޒާތުގައެވެ. ފުރިހަމަ ކަމާއި ޝަރަފުގައެވެ.\nމިހާރު ގެންނަންވީ ބަދަލަކީ ދިވެހިރާއްޖޭގެ އިސްލާމީ ޔުނިވަރސިޓީ މުސްތަޤިއްލު ކަމާއެކު ބެހެއްޓުމާއެކު ޔުނިވަރސިޓީގެ ދަށަށް އަލްމަދްރަސަތުލްޢަރަބިއްޔަތުލްއިސްލާމިއްޔާ ވެސް ބަދަލު ކުރުމެވެ. އެއީ އިންޓަރނޭޝަނަލް އިސްލާމިކް ސްކޫލެއްގެ ގޮތުގައެވެ. ކީރިތި ޤުރުއާނާ ބެހޭ މަރުކަޒު ވެސް ދިވެހިރާއްޖޭގެ އިސްލާމީ ޔުނިވަރސިޓީގެ ދަށުގައި ހުންނަ މަރުކަޒަކަށް ހަދަންޖެހެއެވެ. ދިވެހިރާއްޖޭގެ ޤައުމީ ޔުނިވަރސިޓީގެ އަންޑަ ގްރެޖުއޭޓް އިސްލާމީ ކޯސްތައް ވެސް އިސްލާމީ ޔުނިވަރސިޓީގެ ދަށަށް ބަދަލު ކުރަންޖެހެއެވެ. ޤައުމީ ޔުނިވަރސިޓީގެ ސެންޓަރ ފޯ ޕޯސްޓް ގްރެޖުއޭޓް ސްޓަޑީޒް އިން އިސްލާމީ ދާއިރާގެ ތަފާތު ރޮނގުތަކުން ޕީއެޗްޑީ ހެދޭ ގޮތައް އެކަނި އޮތުމުން ފުދޭނެ އެވެ. އެއީ އިސްލާމީ ޔުނިވަރސިޓީއިން ވެސް ޕީއެޗްޑީ ހެދޭ ގޮތަށް އޮންނަ ޙާލުގައެވެ. މިއީ ބުރޫނާއި ގައި އަމަލު ކުރާ ގޮތެވެ. އެ ޤައުމުގައި ދައުލަތުގެ އިސްލާމީ ޔުނިވަރސިޓީ އުފެދުމުން ޤައުމީ ޔުނިވަރސިޓީ ގައި އޮންނަ އަންޑަރ ގްރެޖުއޭޓް ބައި އުވާލީއެވެ.\nމި ދެންނެވީ އުޞޫލީ ބަދަލެއް ކޮންމެހެން ގެންނަން ބޭނުން ނަމަ ގެނެވިދާނެ ބަދަލު ތަކެކެވެ. ގެނައުން ކޮމެހެން ލާޒިމު ބަދަލު ތަކެއް ނޫނެވެ. މިއީ އަޅުގަނޑުގެ ޚިޔާލެވެ.\nއިސްލާމިކް ޔުނިވާސިޓީގެ ދަރިވަރުންތަކެއް: ޔުނިވާސިޓީގެ ކުރު މާޒީގައި ގިނަ ހިދުމަތްތަކެއް ގައުމަށް ކޮށްދީފައިވޭ\nމީގެ އިތުރުން އިންޓަރނޭޝަނަލް ދަރިވަރުންނަށް ވެސް ފުރުޞަތު ހުޅުވާލަންވީއެވެ. އެއީ ރާއްޖެއަކީ ސަރަޙައްދުގެ އިސްލާމީ ތަޢުލީމީ ހަބަކަށް ހެދިދާނެއެވެ. ޚާއްޞަކޮށް އިސްލާމީ އިޤުތިޞާދާއި ޢަރަބި ބަހާއި ޒަމާނީ އިސްލާމީ ތަޢުލީމު އުނގެނެން ގިނަ ބަޔަކު ރާއްޖެއަންނާނެއެވެ. ޚާއްޞަކޮށް މަތީ ތަޢުލީމުގެ މަރުޙަލާތަކަށް ކިތައްމެ ބަޔަކު އަންނާނެއެވެ. މީގެ ނަތީޖާއަކަށްވާނީ މެލޭޝިޔާ ފަދަ ޤައުމަކަށް ރާއްޖެވެގެން ދިއުމެވެ.\nމިކަންކަމާއެކު ދެން ކުރަންވީ ކަމަކީ ދިވެހިރާއްޖޭގެ އިސްލާމީ ޔުނިވަރސިޓީގެ މައި އިދާރާއަކީ ދިވެހި ރާއްޖޭގައި ޤާއިމު ކުރާ ކިންގ ސަލްމާން އިސްލާމީ ސެންޓަރ ކަމުގައި ހެދުމެވެ. އިސްލާމް އާބާދުގައި އިންޓަރނޭޝަނަލް އިސްލާމިކް ޔުނިވަރސީގެ ރަސްމީ ބިނާ އަޅައި ނިމެންދެން އެތަން ހިންގަމުން އައީ ކިންގ ފައިސަލް މިސްކިތުގައެވެ. ކިންގ ފައިސަލް މިސްކިތަކީ އެގޮތަށް ހޯލާއި ކްލާސް ރޫމްތަކާއެކު ބިނާކުރެވިފައިވާ މަރުކަޒެއްކަމުން މިއަދާ ހަމައަށް ވެސް އެތަނަކީ އިންޓަރނޭޝަނަލް އިސްލާމީ ޔުނިވަރސިޓީގެ ބައެކެވެ. ދިވެހި ރާއްޖޭގެ އިސްލާމީ ޔުނިވަރސިޓީގެ މައި އިދާރާއަކަށް ކިންގ ސަލްމާން އިސްލާމީ ސެންޓަރ ބަދަލުކުރުމަށް އެދި ނިމިދިޔަ ސަރުކާރުގައި އިންތިޚާބުގެ ކުރިން ރައީސުލްޖުމުހޫރިއްޔާގެ އޮފީހުގައި ރަސްމީކޮށް ސިޓީ އިން އަޅުގަނޑު ވާނީ ދަންނަވާފައެވެ.\nމި ދެންނެވި ނަޒަރިއްޔާގެ ދަށުން ކަންކަން ކުރައްވައިފި ނަމަ އެއް ފަންގިފިލާއެއްގެ ދަށަށް ރާއްޖޭގެ އިސްލާމީ ތަޢުލީމު ގެނެވުނީއެވެ. އިސްލާމީ ތަޢުލީމު ކުރިއަރުވައި ދަމަހަޓަން އެނގޭނީ އެކަމުގެ އަހުލުވެރިންނަށެވެ. މިކަންކަމުގެ އިތުރުން ދިވެހިރާއްޖޭގެ އިސްލާމީ ޔުނިވަރސިޓީއަކީ އޯއައިސީ އެފިލިއޭޓް ތަނަކަށް ހެދުމަށް ދިވެހި ސަރުކާރުން ޚާރިޖިއްޔާ މެދުވެރިކޮށް އޯއައިސީ އަށް ހުށަހެޅުމުން ފުރިހަމަ ކުރަންޖެހޭ ކަންކަން ފުރިހަމަ ކުރުމާއެކު އޯއައިސީގެ ފަންޑު ލިބޭ ތަނަކަށް ޔުނިވަރސިޓީ ވެގެން ހިގައިދާނެއެވެ. ދައުލަތުން އުފުލަންޖެހޭ މާލީ ތަކުލީފުތަކަށް ލުޔެއް ލިބިގެން ހިގައިދާނެކަމުގައި ބެލެވެއެވެ. އުންމީދާއެކު މަސައްކަތްކޮށްފިނަމަ ކާމިޔާބުވާނެއެވެ.\nހެދިބޮޑުވަމުން ފުރިހަމަ ވަމުން އަންނަ ފަޚުރުވެރި ތާރީޚެއް އޮތް ޢިލްމީ މުއައްސަސާގެ ދައުރު ހަނިކޮށް އެތަން ފެކަލްޓީ އަކަށް ބަދަލުކޮށް އެހެން ބަޔަކާ ޙަވާލު ކުރުމަކީ ބަލައި ބޮޑުކުރަމުން އަންނަ ދަރިޔަކު މަންމަ ގާތުން ގަދަކަމަށް ނަގާފައި އެހެން މީހަކާ ޙަވާލުކުރުން ފަދަ ކަމެކެވެ. ވީމާ އެކަން އެގޮތައް ނުކުރާށެވެ. ކަންކަން އިޞްލާޙުކޮށް ފުރިހަމަކުރުމަކީ މައްސަލައެއްނޫނެވެ. ތަންތަން ނައްތާނުލާށެވެ. ސަރުކާރަށް ވެސް ރައްޔިތުންގެ މަޖްލީހަށް ވެސް އަޅުގަނޑު ކުރާ އިލްތިމާސަކީ ދިވެހިރާއްޖޭގެ އިސްލާމީ ޔުނިވަރސިޓީ މުސްތަޤިއްލުކަމާއެކު ދަމަހައްޓަންކުރާ އިލްތިމާސެވެ. ދުޢާއަކީ މާތް ﷲ އެންމެ ބޭފުޅުންނަށް ހެޔޮ ވިސްނުން މިންވަރު ކުރެއްވުމެވެ. ދިވެހިރާއްޖޭގެ އިސްލާމީ ޔުނިވަރސިޓީއަށް އަދަށް ވުރެ ފެހި މާދަމާއަކަށް އެދެމެވެ.\nއިސްލާމިކް ޔުނިވާސިޓީ ޑރ. މުހައްމަދު ޝަހީމް އަލީ ސައީދު ޖިއްދާއިން މާލެއަށް


Dhuvaalaku emme cigarette eh buyas umuru kuruvey: dhiraasaa | Mihaaru\nމީހަކު ދުންފަތުގެ އިސްތިއުމާލު ކުރަނީ: ސިނގިރޭޓްގެ ކޮންމެ މިންވަރަކުން ވެސް ލިބޭ ގެއްލުން ބޮޑު\nދުވާލަކު އެންމެ ސިނގިރޭޓެއް ބުޔަސް އުމުރު ކުރުވޭ: ދިރާސާ\n13 ޑިސެމްބަރ 2016 - 06:243comments\nސިނގިރޭޓް ބޯ މީހުންނަށް ސައިންސްވެރިން އަނެއްކާވެސް ވަރުގަދަ އިންޒާރެއް ދީފި އެވެ. ވަރަށް ފަހުން ކުރި ދިރާސާއަކަށް ފަހު ސައިންސްވެރިން ތައްޔާރުކުރި ރިޕޯޓެއްގައި ބުނަނީ ދުވާލަކު އެންމެ ސިނގިރޭޓެއް ބުޔަސް އެމީހެއްގެ އުމުރު ކުރުވުމުގެ ފުރުސަތު ވަރަށް ބޮޑު ކަމަށެވެ.\nނެޝަނަލް ކެންސާ އިންސްޓިޓިއުޓްގެ ސައިންސްވެރިން މި ދިރާސާ ކުރީ ދުވާލަކު ވަރަށް މަދުން ސިނގިރޭޓް ބޯ މީހުންނާއި އެއްގޮތަކަށް ވެސް ސިނގިރޭޓެއް ނުބޯ މީހުންގެ މެދުގަ އެވެ. ދިރާސާގެ ނަތީޖާ ދެއްކި ގޮތުން ދުވާލަކު އެންމެ ސިނގިރޭޓެއް ބުޔަސް އަވަހަށް މަރުވުމުގެ ފުރުސަތު، އެއްގޮތަކަށް ވެސް ސިނގިރޭޓް ނުބޮއި މީހުންނާ އަޅާބަލާއިރު، 64 ޕަސެންޓް ބޮޑުވެ އެވެ.\nދުވާލަކު 10 ސިނގިރޭޓް ނުވަތަ އެއަށް ވުރެ މަދުން އެމީހެއްގެ މުޅި ހަޔާތުގެ ހުރިހާ ދުވަސްތަކެއްގައި ބޮއިފައިވާ މީހުންގެ އުމުރު ކުރުވެ އަވަހަށް މަރުވުމުގެ ފުރުސަތު 87 ޕަސެންޓަށް އަރަ އެވެ.\nމިދިޔަ ހޯމަދުވަހު ޖާމާ އިންޓާނަލް މެޑިސިންގައި ޝާއިއުކުރި މި ދިރާސާގައި މަދުން ނުވަތަ ދުވާލަކު އެއް ސިނގިރޭޓް ބޮއި އުޅޭ މީހުންގެ ފުއްޕާމެއަށް ކެންސަރު ޖެހުމުގެ ފުރުސަތު އޮތް ވަރު ވެސް ބުނެދީފައިވެ އެވެ. ސައިންސްވެރިންނަށް ފާހަގަކުރެވުނު ގޮތުގައި ސިނގިރޭޓް ނުބޯ މީހަކަށް ވުރެ އެންމެ ސިނގިރޭޓެއް ނަމަވެސް ދުވާލަކު ބޯ މީހުން ޅަ އުމުރުގައި މަރުވުމުގެ ފުރުސަތު ނުވަ ޕަސެންޓް ބޮޑެވެ. އަދި ދުވާލަކު އެއް ސިނގިރޭޓާއި 10 ސިނގިރޭޓާ ދެމެދުގެ އަދަދަކަށް ބޯ މީހުންގެ ފުއްޕާމެއަށް ކެންސަރު ޖެހުމުގެ ފުރުސަތު 12 ޕަސެންޓް މައްޗެވެ.\nމި ދިރާސާ ކޮށްފައިވަނީ އުމުރުން ދުވަސްވެފައި ތިބި ދޮން ނަސްލުގެ މަދު ބައެއްގެ މެދުގަ އެވެ. މި މީހުން އުމުރުން 15 އަހަރުން ފެށިގެން ސިނގިރޭޓް ބޮއި އުޅުނު މިންވަރު ބަޔާންކޮށްދޭން ޖެހުނެވެ.\nސައިންސްވެރިންނަށް ފާހަގަކުރެވުނު އަނެއް ކަމަކީ މަދުން ސިނގިރޭޓް ބުއިމުން އެއިން ލިބޭ ގެއްލުން ވެސް ކުޑަވާނެކަމާއި އެފަދަ މީހުންގެ އުމުރު ކުރުނުވާނެ ކަމަށް ގިނަ ބަޔަކު ގަބޫލުކުރާ ކަމެވެ.\nދުންފަތުގެ އިސްތިއުމާލުކުރުމުގެ ރައްކާތެރި އެއްވެސް މިންވަރެއް ނެތް ކަމަށް ސައިންސްވެރިން ތަކުރާރުކޮށް އަންނަނީ ބުނަމުންނެވެ. އަދި މި ދިރާސާއިން އެވާހަކައަށް އިތުރު ބާރެއް ލިބެ އެވެ.\nއިތުރު ލިޔުންތައް ސިއްހަތު ދުންފަތުގެ އިސްތިއުމާލުކުރުން ސިނގިރޭޓް ސައިންޓިފިކް ރިސާޗް\nއިންޒާރުގެ ފޮޓޯއަކީ ބިރެއް، އަސަރުކޮށްފި!


Hukumeh nethi Jalu bandhugai gina aharu thakeh! | Mihaaru\nމާލޭ ޖަލުގައި ގައިދީއަކު: ހުކުމެއް ނެތި ބަންދުގައި ގިނަ ބަޔަކު އެބަތިބި ކަމަށް މުނާޒް ވިދާޅުވި. --ފޮޓޯ/މިހާރު\nހުކުމެއް ނެތި ޖަލު ބަންދުގައި ގިނަ އަހަރުތަކެއް!\n23 ޖޫން 2019 - 12:20 17 comments\nހުކުމެއް ނެތި ޖަލުގައި ގިނަ އަހަރުތަކެއް ވީ ގައިދީން އެބަތިބި ކަމަށާއި މި ކަންބޮޑުވުމަށް ހައްލެއް ހޯދައިދޭން ޕްރޮސިކިއުޓަ ޖެނެރަލް އައިޝަތު ބިޝާމާއި ސުޕްރީމް ކޯޓަށް ހުށަހެޅުއްވި ކަމަށް ކޮމިޝަނަ އޮފް ޕްރިޒަންސް އަބްދުﷲ މުނާޒް ރޭ ވިދާޅުވެއްޖެ އެވެ.\nޖަލުގައި މިދިޔަ ބުރާސްފަތިދުވަހު ހިނގި ހަމަނުޖެހުންތަކާ ގުޅިގެން ގައުމީ ސަލާމަތާ ބެހޭ ކޮމިޓީ އަށް މުނާޒް ހާޒިރުކުރުމުން ވިދާޅުވީ މައްސަލަ އުފެދުނީ ރިމާންޑުގައި ގައިދީން ބައިތިއްބާ ޔުނިޓުގައި ކަމަށެވެ. ޝަރީއަތް ނިމެންދެން ބަންދުކޮށްފައި ހުރި ގައިދީއަކު އޮފިސަރެއްގެ ގާތުގައި އެދުނީ ޖަލަށް ވެއްދުން މަނާ އެއްޗެއް އެހެން ގޮޅިއަކުން ގެނެސްދިނުމަށެވެ. އެކަމަށް އޮފިސަރު އިންކާރު ކުރުމުން ދަގަނޑު ބުރިއަކުން ހަމަލާދިނުމާ އެކު އޮފިސަރުންތަކެއް ގޮޅިތަކަށް ވަދެ ގައިދީންތަކަކަށް އަނިޔާކުރީ އެވެ.\n"އެތަނުގައި [ޔުނިޓު ހަތަރެއްގައި] އަޅުގަނޑަށް ފާހަގަކުރެވޭ އެންމެ ބޮޑު މައްސަލައަކީ ކުށެއް ކުރުމުގެ ތުހުމަތުގައި ގެނެސް މުއްދަތެއް ނެތް ގޮތަށް ހަތަރު އަހަރު ފަސް އަހަރު، ހަ އަހަރު ބައިތިއްބާފައި އެބަ ތިބޭ،" މުނާޒް ވިދާޅުވި އެވެ.\nއޭނާ ވިދާޅުވި ގޮތުގައި އޭގެ ސަބަބުން ނަފްސާނީ ގޮތުން ވެސް އެކި އުނދަގޫތަކާ ގައިދީން ކުރިމަތިލާން ޖެހެ އެވެ.\n"ގިނަ ފަހަރަށް މި ހުންނަނީ މީހާ ރުންކުރުވެފައި ރުޅިގަދަވެފައި. އެހެންވީމަ އޮފިސަރުންނާ ކުރިމަތިލާން އަބަދުވެސް ބޭނުންވެފައި މިތިބެނީ،" މުނާޒް ވިދާޅުވި އެވެ.\n"އަޅުގަނޑު ވެސް ގަބޫލެއް ނުކުރަން އެހާ ދުވަހު ރިމާންޑުގައި ހުންނަން ޖެހޭނެ ކަމަކަށް."\nއޭނާ ވިދާޅުވީ މުއްދަތެއް ނެތް ގޮތަށް ގިނަ މީހުން ބައިތިއްބަނީ ޕްރޮސިކިއުޓަ ޖެނެރަލްގެ އެދުމުގެ މަތިން ކަމަށް ވުމާ އެކު ޕީޖީއާ ބައްދަލު ކުރައްވައި އެ ކަންބޮޑުވުން ހިއްސާކުރެއްވި ކަމަށެވެ. އޭގެ އެއް މަސް ވީ ދުވަހު، އެ ލިސްޓާ އެކު ސުޕްރީމް ކޯޓަށް ވަޑައިގަތް ކަމަށް ވެސް އޭނާ ވިދާޅުވި އެވެ.\n"އަޅުގަނޑު އެދިފައި އޮންނާނީ އަވަސްކޮށްދެއްވަން [އެ މައްސަލަތައް]. އޭގެ ތެރެއިން ބައެއް މީހުންގެ ޝަރީއަތް ނިމިދާނެ ކުށް ސާބިތުނުވާ ގޮތަށް ވެސް. އެ މީހުންގެ އުމުރުން ވެސް ދުވަސްތަކެއް އެ ދިޔައީ،" މުނާޒް ވިދާޅުވި އެވެ.\nޕީޖީ އާއި ސުޕްރީމް ކޯޓާ އެކު ބޭއްވެވި ބައްދަލުވުންތަކުގެ ތަފްސީލް މެމްބަރުންނާ މުނާޒް ހިއްސާކުރެއްވީ ކޮމިޓީ ސިއްރުކޮށްގެން ގެންދިޔަ ވަގުތެވެ.\nއިތުރު ލިޔުންތައް ހޯމް މިނިސްޓްރީ ޕްރޮސެކިއުޓާ ޖެނެރަލް ކްރިމިނަލް ކޯޓް ސުޕްރީމް ކޯޓް ކަރެކްޝަނަލް ސާވިސް އަބްދުﷲ މުނާޒް (ކުރީގެ ކޮމިޝަނާ އޮފް ޕްރިޒްންސް)


India Ge Home Minister Covid Ah Positive Vejje – adduLIVE\nއިންޑިއާގެ ހޯމް މިނިސްޓަރު ކޮވިޑަށް ޕޮޒިޓިވް ވެއްޖެ\nAug 02, 2020, 16:41 ހަސަން ރަޝީދު\nއިންޑިއާގެ ހޯމް މިނިސްޓަރު އަމިތް ޝާހު ކޮވިޑް-19 އަށް ޕޮޒިޓިވް ވެއްޖެއެވެ.\nއަމިތް ޝާހު މިއަދު ކުރެއްވި ޓްވީޓެއްގައި ވިދާޅުވީ ކޮވިޑްގެ އަލާމާތްތައް ފެނުމާ ގުޅިގެން އެ ބައްޔަށް ޓެސްޓު ކުރެއްވި ކަމަށާއި އެގޮތުން ބައްޔަށް ޕޮޒިޓިވް ވެފައިވާކަން ނަތީޖާ އިން ހާމަވެފައިވާ ކަމަށެވެ.\nކޮވިޑަށް ޕޮޒިޓިވްވި ނަމަވެސް ހާލު ރަނގަޅު ކަމަށާއި ނަމަވެސް ޑޮކްޓަރުންގެ ލަފަޔާއެކު ހޮސްޕިޓަލުގައި އެޑްމިޓް ކޮށްފައިވާ ކަމަށް އަމިތް ވިދާޅުވިއެވެ. އަމިތް ވަނީ ފާއިތުވި ދުވަސްތަކުގައި އޭނާއާ ކޮންޓެކްޓް ވެފައިވާ މީހުން އައިސޮލޭޓް ވުމަށާއި އަދި ބައްޔަށް ޓެސްޓު ކުރުމަށް އެދިފައެވެ.\nކޮވިޑްގެ ނުރައްކާ އިންޑިއާގައި ބޮޑުވެފައިވާއިރު ފާއިތުވި 24 ގަޑިއިރުތެރޭ އެގައުމުން ވަނީ އިތުރު 54،000 ކޭސް ރިޕޯޓުކޮށްފައެވެ. މި އަދަދުތަކާއެކު އެގައުމުން މި ބައްޔަށް ޕޮޒިޓިވްވި މީހުންގެ އަދަދު މިހާރު ވަނީ 1.7 މިލިއަނަށް އަރާފައެވެ.\nމި ބަލީގައި އިންޑިއާ އިން 37،000 އަށް ވުރެ ގިނަ މީހުން މަރުވެފައިވާއިރު، މި ބައްޔަށް މުޅި ދުނިޔެ އިން ވެސް ތިންވަނަ އަށް އެންމެ ގިނައިން ޕޮޒިޓިވް ވެފައިވާ މީހުން ތިބީ އިންޑިއާގައެވެ. މި ބައްޔަށް އެންމެ ގިނައިން ޕޮޒިޓިވްވެ އަދި އެންމެ ގިނަ އަދަދަކަށް މީހުން މަރުވެފައިވަނީ އެމެރިކާ އިންނެވެ.


Greta Thunberg ge vaahaka filmakun | Mihaaru\nލައިފްސްޓައިލް / ކްލައިމެޓް ޗޭންޖް\nގްރެޓާ ތަމްބާގްގެ ވާހަކަ ޑޮކިއުމަންޓަރީ ފިލްމަކުން\n16 އޮކްޓޯބަރ 2020 - 11:33\nމޫސުމީ ބަދަލުތަކާ ދެކޮޅަށް އަޑު އުފުލައިގެން ދުނިޔޭގެ ސަމާލުކަން ހޯދި ސްވިޑްންގެ އެކްޓިވިސްޓް ގްރެޓާ ތަމްބާގްގެ ވާހަކަ ޑޮކިއުމަންޓަރީ ފިލްމަކުން ކިޔައިދީފި އެވެ.\n"އައި އޭމް ގްރެޓާ" ގެ ނަން ދީފައިވާ މި ފިލްމު މިއަދު އިނގިރޭސިލާތާއި ޖަރުމަނުގެ ސިނަމާތަކުގައި ދައްކާނެ އެވެ. އަދި އަންނަ މަހު އެމެރިކާގެ ސިނަމާތަކުގައި ދައްކަން ފަށާއިރު ހޫލޫ އިން ހަމަ އެ ދުވަހު ފިލްމު ސްޓްރީމް ވެސް ކުރާނެ އެވެ.\nނަތަން ގްރޮސްމަން ޑައިރެކްޓްކޮށްފައިވާ 97 މިނިޓްގެ "އައި އޭމް ގްރޭޓާ" ވަނީ މިދިޔަ މަހު 77 ވެނިސް ފިލްމު ފެސްޓިވަލްގައި ވެސް ޕްރިމިއާކޮށްގެން ކްރިޓިކުންގެ ތައުރީފު ހޯދައިފަ އެވެ. މި ފިލްމުގައި އެންމެ 15 އަހަރުގައި ނުކުމެ ކްލައިމެޓް ޗޭންޖާ ދެކޮޅަށް ގްރެޓާ ކުރަން ފެށި މަސައްކަތުން ފެށިގެން ގޮސް މިދިޔަ އަހަރު ދުނިޔޭގެ ލީޑަރުން ލަދު ގަންނުވާލި "ހައު ޑެއާ ޔޫ؟" ސްޕީޗާއި އޭގެ ފަހުން ގްރެޓާ ކްްލައިމެޓް ޗޭންޖާ ދެކޮޅަށް ކުރަމުން އައި މަސައްކަތާއި މިކަމާ ގުޅިގެން އޭނާގެ ހަޔާތަށް އައި ބަދަލުތައް ދައްކުވައިނެ އެވެ.\n"އައި އޭމް ގްރެޓާ" ގެ ތަޖުރިބާއާ ބެހޭ ގޮތުން ޑައިރެކްޓަރު ގްރޮސްމަން ބުނީ އޭނާ އަށް ވެސް އެތައް ފިލާވަޅެއް އުނގަންނައި ދިން އެއްޗެއް ކަމަށެވެ. އަދި ފިލްމު އޭނާ ސިފަކުރީ ގްރެޓާގެ ޅަ އެކަމަކު ވަރުގަދަ ޝަހުސިއްޔަކާ އެކު "ސުޕަހީރޯ" ފިލްމެއްގެ ގޮތުގަ އެވެ.\nގްރޮސްމަން ބުނިގޮތުގައި "އައި އޭމް ގްރެޓާ" ބަލާ އިރު މިއީ ސީދާ އިހުލާސްތެރި ނިޔަތެއްގައި ޅަ އަންހެން ކުއްޖަކު ދުނިޔެއަށްޓަކައި ކުރާ އަގުހުރި މަސައްކަތްތަކެއްކަން އިހުސާސްކުރެވޭނެ އެވެ. އޭނާ ބުނީ ފިލްމުގެ މަސައްކަތް ކުރި ދުވަސްވަރު ވެސް އެންމެ ފާހަގަކުރެވުނީ ގްރެޓާ ތިމާވެށީގެ މައްސަލަތަކާ ދެކޮޅަށް އަޑު އުފުލުމަކީ މީހުންގެ ސަމާލުކަން ހޯދައި މަޝްހޫރުވުމުގެ ގޮތުން ޓާ ފެށި މަސައްކަތެއް ނޫން ކަމެވެ.\n"އޭނަގެ މި މަސައްކަތަކީ މުޅި ދުނިޔެއަށްޓަކައި ކުރާ ތެދުވެރި މަސައްކަތެއް." ގްރޮސްމަން ބުންޏެވެ.\nThimaavesheege activist ge kurimagaa medhu Bappa kanboduvey\n"އައި އޭމް ގްރެޓާ" ގައި މޫސުމީ ބަދަލުތަކާ ދޭތެރޭ ގްރެޓާ ދެކޭ ގޮތާއި މިކަމަށް ހައްލު ހޯދަން މަސައްކަތްކުރަން ޖެހޭ ސަބަބުތައް ވެސް ކިޔައިދޭނެ އެވެ. ތިމާވެށީގެ މައްސަލަތަކާ މެދު ރޯފިލަން ބޭނުން ނަމަ ގްރެޓާގެ ފިލްމަކީ އެކަމަށް އޮތް ފަސޭހަ މަގެއް ކަމަށް ޑައިރެކްޓަރު ބުންޏެވެ.\nDharivaregge varugadha basthakun leadarun ladhu gannavaalaifi\nކްލައިމެޓް ޗޭންޖް ޑޮކިއުމެންޓްރީ ސްވިޑެން\nމޫސުމަށް އަންނަ ބަދަލުތަކާ ދުނިޔޭގައި ހިނގަމުންދާ ބޮޑެތި ކަންތައްތައް ތަކުގައި ލަފާދޭން ކުޑަކުދިން ،؟....... ދެން ދުނިޔޭގައި ތިބި ބޮޑެތި އިލްމު ވެރިން ނާއި ސައިންސް ވެރިން މިއީ ކީއްކުރާ ބައެއްތަ ؟...... މިއީ ވަރަށް ތާކުންތާކު ނުޖެހޭ އަދި ވަކިބައެއްގެ މަސްލަހަތު ކުރިއަށް ނެރެ ހިންގާ ކަންކަން......


vnews - Hoadhan beynun vegen\n(13 މެއި 2017 އާ ގުޅޭ)\nހިނދުކޮޅަކަށް ވެރިވެފައި އޮތީ ހިމޭން ކަމެކެވެ. މާޙައުލުގެ ހިމޭންކަމުންނާއި ރޭގެ ފިނިކަމުން ދެމީހުންވެސް ހިތަށް ހަމަޖެހުމެއް ހޯދަމުން ދިޔައެވެ. ދެމީހުންނަށްމެ އިހްސާސް ކުރެވެމުން ދިޔައީ ބޮޑު ބުރައެއް ބޮލުން ލުއިވެފައިވާ ކަމުގައެވެ.\n"ނާޝިދުއަށް ޝުކުރު އަދާކުރާނެ ގޮތެއްވެސް ނޭނގެ އަހަންނަކަށް." ވަގުތުކޮޅުގެ ހިމޭންކަމުގެ ތެރެއިން ނާޝިދުއަށް މި އަޑު އިވުމުން އޭނައަށް ވަގުތުން ވަރުދާ އާއި ދިމާލަށް ބަލާލެވުނެވެ.\nވަރުދާ އިނީ ނާޝިދުއަށް ބަލާކަށް ނޫނެވެ. ވަރުދާގެ ނަޒަރު ހުއްޓިފައި ހުރީ އެދެމީހުން ދެމެދުގައި ބެހެއްޓިފައިވާ2ކޮފީތަށްޓަށްޓާވީ ދިމާލަށެވެ. އެއް އަތް ކޮފީތަށިކައިރީގައި އޮތް އިރު އަނެއް އަތް އުނގުމަތީގައެވެ. ވިސްނުންތެރިކަމާއިއެކު ވާހަކަ ދައްކާ ކަހަލަ ގޮތެއް ވަރުދާގެ މޫނުން ފެނެ އެވެ.\n"ދެން އަދާނުކުރާނީ." ވަރުދާގެ ހިތުގެ ބުރަލުއިކޮށްދޭން ނާޝިދު ބޭނުން ވިއެވެ. ނާޝިދުގެ އެ ޖަވާބު އަޑުއިވުމުން ނާޝިދުއާއި ހަތަރުކަޅިހަމަކޮށް ވަރުދާ ބަލާލިއެވެ. ވަރުދާގެ ލޮލުގައިވާ ސުވާލުގެ މާނަ ނާޝިދުއަށް އެނގުނެވެ. އެހެންކަމުން އޭގެ ޖަވާބެއްގެ ގޮތުން، އެނޫންގޮތެއް ނެތެއް ނޫންހޭ ބުނާކަހަލަ ގޮތަކަށް ދެކޮނޑުއަރުވާލާފައި މޫނަށް ގެނައި ޙަރަކާތަކުން އަންގައިދިނެވެ.\n"ސަމާސާއެއް ނޫން. އަސްލުކޮށް." ވަރުދާ އޭނަގެ އިހްސާސްތަކުން ނާޝިދުއާއި ވާހަކަ ދައްކަން ފެށިއެވެ. ފުރަތަމަ ފަހަރަށެވެ. ނާޝިދު ހަމަ އެކައްޗެއްވެސް ނުބުނެ ވަރުދާއަށް ބަލަހައްޓައިގެން އިނީއެވެ. ވަރުދާގެ ކިބައިން ދުވަހަކުވެސް ނުފެންނަ ފަދަ ހަރުދަނާ ގޮތެއް ނާޝިދުއަށް ފެންނަމުން ދިޔައެވެ.\n"ޢާލިމްއަށް އޮޅުންއަރަން ދިމާވީ އަސްލު އަހަންނާހެދި. އެކަން ޢާލިމްއަށް އޮޅުންފިލުވަދިނުމަކީ އަހަރެންގެ ޒިންމާއެއް. ބާކީ އޮތް ހުރިހާ ކަމެއް އެއީ ޢާލިމްގެ ކަމެއް. އަހަރެން ނުކުރަން އިތުރުކަމެއް." ވަރުދާއާއި ދިމާލަށް ބަލަން އިނދެފައި ކޮފީތަށި ނަގަމުން ނާޝިދު ވާހަކަ ދައްކަން ފެށިއެވެ. ވަރުދާއަށް ދެރައެއް ދީފިނަމަ ރަނގަޅުނުވާނެކަމުގެ އިންޒާރު ޢާލިމްއަށް ދިން ހަނދާން ކުރަމުންނެވެ.\n"އަހަންނަށްވެސް ކުރެވުނު ކުށްހީއަކުން އެރޭ އެހެން ދިމާވީ. އެކަމަށް ވަރުދާގެ ކިބައިން އަހަރެން މަޢާފަށް އެދެން." އަތުގައި ހުރި ކޮފީތަށްޓަށް ބަލަހައްޓައިގެން އިނދެ، ނާޝިދު ވަރުދާގެ ކިބައިން މަޢާފަށް އެދުނެވެ. އެކަމާއި ބެހޭ ގޮތުން ވާހަކަ ދެއްކުމަކީވެސް ނާޝިދުއަށް ލަދު ކަމެކެވެ. އެކަމަކުވެސް މަޢާފް އެދުން މުހިއްމުވާތީ މަޢާފް އެދުނީ އެވެ.\n"އޯކޭ..." ވަރުދާގެ މަޢާފް ނާޝިދުއަށް ލިބުނީ ހަމަ ވަގުތުންނެވެ. ފަސްޖެހުމެއް ލަސްކުރުމެއް ނެތިއެވެ. ނާޝިދުއަށް އޭނަގެ ހިތުގެ ޙާލު ސިއްރުކުރަން އޭނަ އަބަދުވެސް މަސައްކަތް ކުރަންޖެހޭނެކަން ހަނދާނަން ގެންނަމުން ނަޒަރުވެސް އަނބުރާލި އެވެ.\nއޭނަގެ ހިތުގައި ނާޝިދު އާއި ދޭތެރޭ އެއްވެސް ނަފްރަތެއް ނުރުހުމެއް ނެތެވެ. އުފެދޭނީވެސް ކިހިނެއް ހެއްޔެވެ؟ ނާޝިދުއަށް ނޭނގުނު ނަމަވެސް ނާޝިދުއަށްޓަކައި އޭނަގެ ހިތުގައި އުފެދުނު "ޝައުޤުވެރި ރާގަކަށް" އަދިވެސް ފަނޑުކަމެއް އައިހެން ވަރުދާއަށް ހިއެއް ނުވެއެވެ. ގަދައަޅާ ކުރާ މަސައްކަތުގެ ސަބަބުން އެ ރާގަށް ބީރުކަންފަތް ދިނުމުގެ ކުޅަދާނަކަން އޭނައަށް ލިބިފައިވީނަމަވެސް، އެކަން ވެފައި އޮންނަނީ އަޅާފައިވާ ބޭސްގަނޑެއްގެ ދަށުގައި ފޮރުވިފައިވާ، ރަނގަޅަށް ނުހިކޭ ފާރުގަނޑަކަށެވެ. ނާޝިދުއާއި އެކުގައި ވަގުތު ހޭދަކުރެވި ވާހަކަ ދެކެވޭކަމަށްވާނަމަ އޭނަގެ ހިތުގައި އަޅާފައިވާ އެ މަލަންގަނޑު ނެއްޓިދާނެތީ އޭނަ ބިރު ގަނެއެވެ.\nނާޝިދުއަކަށް ނޭނގޭނެއެވެ. ކުޑައިރުއްސުރެން އޭނައަށް ޙަޔާތުން ފެނި ދަސްވެފައި ހުރީ އަނިޔާވެރިކަމާއި ބޭއިންސާފެވެ. މަންމައެއް ބައްޕައެއް ނެތި އޭނަ އުޅުނީ ހިލޭބައެއްކައިރީ އެކަނިވެރިކަމާއެކުގައެވެ. އޭނަގެ ޒުވާން އުމުރު ހޭދަކުރަން އޭނައަށް ޖެހުނީ އެއަށްވުރެ ބޮޑު އަނިޔާވެރިކަމަކާއެކުގައެވެ. ދޮންބައްޕަގެ ސަބަބުން ލިބުނު ހުތުރު ބަދުނާމާ ފަޟީޙަތުން ކަޅިވެގެންނެވެ. ޙަގީގަތް ނޭނގޭނަމަ އެއްވެސް މީހެއްގެ ފަރާތުން ރުހުމުގެ ބަލާލުމެއްވެސް އޭނައަށް ލިބިފައި ނުވެއެވެ. ދެން އައިހާ ދުވަހެއް އޭނަ ހޭދަކުރަން ޖެހުނީ އެކަންކަމާ ހިތާމަ ކުރުމުގައެވެ. އެކަނިމާ އެކަންޏެވެ.\nނާޝިދުއަކަށް ނޭނގޭނެއެވެ. އޭނަގެ މި ކުރު ޙަޔާތުގައި އެއްވެސް ފިރިހެން ކުއްޖަކާ ގަޔާވުމެއް އަދި އެފަދަ އިހްސާސެއްވެސް އޭނައަށް އެނގިފައި ނެތެވެ. ނާޝިދު އަކީ އޭނަގެ ހިތާ ނަފްސުގައި އެ އިހްސާސްތައް އުފެއްދި ފުރަތަމަ އިންސާނާއެވެ. މި އިންސާފެއްނެތް ދުނިޔޭގައި، އާދަޔާ ޚިލާފު ރީތި އިހްސާސެއްވާކަން އޭނައަށް ދަސްކޮށްދިން ފިރިހެނަކީ ނާޝިދުއެވެ. ނާޝިދުއަށް ނޭނގުނުނަމަވެސް ޙަގީގަތަކީ އެއީއެވެ.\nނަމަވެސް ނާޝިދުގެ ފަރާތުން އެކަހަލަ އިޝާރާތެއް އޭނައަށް ލިބިފައި ނެތުމާއި އެކަހަލަ ވާހަކައެއްވެސް އެދެމެދުގައި ދެކެވިފައި ނުވާތީ، އެދެމީހުން ބައްދަލުވި ދަށުދަރަޖައިގެ ގެސްޓްހައުސް ދޫކޮށް ނާޝިދު ދިއުމުން ނާޝިދުއާއި ވާހަކަ ދެއްކޭނެ ގޮތެއް، އަދި ވާހަކަ ދައްކަން ހަދާނެ ގޮތެއް ނޭނގިފައި އޭނަ ހުރީއެވެ. ނާޝިދު ފެންވަރުގެ މީހަކާ އޭނައާއި ދެމެދުގައި އެފަދަ ގުޅުމެއް ޤާއިމުވުމަކީ ނާދިރުކަމެއްކަން އޭނައަށް ނޭނގެނީއެއް ނޫނެވެ. އެކަމަކު ހިތުގެ ގޮވުން އެހެން ހުރިހާ ކަމަކަށްވުރެ އަޑުބާރުވީމަ އިޚްތިޔާރެއްނެތި އޭނައަށް ނާޝިދުއާއި ރުހެވި ގަޔާވެވި ދެކޭހިތްވެ އެކުގައިވެސް އުޅޭހިތްވިއެވެ. ވަރަށްބޮޑަށްވެސް ވިއެވެ.\n"ކިހިނެއް ޢާލިމް އާއި ދިމާވީ؟" ނާޝިދުއަށްޓަކައި އޭނަގެ ހިތުގައި އުފެދުނު ރީތި އިހްސާސުގައި ބެހެވި އޮޔާދަނިކޮށް، ނާޝިދުގެ އެ ސުވާލުން ވަރުދާއަށް ހޭލެވިއްޖެއެވެ.\n"އެއްޗެކޭ ހީނުކުރައްޗޭ. އަސްލު އެހާ ކުޑަދުވަސްކޮޅެއްގެތެރޭ ކައިވެންޏަކާއި ހަމައަށް ދިޔައީމަ އެކަމާ އަސްލު މިހެން މި އަހާލީ. ވަރުދާ ރަނގަޅަށް ވިސްނާލާފަ ދޯ ތިގޮތަށް ތި ނިންމީ؟" ނާޝިދު ކުރިން ކުރި ސުވާލަށް އޭނައާއި ދިމާލަށް ވަރުދާ ބަލަހައްޓައިގެން އިން ގޮތުން، ނާޝިދު އޭނަގެ ސުވާލުގެ އިތުރު ތަފްޞީލް ވަރުދާއަށް ދިނެވެ.\nނާޝިދުގެ އެއްވެސް ސުވާލަކަށް ވަރުދާ ޖަވާބެއް ނުދެއެވެ. އެހެންނަމަވެސް އެކަމާ ވިސްނާލިއެވެ.\nއާނއެކެވެ. އެކައިވެންޏަށް އޭނަ އެއްބަސްވީ ވަރަށް ވިސްނާފައެވެ. އާނއެކެވެ.\nވަރުދާ ދެކެނީ ޢާލިމް އަކީ އޭނަގެ ނަސީބު ކަމަށެވެ. ސަބަބުތައް ބައިވަރެވެ. އޭނަ ހުރި ގެސްޓްހައުސްއިން ނާޝިދު ދިޔަފަހުން، ނާޝިދުގެ ކޯލަކަށް، ނުވަތަ މަގެއްމަތިންވެސް ފެނިދާނެ ކަމަށް ނުވަތަ އޮޅިގެންވިޔަސް އޭނަހުރި ހިސާބަކަށް ނާޝިދު އަތުވެދާނެ ކަމަށް ކުރެވެމުން ދިޔަ އިންތިޒާރުގެ ސަބަބުން އޭނައަށް ލިބެމުން ދިޔަ ހިތްދަތިކަން ފިލުވާލަދިން މީހަކީ ޢާލިމް އެވެ. އެ ދުވަސްކޮޅު ޢާލިމްއާއި ދިމާނުވިނަމަ އޭނަ މޮޔަވެސް ވީހެވެ. ދަރިފުޅު ބަލިވެގެން ދައްކަން ދިޔަ ޑޮކްޓަރުގެ ފަރާތުން އާދަޔާ ޚިލާފު އަޅާލުމަކާ ޝައުޤެއް އޭނައަށް ފެނުނެވެ. އެކަމާހެދި އޭނައަށް އުނދަގޫވިއެވެ. ނަމަވެސް ރުޅިއައިސްގެން އެއްޗެއް ބުނުމުގެ ފުރުޞަތުވެސް ނުދީ ޢާލިމް އޭނައާއި "ގުޅުމަށް" އެދުނީއެވެ.\nނާޝިދު އޭނައާއި އެކުރި ސުވާލުގެ ޖަވާބު އޭނަގެ ކިބައަކު ނެތެވެ. އެއީ ޚުދު އޭނަ ޢާލިމްއާއި ކުރިމަތިކުރުވި ސުވާލެކެވެ. ޢާލިމް އޭނަގެ ކައިވެންޏަށް އެދިގެން އުޅުނީ ވިސްނާލަފައިތޯ ޚުދު އޭނަ ކިތަންމެ ފަހަރަކު ޢާލިމް އާއި ސުވާލު ކުރިއެވެ. އެއިން ކޮންމެ ފަހަރކު ޢާލިމްގެ ފަރާތުން އޭނައަށް ލިބުނު ޔަގީންކަމާއި އޯގާތެރިކަމުގެ ސަބަބުން، ނާޝިދުގެ ހަނދާންތަކުން ދުރުވާން އޭނައަށް ފަސޭހަވެގެން ދިޔައެވެ. މި ދުނިޔެއިން އެއްވެސް މީހަކަށްޓަކައި ނުކުރާ ވަރުގެ އިތުބާރަކާ ޔަގީންކަމެއް ޢާލިމްއާއި ދޭތެރޭ ކުރެވުނެވެ.\nއޭނައާއި ދިމާވިތާ ހަފްތާއެއްވެސް ނުވަނީސް އޭނަގެ ކައިވެންޏަށް ނާޝިދު އެހިއެވެ. އެ ކައިވެންޏާއި އޭނަގެ ޖާނާ ފުރާނައިން އެއްބަސްވެވުނީ އޭނައާއި އޭނަގެ ކުޑަ ދަރިފުޅުގެ ހުރިހާ ކަމެއް ޢާލިމް ބަލަހައްޓަދޭނެކަމުގެ ޔަގީންކަން ލިބުނުލެއް ބޮޑުކަމުންނެވެ.\nއެހެންވީމަ އާނއެކެވެ. އޭނަ އެ ކައިވެންޏަށް އެއްބަސްވީ ވިސްނާފައެވެ.\nނާޝިދުގެ ސުވާލުގެ ސަބަބުން ވަރުދާ ވިސްނިއެވެ. އެ ސުވާލުތަކުގެ ޖަވާބުވެސް އޭނަގެ ކިބައިގައި ވެއެވެ. އެކަމަކު ދުލުން ބޭރެއް ނުކުރެވުނެވެ. ބުނެދޭން ނޭނގޭ ސަބަބަކާހެދި، އެ ސުވާލަށް ސީދާ އާނއެކޭ ނާޝިދު ކުރިމަތީ ބުނަން އޭނައަށް އުނދަގޫ ވިއެވެ.\n"ވަރުދާ..............؟" އަނގައިން ނުބުނެ އިންނަމަވެސް ވިސްނުމެއްގެ ތެރެއަށް ވަރުދާ ގެއްލިފައި އިންނާތީ ނާޝިދު ގޮވާލިއެވެ.\n"ކިހިނެއްވީ އެއްޗެއް ނުބުނެ ތިއިނީ." ވަރުދާ އޭނަ އާއި ދިމާލަށް ބަލާލުމުން ނާޝިދު އެހިއެވެ.\n"ކީކޭ ބުނަންވީ؟" އެއްވެސް އެއްޗެއް ނޭނގޭކަމަށް ވަރުދާ ހެދިއެވެ.\n"ވަރުދާގެ ތި ނިންމުން ތީ ވިސްނާލާފަ ނިންމި ނިންމުމެއްހޭ މި އަހަނީ؟" ނާޝިދުއަށް އެ ސުވާލުގެ ޖަވާބު ވަރަށް މުހިއްމެވެ.\n"މެރީކުރަން ނިންމާ އެންމެންވެސް ނިންމާނީ ވިސްނާފައިނޫންތަ؟" ސުވާލަކުންވިޔަސް ނާޝިދުއަށް ވަރުދާ ޖަވާބު ދިނެވެ. އިތުރަށް އެ ސުވާލުގެ ތަފްޞީލަށް ނުދިޔުމަށް ނާޝިދު ނިންމިއެވެ.\n"އޯކޭ. އެންމެ ރަނގަޅު. މިހާރު ކޮން ދުވަހަކަށް ޢާލިމް ހަމަޖެއްސީ؟" ނާޝިދު އޮޅުންފިލުވަމުން ދިޔައެވެ.\n"މިއަންނަ ހަފްތާގެ ކޮންމެވެސް ދުވަހަކު ޢާލިމް މަންމަ އަންނާނެއޭ ބުނީ. އައީމަ ކުރަނީ." ވަރުދާގެ މި ވާހަކަކޮޅުންވެސް، ދެންމެ ވަރުދާ ހުރީ ޢާލިމްގެ ފޯނުގައިކަން ނާޝިދުއަށް އެނގުނެވެ. ވަރުދާ އެ ބުނީ މީގެ ގަޑިއެއްހާއިރު ކުރިން އެމީހުންނާއި ދިމާވިއިރުވެސް ޢާލިމް ދިން މަޢުލޫމާތެވެ. ޢާލިމްއާއި ވާހަކަ ނުދެކެވޭނަމަ އެ މަޢުލޫމާތު ވަރުދާއަށް ހާމައެއް ނުކުރެވުނީސްކަން ނާޝިދުއަށް އެނގުނެވެ.\n"ގުޑް. ކާޑު ފޮނުވައްޗޭ. އޭރަށް ޕާޓީއަށް ދެވޭނީ." ނާޝިދު ސަމާސާކޮށްލިއެވެ. ކާޑު ފޮނުވިޔަސް ނުފޮނުވިޔަސް އެ ކައިވެންޏަށް އޭނައަކަށް ނުދެވޭނެއެވެ. އޭނަގެ ހިތުގެ ޙާލު މީހުންނަށް އެނގިދާނެތީ ނާޝިދު ބިރުގަނެއެވެ.\n"މަލާމާތެއް ދޯ ތި ކޮށްލީ. އަހަރެން މީ ޕާޓީ ބާއްވައިގެން ކާޑު ބަހައިގެން މީހަކު ކައިވެނިކުރާހިތްވާ ފެންވަރުގެ މީހެއް ނޫންކަން އެނގޭ އަހަންނަށް. " ވަރުދާ ހަގީގަތުގައިވެސް ހިތުގަ ޖެހުނެވެ.\n"އެހެން ބުނި އެއްޗެއް ނޫނޭ އެއީ. ހަމަ ސަމާސާ އެއީ" ނާޝިދު ހީލިއެވެ. ނަމަވެސް ވަރުދާ މޫނު އަނބުރާލައިފިއެވެ. ނާޝިދު ކޮށްލާ އެހެން ސަމާސާތައް ފަދައިން އެ ސަމާސާއިންވެސް ވަރުދާ ހިތްހަމަނުޖެހުނީކަން ނާޝިދުއަށް އެނގުނެވެ. ހިނިތުންވެލާފައި ނާޝިދުވެސް ދުރު ބަލާލިއެވެ. އެއީ އެހާ ބޮޑުކަމަކަށް ނާޝިދު ނަހަދައެވެ.\n"މާދަމާ ވަފިއްޔާމެންނާއި ބައްދަލުކުރަންޖެހޭނެ އަހަރެން. ވަރުދާވެސް ދާންވީނު މާދަން." ނާޝިދު ގަސްތުކުރީ މަޢުޟޫޢު ބަދަލު ކޮށްލުމަށެވެ. ވަރުދާ އެއްވެސް އެއްޗެއް ނުބުނެއެވެ. އެނބުރި ބަލާވެސް ނުލައެވެ. ނަމަވެސް އެއް އަރިޔަކުން ނާޝިދުއަށް ވަރުދާގެ މޫނު ފެނެއެވެ.\n"އަސްލު އަހަރެން މިރޭ މިއައި ބޭނުމަކީވެސް އެއީ. ވަފިއްޔާ އަކީ ވަރުދާގެ މަންމަ. ވިއްކާލަން އެ އުޅެނީ ވަރުދާގެ ބައްޕަގެ ގެ. ވަރުދާގެ ބަހެއް ނެތި ހަގީގަތުގަ އެގެއެއް ނުވިއްކޭނެ. ވިއްކިގެން ނުވާނެ. އަހަރެންނަކީ ގެ ވިއްކާލުމުގައި ޝަރީޢަތުގައި ބަސްކިޔޭނެ މީހެއް ނޫން. އެ ފީލްޑްމީހެއްވެސް ނޫން އަހަންނަކީ. އެހެންނޫންނަމަ އެކަން ހުއްޓުވާނަން އަހަރެން. އެކަން އެމީހުން ޙަވާލުކުރާނެ ވަކީލަކު ހުންނާނީ މިހާރު ހޯދާފަ. އަހަންނަށް ފެންނަނީ ވަރުދާ މާދަމާ އަހަރެމެން އޮފީހުން ވަފިއްޔާމެންނާއި ބައްދަލުކޮށް މިވާހަކަ ދައްކަން. އެމީހުން މިހާރަކު އެހާ ޙައިރާނެއް ނުވާނެ އަހަރެންގެ ފަރާތުން މިކަން ވަރުދާއަށް އެނގުމަކުން. އެމީހުންނަށް މިހާރު އެނގޭނެ އަހަރެން ވަރަށް ރަނގަޅަށް ދަންނަ މީހެއްކަން ވަރުދާއަކީ. ސޯ....މާދަން ދިހަގަޑިބައިހާކަށްހާއިރު އަންނައްޗޭ އަހަރެމެން އޮފީހަށް." ވަރުދާއާއި މިރޭ ބައްދަލުކުރަން އޭނަ އައި މައިގަނޑު ސަބަބާއި ގުޅޭގޮތުން ވާހަކަ ދައްކަން ނާޝިދު ފެށިއެވެ.\n"އަހަންނަށް ހެޔޮ ވިއްކާލިޔަސް..." ނާޝިދުއާއި ދުރުފަރާތަށް ބަލަން އިނދެ ވަރުދާ ޖަވާބު ދިނެވެ. ވަރުދާ ދޭނީ އެ ޖަވާބުކަން މާ ކުރިންވެސް ނާޝިދުއަށް އެނގޭތީ ނާޝިދު ކުޑަކޮށްވެސް ޙައިރާނެއް ނުވިއެވެ.\n"އެންމެ ރަނގަޅު. އެކަމަކު މާދަން އަންނަންވާނެ ދިހަގަޑިބަޔަށް އަހަރެންގެ އޮފީހަށް. އޯކޭ.؟" ވަރުދާ ކަހަލަ އަންހެންކުއްޖަކާ ވާހަކަ ދައްކާނެ ގޮތް ނާޝިދުއަށް ވަރަށް ރަނގަޅަށް އެނގެއެވެ. އެހެންކަމުން، ވަރުދާއާއި ދެކޮޅަށް ވާހަކައެއް ދެއްކުމުގެ ބަދަލުގައި ވަރުދާގެ އެ ނިންމުމަށް އިހްތިރާމް ކުރާކަން ނާޝިދު ހާމަ ކުރިއެވެ.\nނާޝިދުގެ މަގްޞަދަކީ ވަރުދާ ރުޅިއެރުވުމެއް ނޫނެވެ. ހިތްދަތި ހަނދާނެއް ކުރުވުމެއްވެސް ނޫނެވެ. ނާޝިދު ބޭނުންވަނީ ގެއްލިފައިވާ ވަރުދާގެ ހުރިހާ ޙައްޤެއް ވަރުދާއަށް ހޯދައިދިނުމަށެވެ. ވަރުދާގެ މަންމައާއި ވަރުދާއާއި ވާހަކަ ދެއްކުވުމަކީ އަދި އެގުޅުން ރަނގަޅު ކުރުވުމަކީ އޭގެތެރެއިން އޭނަ އެންމެ މުހިއްމުކަމާއެކު ކުރުވަން ބޭނުންވާ ކަންތަކެވެ. އެއްވެސް ދަރިއަކަށް، ޚާއްޞަކޮށް އެއްވެސް އަންހެންދަރިއަކު އެކަނިކޮށް ބާކީ ކޮށްލުމަކީ އެއްވެސް މަންމައަކު ބައްޕަޔަކު ކުރަން ހެޔޮވާވަރު ކަމެއްނޫން ކަން ނާޝިދު ވަރަށް ރަނގަޅަށް ދަނެއެވެ.\n"އެއްބަސްވީކަމަށް އަހަރެން ގަބޫލުކުރަން. ދެން އޮތީ ، މާދަން ހަވީރު އަހަރެން..." ވަރުދާ ވަކި އެއްޗެއް ނުބުނެ އިނުމުން، އެ ހިސާބަށް އެ ވާހަކަވެސް ނިންމާލުމަށް ގަސްތުކޮށް، އެހެން މައުޟޫޢަކަށް ވާހަކަ ދައްކަން ނާޝިދު ގަސްތުކުރިއެވެ. ނަމަވެސް ހަމަ ކުއްލިއަކަށް ނާޝިދުގެ ވާހަކަ ހުއްޓިއްޖެއެވެ. އޭނައާއި ދިމާ ނޫން އަނެއްކޮޅަށް ބަލަން އިން ވަރުދާ ކުއްލިއަކަށް އިންތަނުން ތެދުވެފައި އޭނަ ކުރިމައްޗަށް ހުއްޓި ބާރުބާރަށް ވާހަކަ ދައްކަން ފެށީއެވެ. ރޭގަނޑުގެ ހިމޭންކަމާ އިވިދާނެ ކަންފަތަކަށްވެސް ޖެހިލުންވުމެއް ނެތިއެވެ.\n"އަހަރެން ކީއްކުރަން އޭނަ ކުރިމައްޗަށް ދާންވީ. އެއީ ނުލަފާ އަންހެނެއް. އަހަރެންގެ ދިރިއުޅުން ހަލާކުކޮށްލީ އޭނަ. އޭނަ އަހަރެން..." ވަރުދާއަކަށް އިތުރަށް ނުބުނެވުނެވެ. އަޑުބެދިއްޖެއެވެ. ކަރުނައިން ލޯ ފުރިއްޖެއެވެ.\n"ވަރުދާ..." ނާޝިދު ކަންބޮޑުވިވަރުން، އިންތަނުގަ ނީނދެވިގެން ކޮޅަށް ތެދުވެވިއްޖެއެވެ.\n"އަހަރެންކައިރީ އޭނަގެ ވާހަކަ ނުދައްކާތި މީގެ ފަހުން. އެއީ ނުލަފާ މީހެއް. ރަޙުމެއް ނެތް މީހެއް. އެއީ މަންމައެއް ނޫން. ޝައިޠާނެއް. ޖަނަވާރެއް އެއީ" ވަރުދާގެ އަޑު ކުޑަކޮށްވެސް މަޑެއް ނުވެއެވެ.\nކަރުނައާއިއެކުވެގެން ވަރުދާގެ ލޮލުގައި ވަނީ ނަފްރަތާއި ރުޅިއެވެ.\n"ތިކަހަލަ އެއްޗެހި ބުނާކަށް ނުވާނެ މަންމައާއި ދިމާލަށް. އެ މަންމަ ކޮންމެފަދަ ގޮތަކަށް ކަންތައް ކުރިޔަސް މަންމަ ވާނީ މަންމައަށް. އެކަމެއް ނުކެނޑޭނެ..." ވަރުދާގެ ދެކޮނޑުގައި ހިފުމަށް ނާޝިދު އަތް ދިއްކުރިއެވެ. ވަރުދާ ޖެހުނީ ފަހަތަށެވެ.\n"މަންމަ ވީމަ ހެޔޮދޯ ކޮންމެފަދަ ކަމެއް ކުރިޔަސް. އޭނަ ކީއްކުރަންތަ އެކަހަލަ ގެއަކަށް އަހަރެން ދޫކޮށްފަ ދިޔައީ. އަހަރެން ވިހެއީ އޭނައެއް ނޫންތަ؟ ކިހާ އާދޭހެއް އޭނައަށް ކުރިންތަ އެތަނުން އަހަރެން ގެންދަން. ކިހާ ވަރަކަށް އެދުނިންތަ؟ އެކަމަކު އަހަރެން ދެއްކި އެއްވެސް ވާހަކައެއް އޭނަ ގަބޫލުނުކުރި. " ވަރުދާއަށް ގިސްލެވިއްޖެއެވެ. އެތަން ނުދައްކާން ވެގެން ހަމަ އެވަގުތުމެ ވަރުދާ ނާޝިދުއަށް ފުރަގަސް ދިނެވެ.\nނާޝިދުއަކަށް ބަލަހައްޓައިގެން ނުހުރެވުނެވެ. ކުރިއަށްޖެހި ވަރުދާގެ ފުރަގަހުންކޮނޑުގައި ހިފައި ހުއްޓުވަން އުޅުނެވެ. ނާޝިދުގެ އިނގިލިތައް ކިރިޔާ ފޯރީއެވެ. އެ އަތް ފޮޅުވާލާފައި ވަރުދާ ޖެހުނީ ނާޝިދު އާއި ދުރަށެވެ. ދެވަނަފަހަރަށްވެސް ނާޝިދު ކުރިއަށް ޖެހުނެވެ. މިފަހަރުވެސް ނާޝިދުގެ އަތް ވަރުދާ ފޮޅުވާލީއެވެ. ވަރުދާއަކީ އަޅާލުމާއި އޯގާތެރިކަން ލިބިފައިވާ އަންހެންކުއްޖެއް ނޫނެވެ. އެހާ ފަސޭހައިން މީހެއްގެ މަދަދެއް ބަލައިނުގަންނާނެކަން ނާޝިދުއަށް އެނގެއެވެ. ނަމަވެސް އަނެއްކާވެސް ވަރުދާގެ ވައަތު ކޮނޑުގައި ނާޝިދު އަތް ބޭއްވިއެވެ.\n"ވަރުދާ. " ވަރުދާގެ ނަމުން ނާޝިދު ގޮވާލިއެވެ. ވަރަށް މަޑުމަޑުންނެވެ. އެ އަޑުއަހާ ކޮންމެ އިންސާނެއްގެ ހިތްވެސް މަޑުވެގެން ދާނެފަދަ ރަޙުމާއި ކުލުނުވެރިކަމާއެކުގައެވެ.\n"އިތުރަށް އެވާހަކަ ނުދައްކާ. އެކަމަކު އަންނާތި މާދަމާ އޮފީހަށް..." ވަރުދާގެ ފުރަގަހުގައި ހުރެގެން ނާޝިދު ވާހަކަ ދައްކަން ފެށިއެވެ.\n"ކީއްކުރަންހޭ. ކޮންކަމެއް ބަދަލުވާނީ. އަހަރެންގެ މުޅި ދިރިއުޅުން ހަލާކުވީ އޭނަގެ ސަބަބުން. ކޮންކަމެއް ބަދަލުވެދާނެކަމަށްތަ ތިހެން ތިކިޔަނީ.؟" ސުވާލުތަކަކާއެކު ނާޝިދުއާއި ދިމާލަށް ވަރުދާ އެނބުރުނެވެ. ރުޅިއައިސްފައެވެ. ހިތުގައި ޖެހިފައެވެ. ދެލޯ ކަރުނުން ފުރިފައެވެ.\n"އަހަންނަށް އެއްވެސް ވަރަކަށް އިތުބާރުކުރަންތަ ވަރުދާ؟" ނާޝިދު ކުރީ ވަރުދާ ހީކުރި ކަހަލަ ސުވާލެއް ނޫނެވެ. ނާޝިދުގެ އެ ސުވާލަކާއި އެ ދެކެވޭ ވާހަކައަކާއި އެއްވެސް ގުޅުމެއް ހުރިކަމަށް ވަރުދާއަކަށް ގަބޫލެއް ނުކުރެވުނެވެ.\n"ބުނެބަލަ. ކުރަންތަ؟" އަނެއްކާވެސް ނާޝިދު އެހިއެވެ.\nވަރުދާގެ ރޮވިފައިވާ ދެލޮލަށް އޭނަގެ ތޫނު ލޯ އަމާޒު ކުރަމުންނެވެ. ނަމަވެސް ނާޝިދުއަކަށް ޖަވާބެއް ނުލިބުނެވެ. ނާޝިދުވެސް އިތުރަށް ސުވާލު ނުކުރެއެވެ. ވަރުދާ ކަހަލަ ކުއްޖެއްގެ އަނގައިން މީހަކަށް އިތުބާރު ކުރަމޭ އެމީހާ ކުރިމަތީގައި ބުނުން ފުދޭވަރަކަށް އުނދަގޫވާނެކަން ނާޝިދު ދަނެއެވެ.\n"އިތުބާރު ކުރަންޏާ މިބުނާ އެއްޗެއް ރަނގަޅަށް އަޑުއަހާތި. އަހަރެންނަށް ވަރުދާގެ ފާއިތުވެދިޔަތަން ފޮހެއެއް ނުދެވޭނެ. އެކަމަކު މުސްތަގްބަލް ބަދަލުކުރަން މަސައްކަތް ކުރެވޭނެ. އެކަން ކޮށްދޭން މި އުޅެނީ. މި ހުރިހާ ވާހަކައެއް މި ދައްކަނީ އެހެންވެ. އެކަން އިތުބާރާއެކު ގަބޫލުކުރޭ. އެ އިތުބާރު އަހަންނަށް ކުރަންޏާ މާދަން އާދޭ އަހަރެން މި ބުނިގަޑިއަށް އޮފީހަށް. އަންނަންވާނެ. އޯކޭ..؟" ނާޝިދުއަށް ކުރިމަތިލައިގެން ހުރި ވަރުދާގެ ދެކޮނޑުގައި ހިފައި، ވަރުދާގެ ލޮލަށް ފުންކޮށް ބަލަހައްޓައިގެން ހުރެ، ނާޝިދު ޔަގީންކަން ދިނެވެ. އެއީ މިހާތަނަށް ވަރުދާގެ ޙަޔާތުގައި މީހަކު ދުވަހަކުވެސް ނުދޭފަދަ ޔަގީން ކަމެކެވެ. އެ ޔަގީންކަމުގައި މުޅި އުމުރު އޮޔާދިޔުމަށް ދޫކޮށްލަން ވަރުދާ ބޭނުން ވިއެވެ.\n"އަންނާނަން ދޯ؟ " ހިފަހައްޓައިގެން ހުރި ދެކޮނޑަށް ކުޑަކޮށް ނާޝިދު ބާރުކޮށްލުމުން ވަރުދާއަށް ނާޝިދުގެ ލޮލުގެ ޖާދޫއިން ސަލާމަތް ވެވުނެވެ.\n"ނުދާނަން މަށެއް. އޭނަ ބޭނުންއެއްޗެއް އޭނަ ހަދާފާނެނު. އިތުރަކަށް އެއްޗެއް އުންޏެއް ނުވާނެ އަހަންނަކަށް." ނާޝިދުގެ ދެއަތް ފޮޅުވާލާފައި ކުރިޔަށް ހިނގައިގަންނަމުން، ކުދިކިޔާ އުޞޫލުން ވަރުދާ ބުނެލިއެވެ.\n"އެކަމަކު އެއީ ވަރުދާގެ ޙައްޤެކޭ. " ވަރުދާގެ ފަހަތުން ގޮސް ނާޝިދުވެސް އަނެއްކާވެސް ކުރިން އިށީނދެ އިން ތަނުގައި އިށީނދެއްޖެއެވެ. ކޮފީތަށީގެ ބާކީ ހުރި އެއްޗެއް މަތިން އެކަކުވެސް ހަނދާން ނެތެވެ.\n"އަހަރެންގެ އެކަންޏެއް ނޫން." ނުރުހިފައި އިން ވަރުދާ އެއްފައިމައްޗަށް އަނެއްފައި ލަމުން ބުނެލިއެވެ. ވަރުދާ އެ ބުނި އެއްޗަކާއި ދޭތެރޭ ނާޝިދު ވިސްނާލިއެވެ. ހަނދާންވީ ކުއްލިއަކަށެވެ.\n"އެއީ ތެދެކޭ. ކޮއްކޮއެއްތަ ދައްތައެއްތަ ދެން ހުންނަނީ؟" ވަފިއްޔާގެ ޢާއިލާއިން އޭނަގެ އޮފީހާއި ޙަވާލުކޮށްގެން ކުރުވަންއެދުނު މަސައްކަތުގެ ލިޔުންތައް ބަލަމުން ދިޔައިރު، ވަފިއްޔާގެ އިތުރު ކުއްޖަކު ހުންނަކަން އެ ލިޔުންތަކުން އެނގުނެވެ. އެކަމަކު އެކަމަށް ނާޝިދުއަށް އެހާ ބޮޑު ސަމާލުކަމެއް ދެވިފައި ނުވާތީ އެއީ ވަރުދާގެ ދޮށްޓަށް ނުވަތަ ހަގަށް ހުރި ކުއްޖެއްކަންވެސް އޮތީ ބަލާނުލެވިއެވެ.\n"ދޮންތަ..." ވަރުދާގެ އަޑު އިވުނީ މާ ދުރުން ކަހަލައެވެ. އެ ލަފުޒު ވަރުދާގެ އަނގައިން ނުކުތީ ގިސްލުމެއް ފަދައިންނެވެ. ނާޝިދުއަށް ހައިރާން ކަމެއް ލިބިގެން ބަލާލެވުނެވެ.\nލައިގެން އިން ކްރީމް ކުލައިގެ ޖެކެޓްގެ ފަސްބައިން ތަންކޮޅެއް، ވައަތުގެ ޝަހާދަތް އިންގިއްޔަށް އޮޅާލައިގެން އިން ވަރުދާ އިނީ އިސްޖެހިފައެވެ. ނަޒަރު ހުރީ އެ ފަސްބަޔަށެވެ.\n"ކޮންއިރަކު އެންމެ ފަހުން ދޮންތައާއި ވާހަކަ ދެކެވުނީ.." ނާޝިދުއަށް ހީވިގޮތް ޔަގީންކޮށްލަން ބޭނުންވެގެން ނާޝިދު އެހިއެވެ. ވަރުދާ އެއްޗެއް ނުބުންޏެވެ. ނަމަވެސް ޖެކެޓްގެ އެއްކަނުގައި އޮޅާލި އިނގިއްޔަށް ޙަރަކާތެއް އައެވެ. ހުއްޓުމެއް ނެތި އެ ޙަރަކާތް މަޑުމަޑުން ކުރަމުން ދިޔައެވެ. ކުޑަކުއްޖަކު ނުރޯން ކުރާ މަސައްކަތެއް ފަދައިންނެވެ.\nތަނަށް ދިއްލާފައިވާ އަލީގެ ސަބަބުން އެއްއަރިމަތިން ވަރުދާގެ މޫނު ނާޝިދުއަށް ފެންނަމުން ދިޔަ ނަމަވެސް، އިސްޖެހިފައި އެހެން އިނުމުން ނާޝިދުއަކަށް ވަރުދާގެ ލޮލެއް ނުފެނެއެވެ. އެހެންނަމަވެސް ނާޝިދުއަށް ހީވަނީ ވަރުދާ ރޮނީހެންނެވެ. ވަރުދާގެ ދޮންތައަކީ ވަރުދާއަށް މާ ޚާއްޞަ މީހެއްކަމުގެ އިހްސާސް ނާޝިދުއަށް އެވަގުތު އަލަށް ކުރެވުނެވެ.\n"ވަރުދާ...." އިންތަނުން ތެދުވެގެން ގޮސް ވަރުދާގެ ކުރިމައްޗަށް ހުއްޓި، ވަރުދާގެ މޫނު ފެންނަ ވަރަށް ތިރިވެ، އަމިއްލަ ފައިމަތީގައި ކުޑަގޮތަކަށް ނާޝިދު އިށީނދެލިއެވެ.\nނާޝިދުއަށް ހީވީ ރަނގަޅަށެވެ. ވަރުދާއަށް ރޮވެނީއެވެ. ނާޝިދު އޭނަ ކުރިމައްޗަށް ތިރިވެ އިންކަން އެނގުމުންވެސް ޙަރަކާތެއްވެސް ކޮށްނުލާ ވަރުދާ އިނެވެ. ތަސްވީރެއް ފަދައެވެ. ވަރުދާގެ މުޅި ޟަމީރަށް ލިބިފައި އިން މަޑުމޮޅިކަމެއްގެ ސަބަބުން ނާޝިދުގެ ހިތަށް ތަދުވިއެވެ. ނާޝިދު ބޭނުންވީ ވަރުދާ ނަގާ އުރާލުމަށެވެ. ވަރުދާގެ ލޮލުގެ ކަރުނަތައް ފޮހެލަދީ ލޯބިން އުފާކޮށްދިނުމަށެވެ. އެ ރީތި ޅަ އަންހެންކުއްޖާއަށް ދުނިޔެ ދައްކާ އަނދިރި ދުވަސްތަކުގެ ހިޔަނިވެސް ނޭޅޭހާ ދުރަށް ގޮވައިގެން ދާށެވެ.\nއެކަމަކު މިއަދަކު މިރެއަކު އެއީ ނާޝިދުއަށް ކުރެވޭނެ ކަމެއް ނޫނެވެ. މިހާރު ވަރުދާ އަކީ މީހެއްގެ ޙައްޤެކެވެ. އޭނަގެ ސަބަބުން ވަރުދާގެ ސިކުނޑިޔަށާއި ހިތަށް އިތުރު ބުރައެއް ޖައްސަން އޭނަ ބޭނުމެއް ނޫނެވެ.\n"ވަރުދާ......." އަމިއްލަ ހިތުގެ ޙާލުގެ މައްޗަށް ބާރުފޯރުވަމުން ނާޝިދުއަށް ކުރެވުނުހާވެސް ކަމަކީ އަނެއްކާވެސް، އިހުނަށްވުރެވެސް ލޯބިން ވަރުދާގެ ނަމުން ގޮވާލުމެވެ.\n"ބޭނުމެއް ނޫން....." ކުރިން އަޅާނުލާ އިންނަމަވެސް، ނާޝިދު ގޮވާލުމާއެކު، އިންތަނުން ވަރުދާ ތެދުވެއްޖެއެވެ. އަދި ހަމަ ތެދުވި ބާރު މިނުގައި، އެތަނުން ދާންވެސް ހިނގައިގަތެވެ. އެފަދަ ކަމަކަށް ތައްޔާރުނުވެ ހުރި ނަމަވެސް ނާޝިދުވެސް ތެދުވިއެވެ. އެއްލި ކަނައަތުން ހިފުނީ ގޮސްގޮސް ހުރި ވަރުދާގެވެސް ކަނައަތުގައެވެ. ވަރުދާއަށް އިތުރު ފުރުޞަތެއް ނުދީ ކުރިމައްޗަށް ގޮސް ނާޝިދު ހުއްޓުނެވެ.\n"ތިހާ ފިނޑިވާނެ ކަމަކަށް ހިއެއް ނުކުރަން." ކަރުނައިން ފުރެމުން ބަންޑުންވަމުންދާ ވަރުދާގެ ދެލޮލަށް ބަލަހައްޓައިގެން ހުރެ ނާޝިދު ބުނެލިއެވެ. ވަރުދާއަކަށް ނާޝިދުގެ އެބަސްތައް ކަމަކު ނުދިޔައެވެ. އަތްފޮޅުވާލާފައި ދާން އުޅެގަތެވެ.\n"އަހަންނަށް ފިލަން ދިއުމުގެ ބަދަލުގައި، އަހަންނަށް ރަނގަޅީ ތި ހިތްދަތިކަމުގައި އަހަރެން ބައިވެރި ކުރިއްޔާ. ވަރުދާ އުފަލުގައިހުރުން އަހަންނަށް ވަރަށް މުހިއްމު. ކީއްވެތޯ ނައަހާތި. އެކަމަކު ވަރަށް ބޮޑަށް މުހިއްމު. އަހަންނަށް ވެވުނު ގޮތަކުން އަހަރެން މިހިރީ ވަރުދާއަށް އެހީވާން ތައްޔާރަށް. އިތުރު ދުވަހަކު ވަރުދާ ރޯކަށް އަހަރެން ބޭނުމެއް ނުވޭ. އެކަމަކު މިރޭ. މިރޭ އަހަންނަށް ހުރިހާ ވާހަކައެއް ކިޔައިދިނިއްޔާ އެކަން ވާނީ. " ވަރުދާގެ މައްޗަށް ނާޝިދުގެ ހިތް ކަފަކޮޅެއްފަދައެވެ. އެއްވެސް ބަރުކަމެއް އެއްވެސް ނުސާފުކަމެއް ނެތެވެ. އޯގާތެރިކަމާއި ފުން ލޯތްބެއްގެ އަސަރުން ނާޝިދުގެ އަޑު އިހުނަށްވުރެ ބަރެވެ. ނާޝިދުގެ އެ އޯގާތެރި ބަސްތަކުން ވަރުދާއަށް ރޮވުނުލެއް ވީ ބޮޑެވެ. ހިތުގައި ޖެހުނުލެއްވެސް ވީ ބޮޑެވެ.\n"ނާޝިދުއަށް އުފާ ލިބެނީ އަހަރެން ހިތްދަތިކުރެވުނު ވަރަކުންތަ؟" ވަރުދާއަށް މިހެން އެހުނީ ޔާއެވެ. ގިސްލެވުމަކާއެކު ވަރަށް ބޮޑަށްވެސް ރޮވިއްޖެއެވެ.\n"ނޫން ނޫން ނޫން. އެހެނެއް ނޫން. އަހަރެން ބޭނުންވަނީ ވަރުދާގެ ހުރިހާ ކަމެއް އެނގެން. އެއީ މިބުނި އެއްޗަކީ. މާދަމާ ވަރުދާގެ މަންމަޔާއި ބޭބެ މެނާއި ބައްދަލުވާއިރު ، ކަންކުރަންވީ ގޮތް އަހަންނަށް ރާވަން އެނގޭނީ ވަރުދާގެ ފަރާތުން އެ މަޢުލޫމާތުތައް އަހަންނަށް ލިބިގެން. އެކަމަށް އޮތް ހަމައެކަނި ވަގުތަކީ މިރޭ. ހިތްވަރުކޮށްލާފައި އަހަންނަށް ކިޔައިދީ. އިތުރު ދުވަހަކުވެސް މި މައުޟޫޢުގައި ވާހަކަ ނުދައްކާނަން އޭރަށް. ޔަގީންކުރޭ." ނާޝިދު ހީކުރިވަރަށްވުރެން ވަރުދާގެ ހިތް ބައްޔެވެ. ރޮވޭލެއް ފަސޭހައެވެ. އެހެނަސް އެފަދަ ގޮތެއް އޭނަގެ ސަބަބުން ދެން ނުވާނެކަމުގެ ޔަގީންކަން ނާޝިދު ދިނެވެ.\n"އާދޭ އެތާ އިށީންނަން. އިރުއަރަންދެންވެސް ތިވާހަކަތައް އަޑުއަހަން އަހަރެން އިންނާނަން. ހިނގާ." ވަރުދާގެ އަތުގައި ހިފައި، ކުރިންވެސް އިންތަނަށް ދާން ނާޝިދު އެދުނެވެ. ވަރުދާވެސް އިތުރު ދެކޮޅުހެދުމެއްނެތި ގޮސް އިށީނދެއްޖެއެވެ. ކުރިންވެސް އިންތަނުގައެވެ. ދެކޮފީތަށީގެ ދެފަރާތުން ދެމީހުން އިށީނދެ އެކަކު އަނެކަކަށް ބަލާލިއެވެ.\n"ސާރާ ނުހޭލާނެތަ؟" ވަރުދާ ހަމަޖެހިލަން އިރުކޮޅެއް ދިނުމަށްފަހު ނާޝިދު އަހާލިއެވެ. މި ސުވާލުން ވަރުދާ ދިޔައީ ސިއްސައިގެންނެވެ. ކޮންމެވެސް ދުވަހަކު ސާރާގެ ނަން ނާޝިދު ކައިރީ ބުނެވުނުކަން ވަރުދާއަށް އަބަދުވެސް ޔަގީން ވެއެވެ. އެކަމަކު އޭނަގެ ދަރިފުޅުގެ ނަން ނާޝިދު އެކީ އަދި އަލަށެވެ. ވަރުދާ ހީކުރަނީވެސް ނާޝިދުއަށް އެ ކުއްޖާގެ ނަން ނޭނގެނީ ކަމަށެވެ. ހަނދާން ނެތުނީ ކަމަށެވެ.\n"އަލަށް ދޯ މި ކިޔުނީ ބޭބީގެ ނަން. އަސްލު އެހާ ކުޑަކުއްޖަކަށް ނަމެއް ކިޔަން އަހަންނަށް ތަންކޮޅެއް އުނދަގޫ. ނީޒާގެ ކުއްޖާއަށްވެސް އަހަރެން ކިޔަނީ ބޭބީ." ފަރި ހިނިތުންވުމަކުން ނާޝިދު ހިނިތުންވެލިއެވެ.\nނާޝިދުގެ މޫނަށް ބަލަން އިންނަން ނުކެރިގެން ވަރުދާ ނަޒަރު ބަދަލުކޮށްލިއެވެ. ނާޝިދު ހީލާ ކޮންމެ ފަހަރަކު، ބަލާލާ ކޮންމެ ފަހަރަކު ވަރުދާގެ މެއަށް އަބަދުވެސް ގޮތެއް ވެއެވެ. ނާރުތަކުގައި ހިނގާ ލޭ ހަލަބޮލިވެގެން ދެއެވެ. ހަށިގަނޑުގައި އާދަޔާ ޚިލާފު ހޫނެއް ހިނގައިގަނެއެވެ. އެކަންކަމުގެ ސަބަބުން ހިތަށް ބިރުގަންނަ ގޮތެއް ވެއެވެ. އަދި ޚާއްޞަކޮށް މިރޭ، މިރޭ ނާޝިދު އުޅޭ ގޮތުން ، ވެދާނެގޮތަކާއި ދޭތެރޭ ވަރުދާ ބިރު ގަނެއެވެ.\nއެން ހިފަން އުޅުނު މީހަކަށް ފެމުނެއް ހަމަލާދީ ޒަހަމްކޮށްލައިފި


thulusdhoo in2meehaku covid 19 ah positive vejje\nމާލެ އަތޮޅު ތުލުސްދޫއިންވެސް2މީހުން ކޮވިޑް 19 އަށް ޕޮޒިޓިވް ވެއްޖެއެވެ.\n“މައުލޫމާތު ލިބިފައިވާ ގޮތުގައި ތުލުސްދޫއިން ޕޮޒިޓިވް ވެފައި ވަނީ ބިދެސީ2މީހުންނެވެ. އެ ދެމީހުން ޕޮޒިޓިވް ކަން އެނގިފައިވަނީ، މާލެއިން ފެނުނު ތުލުސްދޫއާ ގުޅުން ހުރި2ކޭސްގެ ކޮންޓެކްޓް ޓްރޭސިންގެ ތެރެއިންނެވެ.\nތުލުސްދޫއިން ޕޮޒިޓިވް ވި2ބިދޭސީން ކައި ބޮއެ ހަދަނީ ދިވެހިން ތިބޭ ގެއަކުން ކަމަށާއި އެމީހުންނާ ބައްދަލުވި މީހުން ދެނެގަތުމަށް އެޗްޕީއޭއިން ދަނީ މަސައްކަތް ކުރަމުން ކަމަށް އެ ރަށު މީހަކު މައުލުމާތު ދެއެވެ. އެގޮތުން އެމީހުންނާ ގާތުން ބައްދަލުވެފައިވާ ދިވެއްސެއްގެ ގައިން މިހާރުވެސް ބަލީގެ އަލާމަތް ފެންނަމުންދާ ކަމަށްވެސް މައުލޫމާތު ލިބިފައިވެއެވެ.\nމި މަހުގެ 15 ވަނަ ދުވަހު މާލޭގައި ކޮވިޑް ފެތުރެން ފަށާފައިވާތީ މާލެ ވަނީ ލޮކްޑައުން ކޮށްފައެވެ. ނަމަވެސް އެ ދުވަހު މާލެއިން ފުރައިގެން ލޮކްޑައުން ކުރުމުގެ ކުރިން ރަށްރަށަށް މީހުން ގޮސްފައި ވާތީ މާލެއިން ފެނުނު ބައެއް ކޭސްތަކާ ގުޅުން ހުރި މީހުން ދިޔަ ރަށްރަށް އެޗްޕީއޭއިން ވަނީ މޮނިޓަރިންގެ ހާލަތަށް ގެންގޮސްފައެވެ. .\nމި މަހުގެ 15 ވަނަ ދުވަހު މާލެއަށް އައި، ތުލުސްދޫގެ ކޮންސްޓްރަކްޝަން ކުންފުންޏެއްގައި މަސައްކަތް ކުރި ދިވެއްސަކާއި ބިދޭސީއެއް ވަނީ ކޮވިޑަށް ޕޮޒިޓިވް ވެފައެވެ. އެމީހުން ޕޮޒިޓިވް ވި ކަން އެނގިފައި ވަނީ މި މަހުގެ 21 ވަަނ ދުވަހުއެވެ. އެހަން ކަމުން ތުލުސްދޫއިން ވަނީ ކޮންޓެކްޓް ޓްރޭސިން ހަދައި ގިނަ އަދަދެއްގެ މީހުންގެ ގައިން ސާމްޕަލް ވެސް ނަގާފައެވެ. އެގޮތުން މިއަދު ޕޮޒިޓިވް ވި ދެމީހުންނަކީ ސާމްޕަލް ނެގުނު މީހުންގެ ތެރެއިން2މީހެކެވެ.\nރޭ ބޭއްވި ނޫސްވެރިންގެ ބައްދަލުވުމުގައި ޑރ. އިބްރާހިމް އަފްޒަލް ވިދާޅުވީ، ލޮކްޑައުން އުވާލެވޭނީ މިހާރު ފެންނަ ކޭސްތައް ކޮންމެވެސް ވަރަކަށް ހައްލުވެގެން ކަމަށާއި ބެކްލޮގް ކްލިއާ ވެގެން ކަމަށެވެ. އެހެންކަމުން ކުރިއަށް އޮތްތަނުގައި ރަށްރަށަށް ވެސް މި ބަލި ފެތުރުމުގެ ފުރުސަތު އެބައޮތް ކަމަށް އަފްޒަލް ވިދާޅުވިއެވެ.\nރާއްޖެއިން މިހާރު ކޮވިޑްއަށް ޕޮޒިޓިވްވާ މީހުން ފެނަނމުން ދާ އަދަދު ދަނީ ދުވަހެއް ދުވަހެއް އިތުރު ވަމުންނެވެ. އެގޮތުން އިއްޔެއަކީ މިބައްޔަށް ޕޮޒިޓިވްވި އެންމެ ގިނަ މީހުން ފެނުނު ދުވަހެވެ. ޖުމްލަ 73 ކޭސް އިއްޔެ ފެނިފައިވާ އިރު މިހާރު ޖުމްލަ ޕޮޒިޓިވް ކޭސްގެ އަދަދު ވަނީ 214 އަށް އަރާފައެވެ.


Goas hedhee Majilis in, SC in bunaane ithuru ehcheh eba oi tha?! | Mihaaru\nސުޕްރީމް ކޯޓު: ސިއްރު ހެކިބަސް ގާނޫނު އޮތްގޮތުން މިހާރު ނުނެގޭނެ ކަމަށް ހައި ކޯޓުން ކުރި ހުކުމް ވަނީ ސުޕްރީމް ކޯޓުގައި އިސްތިއުނާފް ކޮށްފައި -- ފޮޓޯ/މިހާރު\nގޯސް ހެދީ މަޖިލީހުން، ސުޕްރީމް ކޯޓުން ބުނާނެ އެއްޗެއް އެބަ އޮތްތަ؟\n05 ފެބުރުއަރީ 2020 - 08:299comments\nސިއްރު ހެކިންގެ މައްސަލަ އެއް ދުވަސްވަރެއްގައި ގައުމީ މައްސަލައަކަށް ވާ މިންވަރަށް މީހުންގެ ކަންބޮޑުވުންތަކާއި ފާޑުކިޔުންތައް ކުރިމަތިވި އެވެ. އެއްވެސް ހަމައެއް ނެތި، ސިޔާސީ މީހުންނާ ދެކޮޅަށް ސިއްރު ހެކިން ބޭނުންކޮށްގެން ބޮޑެތި އެތައް ދައުވާއެއް ސާބިތުކޮށް، ޖަލު ހުކުމްތައް އޭރު އިއްވަމުން ދިޔަ އެވެ. އެކަމާ ކަންބޮޑުވުންތައް އޭރު ހުއްޓަސް، ސީރިއަސް ކުށުގެ މައްސަލަތަކުގައި ސިއްރު ހެކި ބޭނުން ނުކޮށް ދޫކޮށްލެވޭނެ ގޮތެއް ނެތެވެ.\nޚާއްސަކޮށް ރާއްޖެ ފަދަ ހެކިންނަށް ރައްކާތެރިކަން ކަށަވަރުވާނެ ނިޒާމެއް ނެތް އަދި ކުޑަ މުޖްތަމައުއެއްގައި އޭގެ ބޭނުންތެރިކަން، ބައެއް ބާވަތުގެ މައްސަލަތަކުގައި، ކިތަންމެހާ ވެސް ބޮޑެވެ. އިސްތިސްނާއީ ގޮތެއްގައި ވެސް ސިއްރު ހެކި ބޭނުންކުރަމުން އައީ އެ ސަބަބާ ހެދި އެވެ. ޖިނާއީ މައްސަލަތަކުގައި އަމަލުކުރަން ޖެހޭ މައިގަނޑު ސިޔާސަތުތައް މިދިޔަ އަހަރު އަލުން ކަނޑައެޅި ހިސާބުން ފެށިގެން ސިއްރު ހެކިން ބޭނުން ކުރެވެން އޮތީ މީހުން މެރުމާއި ޓެރަރިޒަމް ފަދަ މުޖްތަމައަށް ނުރައްކާތެރި ކުށްތަކުގައި އެކަންޏެވެ.\nއެކަމަކު މިހާރުގެ ހާލަތަކީ ސީރިއަސް ބޮޑެތި މައްސަލަތަކުގައި ވެސް ސިއްރު ހެކިން ބޭނުން ކުރުމުގެ ދޮރު އެއްކޮށް ބަންދުވެފައި އޮތުމެވެ. ޖިނާއީ އެއްވެސް މައްސަލައެއްގައި ސިއްރު ހެކިވެރިންގެ ހެކިބަސް މިހާރު ގާނޫނު އޮތް ގޮތުން ނުނެގޭނެ ކަމަށް ހައި ކޯޓުން ދާދި ފަހުން ކަނޑައެޅުމުން އޭގެ އަސަރު މުޖްތަމައުއަށް ނުރައްކާތެރި އަދި އާންމު މަސްލަހަތާ ގުޅުން ހުރި ބޮޑެތި ޖިނާއީ ހުރިހާ މައްސަލަތަކަށް މި ވަނީ ކޮށްފަ އެވެ.\nމި މައްސަލަ މިހާރު އޮތީ ސުޕްރީމް ކޯޓާ ހިސާބަށް ވެސް ގޮސްފަ އެވެ.\nހައި ކޯޓުގެ ނިންމުން: ސިއްރު ހެކިބަސް ނެގޭނެ ހަމައެއް މިހާރު ނެތް\nޖިނާއީ އިޖްރާއާތުގެ ގާނޫނުގެ 149 ވަނަ މާއްދާ ބުނާ ގޮތުން އާންމު އުސޫލުން ޖިނާއީ މައްސަލަތަކުގައި ހެކިބަސް ނަގަން ޖެހޭނީ ހެކިވެރިޔާއަކީ ކާކުކަން އެނގޭ ގޮތަށް ޝަރީއަތުގެ މަޖިލީހަށް ހާޒިރުކޮށްގެން ކަމަށް ވިޔަސް، ހެއްކާ ބެހޭ ގާނޫނުގައި ބަޔާންކުރާ ހާލަތްތަކުގައި އަދި އެ ގާނޫނުގައި ބަޔާންކުރާ ގޮތުގެ މަތިން ހެކިވެރިޔާ ހިމާޔަތް ކުރެވޭނެ ގޮތަކަށް ހެކިބަސް ނެގިދާނެ އެވެ. އެކަމަކު 1976 ގައި އަމަލު ކުރަން ފެށި ހެއްކާ ބެހޭ އެ ގާނޫނުގައި ސިއްރު ހެކިވެރިންގެ އެއްވެސް ވާހަކައެއް ބަޔާން ކޮށްފައެއް ނެތެވެ. މައްސަލަ ދިމާވަނީ މި ހިސާބުންނެވެ.\nއެކަން ފާހަގަކޮށް، ހައި ކޯޓުގެ ހުކުމުގައި ވަނީ ގާނޫނު އޮތް ގޮތުން ސިއްރުން ހެކިބަސް ނެގުމުގެ އިހްތިޔާރު ކޯޓުތަކަށް ލިބޭނީ ހެއްކާ ބެހޭ ގާނޫނުގައި ސިއްރު ހެކިބަސް ނެގުމުގެ ވާހަކަ ބަޔާން ކޮށްފައި އޮންނަ ހާލަތުގައި އެކަނި ކަމަށެވެ. އަދި އެ ގާނޫނުގައި އެފަދަ އެއްވެސް ވާހަކައެއް ނެތީސް ސިއްރު ހެކިބަސް ނަގަން ކޯޓުތަކުން ނިންމުމަކީ ޖިނާއީ އިޖްރާއާތުގެ ގާނޫނާ ޚިލާފް ކަމެއް ކަމަށް ތިން ފަނޑިޔާރުންގެ އިއްތިފާގުން އިއްވި ހައި ކޯޓުގެ އެ ހުކުމުގައިވެ އެވެ.\nހައި ކޯޓުގެ ހުކުމް އައުމުގެ ކުރިން ޖުލައި، 2017 ގައި އެ ގާނޫނަށް އަމަލު ކުރަން ފެށި ހިސާބުން ފެށިގެން ވެސް ވަކީލުން އެ މައްސަލަ ފާހަގަކުރައްވަމުން ގެންދެވި އެވެ. އެކަމަކު އޭރު އެކަމަށް ސީދާ ވަކި އެއްޗެއް ބުނުމެއް ނެތި ކޯޓުތަކުން ސިއްރު ހެކިބަސް ނަގަމުން ދިޔައިރު، އެކަން ހައި ކޯޓުގައި އޭރު ފާހަގަކުރުމުން ވެސް ގާނޫނުގެ އެ މާއްދާއާ މެދު ވަކި އެއްޗެއް އޭރު ކޯޓުން ބުނެފައެއް ނުވެ އެވެ. އޭގެ ބަދަލުގައި އެކަން ކުރެވޭނެ ކަމަށް ބުނެ ހައި ކޯޓުން ދައްކަމުން އައި ހުއްޖަތަކީ ސިއްރުން ހެކިބަސް ނެގިދާނެ ކަމަށް އެ ކޯޓުން އޭގެ ކުރިން ނިންމާފައި ހުރި ނިންމުންތަކެވެ.\nހެދުނު ގޯސް މަޖިލީހަކަށް ނޭނގޭ\nހެއްކާ ބެހޭ ގާނޫނުގައި ނެތް އުސޫލަކާ ހަވާލާދީ ރައްޔިތުންގެ މަޖިލީހުން ބޮޑު ގާނޫނެއް ފާސްކުރުމުން އެނގިގެން ދަނީ މުޅި ޖިނާއީ އަދުލުގެ ނިޒާމަށް ބޮޑު ބަދަލެއް ގެނައި އެ ބިލުގައި ހުރި ކަންކަން އެ ބިލް ފާސްކުރި 18 ވަނަ ރައްޔިތުންގެ މަޖިލީހުގެ މެމްބަރުންނަށް އެއްވެސް މިންވަރަކަށް އެނގިވަޑައިނުގަންނަވާ ކަމެވެ. ނުވަތަ އެކަން އެނގުނަސް، އޭގެ ސަބަބުން ދެން ނުކުންނާނެ މައްސަލަތަކަކީ ކޮބައިކަން ވިސްނައި ނުލައި އޮތް ކަމެވެ.\nގާނޫނުތަކުގައި އިބާރާތް ކުރުން ހުންނަ ގޮތުން އެއް މާއްދާ އަނެއް މާއްދާއާ ފުށުއެރުން ފަދަ ކަންކަން ކުރިން ވެސް ދިމާވެ އެވެ. އެފަދަ ބައެއް ހާލަތްތަކުގައި މަތީ ކޯޓުތަކުން ގާނޫނު މާނަކޮށް، އެކަމަށް ހައްލުތަކެއް ގެނެސް ދީފައިވާއިރު، އަނެއް ބައި ފަހަރުތަކުގައި ގާނޫނު އިސްލާހުކޮށް އެކަން ހައްލު ކުރަނީ އެވެ. އެކަމަކު މިއީ ގާނޫނެއްގައި ނެތް ނުވަތަ އުފަންނުވާ އުސޫލަކާ ހަވާލާދީ މަޖިލީހުން ގާނޫނެއް ފާސްކުރި ފުރަތަމަ ފަހަރެވެ.\nމި މައްސަލަ ފެންމަތިވި ފަހުން ޖިނާއީ އިޖްރާއާތުގެ ގާނޫނަށް އިސްލާހުތަކެއް ގެންނަން ސަރުކާރުގެ ފަރާތުން މަޖިލީހަށް އިއްޔެ ހުށަހެޅި ބިލްގައި ސިއްރު ހެއްކާ ގުޅޭ އެ މާއްދާ އިސްލާހު ކުރުން ވެސް ހިމެނެ އެވެ. އެކަމަކު އެ ބިލް ވެސް އޮތީ މިކަމަށް ހައްލެއް ލިބޭ ގޮތަކަށް ނޫނެވެ. އެ ބިލްގައި ވެސް ހަވާލާދެނީ ސިއްރު ހެކީގެ އެއްވެސް ވާހަކައެއް ބަޔާން ކޮށްފައި ނެތް ހެއްކާ ބެހޭ ގާނޫނަށެވެ. ގެންނަ ހަމައެކަނި ބަދަލަކީ ހެއްކާ ބެހޭ ގާނޫނުގެ ނަމްބަރު އެ މާއްދާއިން އުނިކޮށްލުމެވެ. އެހެން ގޮތަކަށް ބުނާ ނަމަ، ރަމްޒީ އިސްލާހެކެވެ.\nޖިނާއީ އިޖްރާއާތުގެ ގާނޫނަށް އަމަލުކުރަން ފެށިއިރު ހެއްކާ ބެހޭ އާ ގާނޫނެއް ވުޖޫދަށް ގެނައުމުގެ ބިލެއް އޭރު މަޖިލީހަށް ހުށަހަޅާފައި އޮތެވެ. އެ ބިލުގައި ސިއްރުން ހެކިބަސް ނެގުމާއި ހެކިންނަށް ރައްކާތެރިކަން ދިނުމުގެ އުސޫލުތައް ބަޔާން ކޮށްފައި އޮތެވެ. އެކަމަކު 2017 އިން ފެށިގެން އޮތް ސިޔާސީ ހަމަނުޖެހުންތަކުގެ ތެރެއިން އެ ބިލުގެ މަސައްކަތް އެއްވެސް މިންވަރަށް ކުރިއަށް ނުގޮސް އޮވެ، މިދިޔަ އަހަރު އެ މަޖިލިސް އުވިގެން ދިޔައީ އެވެ. އޭގެ ފަހުން މިހާރު މި ހިނގާ 19 ވަނަ މަޖިލީހަށް ހެއްކާ ބެހޭ ބިލް މިހާތަނަށް ހުށަހަޅާފައެއް ވެސް ނެތެވެ.\nރައްޔިތުންގެ މަޖިލީހުގެ ޖަލްސާއެއް: ހެކިންނާ ބެހޭ ގާނޫނެއް މުހިންމު -- ފޮޓޯ/މަޖިލިސް\nނަތީޖާއަކަށް މިހާރު ވެފައި މި އޮތީ ކޯޓުތަކުގައި ހިނގަމުން އަންނަ މައްސަލަތަކަށް ވެސް މީގެ ބޮޑު އަސަރެއް ކުރުމެވެ. ހައި ކޯޓުގެ އެ ނިންމުމާ އެކު، މިހާރު އޮތީ ދެ ގޮތެކެވެ. އެއީ ސިއްރު ހެކިވެރިންގެ މައުލޫމާތު ހާމަކޮށް، އާންމު އުސޫލުން އެ މީހުންގެ ހެކިބަސް ނަގަން ފެށުމެވެ. ދެވަނަ ގޮތަކީ ސިއްރު ހެކިން ހުށަހަޅާފައި ހުރި ޖިނާއީ ބޮޑެތި މައްސަލަތައް މިވަގުތު ކޯޓުތަކުން މަޑުޖައްސާލުމެވެ. އެކަމަކު އެއީ ވެސް އިތުރު މައްސަލަތަކެއް ނުކުމެދާނެ ކަމެކެވެ.\nސުޕްރީމް ކޯޓުން ބުނާނެ އިތުރު އެއްޗެއް އެބަ އޮތްތަ؟\nޖިނާއީ އިޖްރާއާތުގެ ގާނޫނު އެއްކޮށް ކިޔާއިރު ސިއްރުން ހެކިބަސް ނެގުމަކީ އެ ގާނޫނު ވެސް ވަކި ހާލަތްތަކެއްގައި ހުއްދަ ކުރާ ކަމެއް ކަން އެނގެ އެވެ. ސިއްރުން ހެކިބަސް ނަގަން ބޭނުންވާ ނަމަ، ޝަރީއަތުގެ ކުރިން ހުށަހަޅާ ހުށަހެޅުންތަކުގައި އެކަމަށް އެދެން ޖެހޭ ގޮތަށް އޮތުމާއި ހެކި ސިއްރު ކުރުމާ މެދު ކޯޓުން ގޮތެއް ނިންމަންދެން އިބްތިދާއީ މަރުހަލާގައި އެފަދަ ހެކިތަކުގެ މައުލޫމާތު ހިފެހެއްޓުމުގެ އަމުރު ނެރުމުގެ ބާރު ވެސް އެ ގާނޫނުން ދީފައިވެ އެވެ.\nހައި ކޯޓުގެ ހުކުމުގައި ގާނޫނު މާނަކުރި ގޮތް ރަނގަޅު ނޫން ކަމަށް ބުނެ ދައުލަތުން ސުޕްރީމް ކޯޓުގައި އެ މައްސަލަ އިސްތިއުނާފްކުރީ މިފަދަ ސަބަބުތައް ފާހަގަކުރުމަށް ފަހު އެވެ. ސިއްރުން ހެކިބަސް ނަގަން އެދުމާއި ސިއްރު ހެކިންގެ މައުލޫމާތު އިބްތިދާއީ މަރުހަލާގައި ނުދީ ހިފަހައްޓަން މިހާރު ވެސް ގާނޫނީ ގޮތުން ފުރުސަތު އެބަ އޮތެވެ. މައްސަލަ ދިމާވަނީ ސިއްރުން ހެކިބަސް ނަގާ ހިސާބަށް ދިއުމުންނެވެ. އެހެން ފަހަރުތަކުގައި ގާނޫނު މާނަކޮށްގެން މަތީ ކޯޓުތަކުން ހައްލުތަކެއް ހޯދައި ދިނަސް، މިކަމުގައި ސުޕްރީމް ކޯޓަށް ހައްލެއް ހޯދައި ދެވޭނެތޯ އެއީ އުފެދޭ ސުވާލެކެވެ.\nއެހެނީ، ސިއްރުން ހެކިބަސް ނެގުމަކީ ޖިނާއީ އިޖްރާއާތުގެ ގާނޫނު ދަންނަ ކަމެއް ކަމަށް ވިޔަސް، އެކަމަށް ކުރިމަތިވެފައި އޮތް ހުރަހަކީ ހެއްކާ ބެހޭ ގާނޫނެއްގައި ނެތް އުސޫލަކާ ޖިނާއީ އިޖްރާއާތުގެ ގާނޫނުގައި ހަވާލާ ދީފައި އޮތް އޮތުން ކަމަށް ވާތީ އެވެ. ގާނޫނު އޮތީ ސުޕްރީމް ކޯޓަށް އެކަމުގައި އިތުރު މާނަކުރުމެއް ނުވަތަ ތަރުޖަމާއެއް ދެވޭ މިންވަރަށް ވުރެ ސާފުކޮށެވެ. އެއީ އަމަލު ކުރެވެން ނެތް ބާތިލް މާއްދާއެއް ކަމަށް ސުޕްރީމް ކޯޓުން ކަނޑައެޅިޔަސް، މިހާރު ކުރިމަތިވެފައި އޮތް ހާލަތަށް ބަދަލެއް އަންނާނެ ކަމަކަށް ނުބެލެވެ އެވެ. އެހެންވެ، މިކަމަށް އޮތް ހަމައެކަނި ހައްލަކީ މަޖިލީހުން ގާނޫނު އިސްލާހު ކުރުމެވެ.\nގާނޫނީ ބައެއް ބޭފުޅުން ދެކެވަޑައިގަންނަވާ ގޮތުގައި އެކަމުގައި ސުޕްރީމް ކޯޓަށް ހައްލެއް ހޯދައިދެވޭ މިންވަރަށް ވުރެ ގާނޫނު އޮތީ ސާފުކޮށެވެ. ގާނޫނާ ފުށުއަރާ ގޮތަކަށް އިތުރު ހައްލެއް ކޯޓުތަކަށް ނުދެވޭނެ ކަމަށް އެ ބޭފުޅުން ދެކެވަޑައިގަންނަވަ އެވެ. އެކަމަށް އޮތް ހަމައެކަނި ހައްލަކީ މަޖިލީހުން އަވަހަށް ގާނޫނު އިސްލާހު ކުރުން ކަމަށް އެ ބޭފުޅުން ވިދާޅުވެ އެވެ.\nބޮޑު ގާނޫނެއް ފާސްކުރިއިރު ޖިނާއީ ބޮޑެތި އެތައް މައްސަލަތަކެއް ހުއްޓުމަކަށް އަންނަ ގޮތަށް ގޯސް ހެދީ މަޖިލީހުންނެވެ. އެ ގޯސް އޮތްކަން އެނގި ހުރެ އެކަން ރަނގަޅު ކުރުމުގައި ވެސް އޮތީ މަޖިލީހުގެ އިހުމާލެވެ. އަދި އެކަމަށް މަތީ ކޯޓުން ފަރުވާ ދިނުމުގެ ބަދަލުގައި އޮތް ހަމައެކަނި ހައްލަކީ ވެސް، އަނެއްކާވެސް، މަޖިލީހެވެ.\nއިތުރު ލިޔުންތައް ކުށްކުރުން ރައްޔިތުންގެ މަޖިލިސް ސުޕްރީމް ކޯޓް ހައި ކޯޓް ޖިނާއީ އަދުލުގެ ނިޒާމު\nގޮނޑި ހާއްސަކުރި މައްސަލަ ބަލައެއް ނުގަތް


LIVE: New Normal gai ves 2-3 mahu ulhen jehidhaane: Dr. Afzal | Mihaaru\nރާއްޖޭގައި ތިބި އިންޑިއާ މީހުން ގައުމަށް ފުރުމުގެ ކުރިން ކޮވިޑް-19 އަށް ސްކްރީންކުރަނީ. -- ފޮޓޯ: މިހާރު\n16 މެއި 2020 - 18:39 14 comments\nއިތުރު 47 މީހަކު ކޮވިޑް-19 އަށް ޕޮޒިޓިވްވެ ރާއްޖޭގައި މިހާތަނަށް މި ބަލި ޖެހުނު މީހުންގެ އަދަދު 1،078 އަށް އަރައިފި އެވެ.\nއެންމެ ފަހުން މި ބައްޔަށް ޕޮޒިޓިވްވި މީހުންގެ ތެރޭގައި ހިމެނެނީ 19 ދިވެހިންނާއި ބަންގްލާޝް 22 މީހުންނާއި ނޭޕާލް ދެ މީހުންނާއި އިންޑިއާ ހަތަރު މީހެކެވެ.\nކޮވިޑް-19 އަށް ޕޮޒިޓިވްވި މީހުންގެ ތެރެއިން 535 މީހުންނަކީ ބަންގްލާދޭޝް މީހުންނެވެ. ދިވެހިންގެ އަދަދަކީ 379 އެވެ. އިންޑިއާގެ 103 މީހަކާއި ސްރީ ލަންކާގެ ހަ މީހަކާއި އެހެން ގައުމުތަކުގެ 55 މީހަކަށް ވެސް ރާއްޖޭގައި މި ބަލި ޖެހިފައިވެ އެވެ.\nރާއްޖޭގައި ކޮވިޑް-19 އަށް ޕޮޒިޓިވް މީހުންގެ ތެރެއިން 20 މީހަކު ފިޔަވައި އެންމެންނަކީ ވެސް ރާއްޖޭގައި އެ ބަލި ޖެހުނު މީހުންނެވެ. އެހެން މީހުންނަކީ ރާއްޖޭން ބޭރުން އައި އިރު ބަލި ޖެހިފައި ތިބި ދިވެހިންނާއި ޓޫރިސްޓުންނާއި ރިސޯޓްތަކުގެ ބައެއް މުވައްޒަފުންނެވެ.\nމިއީ ރާއްޖޭން ކޮވިޑް-19 ފެތުރެން ފެށިތާ 70 ވަނަ ދުވަހެވެ. މިދިޔަ މަހުގެ 15 ވަނަ ދުވަހު މާލޭގައި ބަލި ފެތުރެން ފެށުމާ އެކު މާލެ ސަރަހައްދު ބަންދުކުރިތާ މަސް ދުވަސްވެފައި ވާއިރު މިހާރު ވަނީ އިތުރު 14 ދުވަހަށް ބަންދު އިތުރުކޮށްފަ އެވެ. މި މުއްދަތު ހަމަވާނީ މި މަހު 28 ގަ އެވެ.\nމި ބަލި ޖެހުނު މީހުންގެ ތެރެއިން މިހާތަނަށް 49 މީހަކު ރަނގަޅުވެ ހަތަރު މީހަކު ވަނީ މަރުވެފަ އެވެ.\nއިތުރު ލިޔުންތައް ސިއްހަތު ސިއްހީ ކުއްލި ނުރައްކަލުގެ ހާލަތު


ދެ އޭޓީއެމް މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ނެގޭނެ\n26 މާރޗް 2021 | ހުކުރު 23:06\nބޭންކް އޮފް މޯލްޑިވްސް އިން މުޅި ރާއްޖެއަށް ބޭންކިންގ ހިދުމަތް ފުޅާކުރުމަށް ކުރަމުންދާ މަސައްކަތުގެ ދަށުން މ. މުލީގައި ސެލްފް ސަރވިސް ބޭންކިންގެ ހިދުމަތް ދޭން ފަށައިފިއެވެ.\nމި އޭޓީއެމް ސެންޓަރުގައި ގާއިމްކޮށްފައިވާ ދެ އޭޓީއެމް މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ނެގުމުގެ އިތުރުން ފައިސާ ޖަމާކުރުމާއި. ޗެކް ޖަމާކުރުމާއި ބިލަށް ފައިސާ ދެއްކުމާއި ޓްރާންސްފަރ ކުރުމުގެ ހިދުމަތް ލިބިގެންދާނެއެވެ. މި ހުޅުވުނު ސެލްފް ސަރވިސް ބޭންކިންގ އޭޓީއެމް ސެންޓަރުގެ ހިދުމަތާއެކު ކަސްޓަމަރުންނަށް ބްރާންޗަށް ދާން ނުޖެހި، ފަސޭހަ ކަމާއެކު ބޭންކިންގ ހިދުމަތް ލިބިގެންދާނެ ކަމަށް ބީއެމްއެލްއިން ބުނެއެވެ.


SunOnline: Bob Dylan ge biopic ah Timothee\nބޮބް ޑިލަންގެ ބަޔޯޕިކް އަށް ޓިމޮތީ\nއަހުމަދު ޖައިޝަން 07 Jan 2020, 18:05\nމިއުޒިކް ލެޖެންޑެއް ކަމަށްވާ ބޮބް ޑިލަންގެ ހަޔާތަށް ބިނާކޮށް ތައްޔާރުކުރާ ބަޔޯޕިކްގެ ލީޑް ރޯލަށް ޓިމޮތީ ޝޭމަލޭ ހަމަޖައްސައިފި އެވެ.\nބޮބް ޑިލަންގެ ރޯލުން ޓިމޮތީ ފެނިގެންދާ ބަޔޯޕިކްގެ މަސައްކަތް މިހާރު ފަށާފައިވާއިރު އެ ފިލްމުގެ ޑައިރެކްޓަރަކީ ޖޭމްސް މެންގޯލްޑް އެވެ. އޭނާއަކީ ދާދި ފަހުން ނެރުނު ހިޓް ފިލްމު "ފޯޑް ވާސަސް ފެރާރީ"ގެ ޑައިރެކްޓަރެވެ.\nމައުލޫމާތު ލިބޭގޮތުގައި އެ ބަޔޯޕިކް ކުރިއަށްދާނީ އެލައިޖާ ވޯލްޑް ލިޔެފައިވާ "ބޮބް ގޯސް އިލެކްޓްރިކް" އާ އެއްގޮތަށެވެ. އެގޮތުން އެ ބަޔޯޕިކް ފިލްމުން ފެނިގެންދާނީ ބޮބް ޑިލަންގެ ލަވަކިޔުމުގެ ޜާންރާ އަށް ބަދަލު ގެނައި ގޮތަށެވެ. އެގޮތުން ފޯކް ލަވަކިޔުންތެރިޔާ ބޮބް ޑިލަން މަޝްހޫރު ވެގެން ދިޔައީ ރޮކް މިއުޒިކް އުފައްދަން ފެށުމުންނެވެ. ބަޔޯޕިކްގައި ފެނިގެންދާނީ އެ ދަތުރެވެ.\nފޮކްސް ސާޗްލައިޓް ޕްރޮޑަކްޝަންގެ ދަށުން އެ ފިލްމު ތައްޔާރުކުރާއިރު އެ ފިލްމުގެ ސްކްރީންޕްލޭގެ މަސައްކަތް ކުރާނީ ޖޭ ކޮކްސް އެވެ.\nމަޝްހޫރު ރޮކް ބޭންޑުގައިވެސް ލަވަކިޔާފައިވާ ބޮބް ޑިލަންގެ ބަޔޯޕިކް ނެރޭނެ ދުވަހެއް ހާމަކޮށްފައެއް ނުވެއެވެ.\nމިދުވަސްވަރަކީ މަޝްހޫރު ފަންނާނުންގެ ގިނަ ބަޔޯޕިކްތަކެއް ބޮކްސް އޮފީހަށް ދޫކުރަމުން ދާ ދުވަސްވަރެކެވެ. އެގޮތުން މަޝްހޫރު ބޭންޑު "ކުއީން"ގެ ފްރެޑީ މާކިއުރީގެ ހަޔާތަށް ބިނާކޮށް "ބޮހީމިއަން ރެޕްސޮޑީ"ގެ ނަމުގައި ފިލްމެއް ވަނީ ނެރެފައެވެ. އޭގެ އިތުރުން އެލްޓަން ޖޯންގެ ހަޔާތަށް ބިނާކޮށް "ރޮކެޓްމޭން"ގެ ނަމުގައިވެސް ވަނީ ދާދި ފަހުގައި ބަޔޯޕިކް އެއް ނެރެފައެވެ.


ރަށުކައުންސިލްތަކުގައި ޑިޖިޓަލް ނޯޓިސްބޯޑު ޤާއިމުކުރުމަށް ބޭނުންވާ ބައެއް ތަކެތި ގެނައުމަށް ވިލެޖް އިންވެސްޓާ ޙަވާލުކޮށްފި - މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\n← ޚަބަރު ← ރަށުކައުންސިލްތަކުގައި ޑިޖިޓަލް ނޯޓިސްބޯޑު ޤާއިމުކުރުމަށް ބޭނުންވާ ބައެއް ތަކެތި ގެނައުމަށް ވިލެޖް އިންވެސްޓާ ޙަވާލުކޮށްފި\nރަށުކައުންސިލްތަކުގައި ޑިޖިޓަލް ނޯޓިސްބޯޑު ޤާއިމުކުރުމަށް ބޭނުންވާ ބައެއް ތަކެތި ގެނައުމަށް ވިލެޖް އިންވެސްޓާ ޙަވާލުކޮށްފި\nށ.އަތޮޅުގެ ރަށްރަށުގެ ރަށުކައުންސިލްތަކުގައި ޑިޖިޓަލް ނޯޓިސްބޯޑު ޤާއިމުކުރުމަށް ބޭނުންވާ ޓީވީ އާއި، މިނީ ޕީސީ ހޯދުމަށް ވިލެޖް އިންވެސްޓްމަންޓާއި، އަތޮޅުކައުންސިލާ ދެމެދު މިއަދު އެއްބަސްވުމުގައި ސޮއިކޮށްފިއެވެ.\nމިއަދު މެންދުރުފަހު އަތޮޅުކައުންސިލް އިދާރާގައި ބޭއްވުނު މި ރަސްމިއްޔާތުގައި ށ.އަތޮޅުކައުންސިލްގެ ފަރާތުން މި އެއްބަސްވުމުގައި ސޮއިކުރެއްވީ، ށ.އަތޮޅުކައުންސިލްގެ ރައީސް މުޙައްމަދު ޢާރިފްއެވެ. ވިލެޖް އިންވެސްޓްމަންޓުގެ ފަރާތުން ސޮއިކުރެއްވީ އިބްރާހީމް ސައިފްއެވެ.\nއެގާރަ ދުވަހުގެ މުއްދަތަށް ޙަވާލުކުރެވުނު މި މަސައްކަތުގެ އަގަކީ 198,000.00 (އެއްލައްކަ ނުވަދިހަ އަށްހާސް) ރުފިޔާއެވެ.\nރަށުކައުންސިލްތަކުގެ ހިންގުން ހަރުދަނާކޮށް ޒަމާނީ ފެންވަރެއްގައި ޚިދުމަތްތައް ރައްޔިތުންނަށް ފޯރުކޮށްދިނުމަށްޓަކައި މިއަހަރަށް ބަޖެޓްކުރެވިފައިވާ ޕްރޮގްރާމުތަކުގެ ތެރެއިން މި ޕްރޮގްރާމަކީ ރަށުކައުންސިލްތަކާ ގުޅިގެން ހިންގުމަށް ހަމަޖެހިފައިވާ ޕްރޮގްރާމެކެވެ.


Maabandu meehunah Pfizer vaccine dheyn nuninmaa: Raees Office\n"މާބަނޑު މީހުނަށް ފައިޒާ ވެކްސިން ދޭން ނުނިންމާ"\nރައީސުލްޖުމްހޫރިއްޔާގެ އޮފީހުގެ ތަރުޖަމާން މުހައްމަދު މަބުރޫކް އަޒީޒް ---\nކޮވިޑް-19 އިން ރައްކާތެރިވާން މާބަނޑު މީހުނަށް ފައިޒާ-ބަޔޮންޓެކް ވެކްސިން ދޭން ތައްޔާރުވަމުން އަންނަ ކަމަށް ކުޑަކުދިންގެ ހާއްސަ ޑޮކްޓަރު، ޑރ. އަހްމަދު ފައިސަލް ވިދާޅުވި ނަަމަވެސް އެފަދަ ނިންމުމެއް ނިންމާފައި ނުވާ ކަމަށް ރައީސުލްޖުމްހޫރިއްޔާގެެ އޮފީހުން ބުނެފި އެވެ.\nއައިޖީއެމްއެޗްގެ ޑައިޓީޝަން ޑރ. އާސިޔާ އަބްދުއްރަހީމް ޓްވީޓާގައި ފާޅު ކުރެއްވި ޝުއޫރަކަށް ޖަވާބު ދެއްވަމުން ޑރ. ފައިސަލް ވަނީ މާބަނޑު މީހުނަށް ފައިޒާ ވެކްސިން ދޭން ތައްޔާރުވަމުން އަންނަ ކަމަށް ބުނެފައެވެ. އާސިޔާ ވިދާޅުވެފައި ވަނީ ކޮވިޑް-19 އާއި ހަނގުރާމަ ކުރަން އޭނާ ފަސް ނުޖެހޭނެ ކަމަށެވެ. ނަމަވެސް ކުދިންނާ ދޭތެރޭ ވިސްނޭ ކަމަށެވެ. އޭނާ އިނީ ބަލިވެކަމަށް ވެސް ވިދާޅުވެފައި ވެއެވެ.\nފައިސަލްގެ ވާހަކަތަކާއި ގުޅިގެން އެޗްއީއޯސީގެ ނޫސްވެރިންގެ ބައްދަލްވުންތައް މިވަގުތު ޗެއާ ކުރައްވާ ރައީސުލްޖުމްހޫރިއްޔާގެ އޮފީހުގެ ތަރުޖަމާން މުހައްމަދު މަބުރޫކް އަޒީޒު ވިދާޅުވީ މާބަނޑު މީހުންނަށް ފަައިޒާ ވެކްސިން ދިނުމާއި ގުޅޭގޮތުން އެއްވެސް ނިންމުމެއް ނިންމާފައިނުވާ ކަމަށެވެ.\n"މާބަނޑު މީހުންނަށް ފައިޒާ ވެކްސިން ދިނުމާއި ގުޅޭގޮތުން ޑިޒިޝަނެއް ނަގާފައެއް ނުވޭ،" މަބުރޫކް ވިދާޅުވިއެވެ.\nފައިޒާ ވެކްސިނަކީ 16 އަހަރުން މަތީގެ މީހުންނަށް ދެވޭ ވެކްސިނަކަށްވާތީ 16 އަހަރާއި 17 އަހަރުގެ ކުދިންގެ ތެރެއިން ބަލި ހާލަތުގައިވާ ކުދިންނަށް ވެސް ފައިޒާ ވެކްސިން ދިނުމަށް ނިންމާ މިިދިޔަ މަހުގެ 11 ވަނަ ދުވަހު އެ ވެކްސިން ދޭން ވަނީ ފަށާފައެވެ.\nކޮވެކްސް ފެސިލިޓީއިން ރާއްޖެއަށް ހަދިޔާކޮށްފައިވާ ފައިޒާ ވެކްސިންގެ 5,850 ޑޯޒުގެ ތެރެއިން އަދިވެސް 4،000 ވުރެ ގިނަ ޑޯޒް ބާކީ އެބަހުއްޓެވެ.\nރައީސް އިބްރާހިމް މުހައްމަދު ސޯލިހު އައިޖީއެމްއެޗް ކޮރޯނާ ވައިރަސް + ކޮވިޑް-19 މުހައްމަދު މަބްރޫކް އަޒީޒް ފައިޒާ ރައީސް އޮފީސް\nބޯޑަރު ބަންދު ކުރަން މަޝްވަރާއެއް ނުކުރޭ\n"ކޮންޓްރޯލް ގެއްލި" އެހީއަަށް އެދިފައެއް ނުވޭ\n"ބަލި ފެތުރުނީ ރަނގަޅަށް މަސައްކަތް ނުކުރެވުނީމަ"


Kulhudhuffushi Online - H.Dh Atholhu Quran Mubaaraai Makunudhoo ah badhalu kohffi\nއަތޮޅު ޤުރުއާން މުބާރާތް މަކުނުދޫއަށް ބަދަލުކޮށްފި\nއަބްދުލް ވާހިދު ޙަސަން -9މަސް ކުރިން - 12 މާރޗް 2018\nހދ އަތޮޅު ގުރުއާން މުބާރަތްހދ. އަތޮޅު ކައުންސިލްމަކުނުދޫ\nހދ އަތޮޅު ޤުރުއާން ކިޔެވުމުގެ މުބާރާތް މަކުނުދޫއަށް ބަދަލުކޮށްފި އެވެ.\nމުބާރާތް މަކުނުދޫއަށް ބަދަލުކޮށްފައިވަނީ މުބާރާތް ހޯސްޓްކުރުމަށް ކުލަބް ޖަމިއްޔާތަކަށާއި ކައުންސިލްތަކަށް ހުޅުވާލި ފުރުސަތުގައި އެއްވެސް ފަރާތްތަކުން މުބާރާތް ބާއްވަން ޝައުގުވެރިކަންފާޅުކޮށްފައިނުވުމުން، ކުޅުދުއްފުށީގައި ބާއްވަން ނިންމުމަށް ފަހު އެވެ.\nނަމަވެސް ޤުރުއާން މުބާރާތް މަކުނުދޫއަށް ބަދަލުކޮށްފައިމިވަނީ ކުޅުދުއްފުށީގައި މުބާރާތް ބާއްވަން ބޮޑު ހަރަދުތަކެއް ކުރަން ޖެހޭތީކަމަށް އަތޮޅު ކައުންސިލުން ބުނެ އެވެ.\nހދ އަތޮޅު ކައުންސިލްގެ ރައީސް އަހުމަދު އާތިފް މިއަދު ކޭއޯއަށް ވިދާޅުވީ ޤުރުއާން މުބާރާތް މަކުނުދޫއަށް ބަދަލުކޮށްފައިވަނީ ކުޅުދުއްފުށީގައި މުބާރާތް ބާއްވަން ބޮޑު ހަރަދެއް ކުރަން ޖެހޭތީ ކަމަށެވެ.\n” ރޫމް ހޯދުމުގައިވެސް ދަތިތަކެއް އެބަހުރި. 250ރ – 700ރ ދެމެދުގެ ރޫމް ކުޅުދުއްފުށިން ލިބެން މިހުރީ. ހުރިހާ ދަރިވަރުންނަށް އެއް ފެންވަރެއްގެ ރޫމް ހޯދުމުގެ ދަތިތަކެއްވެސް އެބަހުރި. އެހެންކަމަށްވާނަމަ އެއީވެސް ދިމާވާނެ މައްސަލައެއް”. އާތިފް ވިދާޅުވި އެވެ.\nކުޅުދުއްފުށީގައި ޤުރުއާން މުބާރާތް ބާއްވަން ބޮޑު ހަރަދެއް ހިންގާކަން ފާހަގަކުރައްވަމުން އާތިފް ވިދާޅުވީ އަލުން އަނެއްކާވެސް ޝައުގުވެރިކަން ހުރި ރަށްރަށުގެ ކައުންސިލްތަކާ ވާހަކަ ދައްކައިގެން ބާއްވާނެ ރަށެއް ކަނޑައެޅީކަމަށެވެ. އެގޮތުން ޝައުގުވެރިވީ މަކުނުދޫން ކަމަށް އޭނާ ވިދާޅުވި އެވެ.\nމިއަހަރުގެ މުބާރާތް ބާއްވަން ތާވަލުކޮށްފައިވަނީ އޭޕްރީލްމަހުގެ ފުރަތަމަ ހަފްތާގަ އެވެ.\nހދ އަތޮޅު ޤުރުއާން މުބާރާތް ބާއްވަން އެއްވެސް ރަށަކުން ޝައުގުވެރިކަމެއް ނެތް !\nއަޙްމަދު9މަސް ކުރިން\nޤުރްއާން މުބާރާތްވީމަ ކައުންސިލަށް ހަރަދު ބޮޑުވާނެ ފުޓުބޯޅަވީމަ ނުދާނެ ހަރަދެއް މިވެސް ވަރަށް ވާހަކަ!\nސައީދުބެ9މަސް ކުރިން\nމަކުނުދޫ ޗައިނާއައްވިއްކާލައިފިޔާ ކިހިނެއްހަދާނީ\nއައްބޭބެ9މަސް ކުރިން\nވާގޮތަކީ ކުޅުދުއްފުށީގައި މިކަންކުރަންޏާ ރަށުކައުންސިލާއި އަތޮޅުކައުންސިލުގައިިބި ކަންނެތް މެންބަރުންނާއި މުވައްޒަފުން މިކަމުގައި ވަގުތުހޭދަކުރަންޖެހޭނެތީ، މިކަމުން ބޯދަމައިގަތީ. މިއަތޮޅުގައި އެންމެ ގިނަ ވަސީލަތްތައް ޤާއިމްވެފައިހުރި ރަށަކީ ކުޅުދުއްފުށި. ދެންކީއްވެ ޚަރަދު ބޮޑުވާންވީ. އަތޮޅުފެށީގެ ހަބަކީ ކުޅުދުއްފުށި. ބައިވެރިން މަކުނުދުއަށް ދަތުރުކުރުމަކީ ޚަރަދުބޮޑު އުނދަގޫބޮޑުކަމެއް. ކޮޓަރިހޯދުން ފަސޭހައެއްނުވާނެ.\nއަފީފުއްދީން ސްކޫލުގެ ބީޓެކް ދަރިވަރުން ސޮނެވާފުއްޓަށް !


ޗައިނާގެ އަންހެނަކު6ކިލޯގެ ކުއްޖަކު ވިހައިފި — Ihavandhoo.com\nޗައިނާގެ އަންހެނަކު6ކިލޯގެ ކުއްޖަކު ވިހައިފި\n25 ނޮވެމްބަރު 20132މުހައްމަދު އަކްރަމް\nޗައިނާގެ އަންހެނަކު ބަރުދަނުގައި6ކިލޯ ހުރި ކުއްޖަކު ވިހައިފިއެވެ. މިއީ އާމުކޮށް ޗައިނާގައި ކުދިން އުފަންވާއިރު ހުންނަވަރަށްވުރެ ދެގުނަ ބަރު އަދަދެކެވެ.\nއެކުއްޖާގެ މަންމަ ޗައިނާގެ ދައުލަތުގެ ޓީވީއާއި ވާހަކަ ދައްކަމުން އެކުއްޖާ އާދަޔާއި ހިލާފަށް ބަރުވި ސަބަބަކަށް ބުނެފައިވަނީ، އެކުއްޖާއަށް ބަނޑު ބޮޑުވިއްސުރެ އޭނާގެ ކުއެމުގައި ކިރާއި، ބިސް އަދި މޭވާ ގިނައިން ބޭނުންކުރުމެވެ.\nއެކުއްޖާގެ ބަރުދަނުގައި6ކިލޯ ހުއްޓެއްކަމަކު މިއީ މިހާތަނަށް ޗައިނާގައި ވިހޭ އެއްމެ ބަރު ކުއްޖާއެއް ނޫނެވެ. މިދިޔައަހަރު ޗައިނާގެ ޒިންޒިއާން ސިޓީގައި ވިހެއި ޗުންޗުން ނަމަކަށް ކިޔާ ކުއްޖާގެ ބަރުދަނުގައި7ކިލޯ ހުއްޓެވެ.\nބަނޑުގަ އޮންނަ ކުއްޖާގެ ބަރުދަން ހުންނަންވާވަރަށްވުރެ ބަރުވުމަށްކިޔަނީ މެކްރޮ ސޯމިއާއެވެ. ސިއްހަތު ރަނގަޅު ކުދިން ވިހާއިރު އާއްމުކޮށް ހުންނާނީ 3.4–4.5 ކިލޯއެވެ. މެކްރޮ ސޯމިކް ކުދިން ލިބުމަށް މެދުވެރިވާ އެތައްސަބަބެއް ވެއެވެ. އޭގެތެރޭގައި ޖެނެޓިކް ސަބަބުތަކާއި މާބަޑުދުވަސްވަރު ހަކުރު މައްޗަށް ދިއުން ހިމެނެއެވެ.\nތީދެން މިހާރު ވަރަށް އާމުކަމެއް\n– 25 ނޮވެމްބަރު 201341\nވިހެއީތަ؟ ނޫނީ ސިޒޭރިއަން ހެދީތަ؟\n– 26 ނޮވެމްބަރު 201330


ދަނގަޑޭއަށް ވޯޓް ހޯޯޯޯޯޯޯދުމަށް ޚާއްސަ ކެމްޕެއިނެއް.. – Haftha\nTue, 24 November, 2020, 11:17 pm\nދަނގަޑޭއަށް ވޯޓް ހޯޯޯޯޯޯޯދުމަށް ޚާއްސަ ކެމްޕެއިނެއް..\nފުޅާދާއިރާއެއްގައި ރާއްޖޭގައި ކޮސްމެޓިކްސް ވިޔަފާރި ކުރަމުންއަންނަ، ގިނަ ބައެއްގެ ތެރޭގައި މަޤްބޫލު ކޮސްމެޓިކްސް ފިހާރަ "ކެމިސްޓްރީ ޕްލަސް" އިން ދަނގަޑޭއަށް ޚާއްސަކޮށްގެން ޕްރޮމޯޝަނެއް ފަށައިފިއެވެ.\nމި ޕްރޮމޯޝަނަކީ މިހާރު އޭޝިއާގެ ފުޓްބޯޅައިގެ މައި އިދާރާ ކަމަށްވާ އޭއެފްސީއިން ކުރިޔަށް ގެންދާ އޭއެފްސީ ބްރެކެޓް ޗެލެންޖްގެ ކުއާޓާ ފައިނަލްގައި ދަގަނޑޭ ވާދަ ކުރަމުން އަންނާތީ، ރާއްޖެއަށް މިފަދަ ރީތި ނަމެއް ލިބުމަކީ ކޮންމެހެންވެސް ކުރަންޖެހޭނޭ ކަމެއް ކަމުގައި ކެމިސްޓްރީގެ މެނޭޖްމެންޓަށް ވިސްނިގެން ކުރިޔަށްދާ "ކުރު" ޚާއްސަ ޕްރޮމޯޝަނެކެވެ.\nމި ޕްރޮމޯޝަން ކުރިޔަށްދާނީ މިއަދުންފެށިގެން މާދަމާގެ މެންދުރު 12:00 އާއި ހަމައަށް ވިޔަސް، މާދަމާރޭގެ ފިހާރަ ބަންދުކުރުމާ ހަމައަށް ފިހާރައިން ވިޔަފާރިކުރައްވާ ކޮންމެ ބޭފުޅަކަށް %10 ޑިސްކައުންޓް ލިބިވަޑައިގަންނަވާނެއެވެ. މި ޕްރޮމޯޝަން މާދަމާ މެންދުރު 12:00 އާއި ހަމައަށް ކުރިޔަށްދަނީ، ދަނގަޑޭއަށް ވޯޓްލެވޭނެ އެންމެ ފަހު ގަޑިއަކީ އެއީ ކަމަށްވާތީއެވެ. ވީމާ ދިވެހި ރާއްޖޭގެ ރީތިނަމާ، ދިވެހީންގެ ފަޚުރާ، ދިވެހި ދަރިއަކަށް މި އުފާ ހޯދައި ދިނުމަކީ، ދިވެހި ކޮންމެ ރައްޔިތަކުވެސް ބޭނުންވާނެކަމެއްކަމުގައި ކެމިސްޓްރީ މެނޭޖްމެންޓުން ދެކިލައްވައެވެ.\nމިފަހަރު ދަގަނޑޭ ނުކުންނަނީ 95 މިލިއަން މީހުންގެ އާބާދީއެއް އޮންނަ ވިއެޓްނާމްގެ ހަނޯއީ އެފްސީއަށް ކުޅެމުން އަންނަ އެގައުމަށް ނިސްބަތްވާ ގުއެން ވެންކުއާ އާ ދެކޮޅަށެވެ. ދަގަނޑޭ މި ހިސާބަށް އައީ ވެސް ރާއްޖެ އާއި ބަލައި ބޮޑެތި އާބާދީތައް ހިމެނޭ ގައުމުތަކަށް ނިސްބަތްވާ ޓީމުތަކުގެ ކުޅުންތެރިން ބަލިކުރުމަށްފަހުކަން ފާހަގަކޮށްލެވެއެވެ. ދަނގަޑޭވަނީ ކުވައިތުގެ ކުވައިތު އެފްސީގެ ރޮޖަރީނިއޯ އަދި ބަންގްލަދޭޝްގެ އަބްހާނީ ޑާކާގެ ސޮހެލް ރަނާ ވެސް ބަލިކޮށްފައެވެ. އެހެންކަމުން ދިވެހި ފަސްގަނޑަށް މިފަދަ ޝަރަފެއް ހޯދުމަށް ދިވެހި ކޮންމެ ރައްޔިތަކުވެސް ބޭނުންވާނެކަމީ ޔަޤީން ކަމެކެވެ.\nމި ޗެލެންޖްގައި ވާދަކުރުމަށް ހޮވާފައިވަނީ 2013 ވަނަ އަހަރު އިންޑޮނޭޝިއާގެ ޕެރިސިބޯއާ ދެކޮޅަށް ނިއު ރޭޑިއަންޓް އާއެކު އޭނާ ޖެހި ފަސް ލަނޑުގެ ތެރެއިން މުޅި ޑިފެންސް ފޫ އަޅުވާލުމަށްފަހު ކީޕަރު ވެސް ކަޓުވާލައި އޭނާ ޖެހި ލަނޑެވެ. އިދިކޮޅުން ވާދަކުރާ ކުޅުންތެރިޔާގެ ލަނޑަކީ އެކްރޮބެޓިކްކޮށް އޭނާ ޖަހައިދިން ބައިސިކަލް ކިކެކެވެ.\nމީގެކުރިން ދަގަނޑޭގެ މި ލަނޑު ވަނީ އޭއެފްސީ ކަޕްގައި ޖެހި އެންމެ މޮޅު ސޯލޯ ލަނޑުގެ ގޮތުގައި ހޮވިފައެވެ. އަހަރަމެން ދިވެހީންގެ އުއްމީދަކީ، އަދި ބޭނުމަކީވެސް ދަނގަޑޭއަށް ސެމީ ކަށަވަރު ކުރުމެވެ. އެންމެން އެއްވާނެއްގައި މަސައްކަތްކޮށްފިނަމަ މިއީ ކުރެވޭނެ ކަމެއް ކަމުގައި މާޟީއިންވެސް ދިވެހީންވަނީ ދައްކުވާދީފައެވެ.\nފާހަގަ: ހަފްާ, ދަގަޑޭ


Biruverikan Ufedhey Gothah Cycle Dhuvvi Meehaku Hayyarukoh Bandhah 15 Dhuvas - Vaguthu\nބިރުވެރިކަން އުފެދޭގޮތައް، މާލޭގައި ބާރަށް ސައިކަލު ދުއްވި މީހަކު ހައްޔަރުކޮށް، އޭނާގެ ބަންދަށް 15 ދުވަހުގެ މުއްދަތެއް ޖަހައިފިއެވެ.\nފުލުހުން މަޢުލޫމާތު ދީފައިވާ ގޮތުގައި ބާރަށް ސައިކަލު ދުއްވި 19 އަހަރުގެ ދިވެހި ފިރިހެނެއް، ޓްރެފިކް ޕޮލިސް ސްޓޭޝަން ކުރިމަތިން ހެނދުނު 6:00 ހާއިރު ވަނީ ހިފަހައްޓާފައެވެ. ފުލުހުން ވިދާޅުވީ އެ ޒުވާނާ ހިފަހައްޓާފައިވަނީ މީހުންގެ ހިތްތަކުގައި ބިރުވެރިކަން އުފެދޭގޮތަށް މާލޭގެ އެކި މަގުތަކުގައި ބާރަށް ސައިކަލު ދުއްވާފައިވާތީއެވެ.\nފުލުހުން ވިދާޅުވީ އޭނާ ހައްޔަރުކޮށް، ބަންދާ މެދު ގޮތެއް ނިންމަން ކޯޓަށް ހާޒިރުކުރުމުން، ބަންދުގައި ބަހައްޓައިގެން މައްސަލަ ތަހުގީގުކުރަން 15 ދުވަހުގެ މުއްދަތެއް ދީފައިވާ ކަމަށެވެ.\nމިދިޔަ އާދިއްތަ ދުވަހު ޕޮލިސް ކޮމިޝަނަރު މުހައްމަދު ހަމީދު ވަނީ އެހެން މީހުންނަށް އުނދަގޫވާ ގޮތަށް އަޑުގަދަކޮށް އަދި ބާރަށް އުޅަނދުފަހަރު ދުއްވާ މީހުންނާ ދެކޮޅަށް ގާނޫނީ ފިޔަވަޅު އަޅާނެކަމަށް ވިދާޅުވެފައެވެ.\nއޭޕްރީލް 2, 2020 01:50\nގުޑް ވޯކް ! ޙަމަ ރަގަޅު\nއޭޕްރީލް 2, 2020 03:20\nމާ ލަސްވެސް ވެއްޖެ ތިޔަކަންތައް ކުރަން\nއޭޕްރީލް 2, 2020 05:06\nމިރަށުގަވެސް އުޅޭނެ ތިކަހަލަ މޮޔަގަމާރެއް ހައްޔަރުވެސް ކުރަންޖެހިފަ އެހުރީ\nއޭޕްރީލް 2, 2020 08:15\nތިކަމަށް މަންމައެއްގެ ހައިސިއްޔަތުން އުންމީދު ކުރާތާ ވަރަށް ދުވަސް ވެއްޖެ. ޝުކުރިއްޔާ ޕޮލިސް ކޮމިޝަނަރ\nއޭޕްރީލް 2, 2020 10:11\nސާބަހޭ.... މާލަސްވެސް ވެއްޖެ... ކޮވިޑް ކަންތަކާ ހެޔޮވިސްނޭ މީހުން ގެއަށް ވަނީމަ މަގުތައް ހުސްވީމަ، މިއުޅޭ ދާނުވާ ގޮޅިޖެހި ގަމީސްލައިގެން ބޯދިގުކޮއްގެން އުޅޭ ޒުވާނުންނޭ ކިޔައިގެން އުޅޭ ޕާރޓޭންތައް ހީވަނީ މާލެ ރަންވެގެން އުޅޭހެންވިއްޔާ... ބޮޑު ކަމެށް....